ΠΡΑΚΤΙΚΑ(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΝΕ΄

Δευτέρα, 16 Ιανουαρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Ανακοινώνεται ότι τη συνεδρίαση παρακολουθούν μαθητές από το 7ο Δημοτικό Σχολείο Λιβαδειάς και από το 64ο Δημοτικό Σχολείο Πάτρας, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Περιβάλλοντος και Ενέργειας:
 i. με θέμα: «Διευκρινίσεις για τις δηλώσεις του Πρωθυπουργού αναφορικά με την ένταξη του όρους «Μαίναλο» στο Δίκτυο Απάτητων Βουνών», σελ.
 ii. με θέμα: «Απαξίωση από την κυβέρνηση της προσπάθειας ενεργειακής αυτονομίας των δημοτικών υποδομών του Δήμου Άργους Ορεστικού», σελ.
 iii. με θέμα: «Αυθαιρεσία και αισχροκέρδεια και στους λογαριασμούς φυσικού αερίου», σελ.
 β) Προς τον Υπουργό Αγροτικής Ανάπτυξης και Τροφίμων:
 i. με θέμα: «Αποζημίωση στο 100% της ασφαλιστικής αξίας στους πληγέντες παραγωγούς της Περιφερειακής Ενότητας Σερρών από την χαλαζόπτωση της 25ης Ιουνίου 2022», σελ.
 ii. με θέμα: «Προβλήματα παραγωγών εσπεριδοειδών», σελ.
 iii. με θέμα: « Άμεση επαναφορά όλων των απολυμένων στο Μπενάκειο Φυτοπαθολογικό Ινστιτούτο», σελ.
 iv. με θέμα: «Προβλήματα για τους παραγωγούς μανταρινιών στην Περιφερειακή Ενότητα Άρτας και ενίσχυση για την απώλεια εισοδήματος», σελ.
 γ) Προς τον Υπουργό Εργασίας και Κοινωνικών Υποθέσεων:
 i. με θέμα: «Θανατηφόρο εργοδοτικό έγκλημα στη βιομηχανία φωσφορικών λιπασμάτων Καβάλας», σελ.
 ii. με θέμα: «Αποκλεισμός δικαιούχων κοινωνικών επιδομάτων λόγω προκλητικών αυξήσεων αντικειμενικών αξιών σε λαϊκές συνοικίες», σελ.
 iii. με θέμα: «Καμία βοήθεια για τη 12χρονη θύμα σεξουαλικής κακοποίησης και την οικογένειά της στον Κολωνό», σελ.
 δ) Προς τον Υπουργό Εσωτερικών, με θέμα:« Αίτημα Κεντρικής Ένωσης Δήμων Ελλάδος (ΚΕΔΕ) «Επιβολή ποινής σφράγισης για τις κατ’ επανάληψη παραβατικές επιχειρήσεις εστίασης», σελ.
 ε) Προς τον Υπουργό Παιδείας και Θρησκευμάτων:
 i. με θέμα: «Αίτημα για την ένταξη του Τμήματος Διοικητικής Επιστήμης και Τεχνολογίας (ΔΕΤ) του ΕΛΜΕΠΑ και στο 2ο Επιστημονικό Πεδίο», σελ.
 ii. με θέμα: «Εμπόδια στο ερευνητικό και ακαδημαϊκό έργο της Πολυτεχνικής Σχολής του Αριστοτέλειου Πανεπιστημίου Θεσσαλονίκης (ΑΠΘ) λόγω βροχόπτωσης και αδυναμίας αποκατάστασης των ζημιών», σελ.
 στ) Προς τον Υφυπουργό στον Πρωθυπουργό αρμόδιο για θέματα Κρατικής Αρωγής και Αποκατάστασης, με θέμα: «Αδικαιολόγητη ταλαιπωρία για δεκάδες πυρόπληκτους παραγωγούς της Ηλείας», σελ.
 ζ) Προς τον Υπουργό Προστασίας του Πολίτη, με θέμα: «Σε απόγνωση οι κάτοικοι στην τοπική κοινότητα Χωστίων Βοιωτίας λόγω συνεχιζόμενων κλοπών», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου:

Οι Υπουργοί Εθνικής Άμυνας, Οικονομικών, Ανάπτυξης και Επενδύσεων, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Προστασίας του Πολίτη, Δικαιοσύνης, Εσωτερικών, Ναυτιλίας και Νησιωτικής Πολιτικής, ο Αναπληρωτής Υπουργός Οικονομικών, καθώς και ο Υφυπουργός Πολιτισμού και Αθλητισμού κατέθεσαν στις 13 Ιανουαρίου 2023 σχέδιο νόμου με τίτλο: «Μέριμνα υπέρ του προσωπικού των Ενόπλων Δυνάμεων, εξορθολογισμός της νομοθεσίας των Ενόπλων Δυνάμεων, οργάνωση της Εθνοφυλακής και άλλες διατάξεις», σελ.
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Εσωτερικών «Πολυεπίπεδη διακυβέρνηση και διαχείριση κινδύνων στον δημόσιο τομέα», σελ.

ΠΡΟΕΔΡΕΥΩΝ

ΑΘΑΝΑΣΙΟΥ Χ., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΘΑΝΑΣΙΟΥ Χ. , σελ.

Β. Επί των επικαίρων ερωτήσεων:
 ΑΜΥΡΑΣ Γ. , σελ.
 ΑΡΑΜΠΑΤΖΗ Φ. , σελ.
 ΑΡΣΕΝΗΣ Κ. , σελ.
 ΓΕΩΡΓΑΝΤΑΣ Γ. , σελ.
 ΓΚΟΚΑΣ Χ. , σελ.
 ΘΡΑΨΑΝΙΩΤΗΣ Ε. , σελ.
 ΚΑΤΡΙΝΗΣ Μ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΜΑΝΩΛΑΚΟΥ Δ. , σελ.
 ΜΙΧΑΗΛΙΔΟΥ Δ. , σελ.
 ΜΟΥΛΚΙΩΤΗΣ Γ. , σελ.
 ΟΙΚΟΝΟΜΟΥ Ε. , σελ.
 ΠΕΤΣΑΣ Σ. , σελ.
 ΠΙΠΙΛΗ Φ. , σελ.
 ΠΟΥΛΑΣ Α. , σελ.
 ΣΚΡΕΚΑΣ Κ. , σελ.
 ΣΤΟΛΤΙΔΗΣ Λ. , σελ.
 ΣΥΡΙΓΟΣ Ε. , σελ.
 ΤΕΛΙΓΙΟΡΙΔΟΥ Ο. , σελ.
 ΤΡΙΑΝΤΟΠΟΥΛΟΣ Χ. , σελ.
 ΤΣΑΚΛΟΓΛΟΥ Π. , σελ.
 ΦΑΜΕΛΛΟΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΝΕ΄

Δευτέρα 16 Ιανουαρίου 2023

Αθήνα, σήμερα στις 16 Ιανουαρίου 2023, ημέρα Δευτέρα και ώρα 12.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρουαυτής κ. **ΧΑΡΑΛΑΜΠΟΥ ΑΘΑΝΑΣΙΟΥ.**

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τις επίκαιρες ερωτήσεις που έχουμε σήμερα. Σας έχει διανεμηθεί, είναι γνωστές οι επίκαιρες ερωτήσεις. Θα μπούμε στη σειρά μία-μία.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Ξεκινάμε με την ενδέκατη με αριθμό 292/9-1-2023 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας, με θέμα: «Διευκρινίσεις για τις δηλώσεις του Πρωθυπουργού αναφορικά με την ένταξη του όρους «Μαίναλο» στο Δίκτυο Απάτητων Βουνών».

Στην ερώτηση αυτή θα απαντήσει ο Υφυπουργός Περιβάλλοντος και Ενέργειας κ. Γιώργος Αμυράς.

Κύριε Πρόεδρε, κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε. Καλή χρονιά σε όλους.

Κύριε Υπουργέ, θα πάω απευθείας στο θέμα. Νομίζω ότι όσοι μας ακούν στην Αρκαδία γνωρίζουν τι σημαίνει Μαίναλο. Νομίζω είναι το οξυγόνο όχι μόνο της Αρκαδίας, αλλά της Πελοποννήσου. Τα τελευταία γεγονότα της κλιματικής αλλαγής μάς δείχνουν πόσο πρέπει το περιβάλλον αυτό να το προστατεύσουμε και δεύτερον να κάνουμε ανανεώσιμες πηγές ενέργειας, αλλά όχι διαλύοντας το Μαίναλο.

Κάνατε μια δήλωση ότι συμπεριλαμβάνεται στα Απαραίτητα Βουνά -την ανακοίνωση την έκανε και ο Πρωθυπουργός, γιατί είχε μεγάλη αντίδραση και θα συνεχιστεί αυτή η αντίδραση -να ξέρετε- στην Αρκαδία- σαράντα πέντε τετραγωνικών χιλιομέτρων του όρους Μαινάλου. Για το Λύκαιο θα σας πω σε επόμενη ερώτησή μου.

Το Μαίναλο έχει επτακόσιες πενήντα χιλιάδες στρέμματα. Εσείς κάνετε τις σαράντα πέντε. Διακόσιες είκοσι έξι χιλιάδες στρέμματα είναι «NATURA». Εσείς συμπεριλαμβάνετε σαράντα πέντε. Θα σας δείξω τώρα αυτό που έχει η ΡΑΕ. Εδώ, κύριε Υπουργέ, βλέπετε ότι τα σαράντα πέντε χιλιάδες στρέμματα που συμπεριλαμβάνετε είναι ο λευκός κύκλος, δεν υπάρχει καμμία άδεια για αιολικά. Αντιθέτως, δίπλα στη Βλαχέρνα, στο Λυμποβίσι του Κολοκοτρώνη, στη Λάστα, στα Μαγούλιανα, στο Βαλτεσινίκο, στη Στεμνίτσα, στη Σύρνα, στο Ψάρι υπάρχουν με πράσινο όλα αυτά. Πέρα από όλα αυτά, στελέχη της Νέας Δημοκρατίας παίρνουν επιστολές από τους ιδιώτες με τις ανεμογεννήτριες που λένε: «Το λύσαμε το θέμα. Στα απάτητα θα κάνουν πίσω». Κοροϊδεύουν τον κόσμο δηλαδή.

Και σας ρωτώ ευθέως, κύριε Υπουργέ: Αυτό που ανακοινώσατε ως απάτητα –και καλώς το ανακοινώσατε- δεν έχει καμμία σχέση με τις αιτήσεις που έχουν γίνει στην Αρκαδία για το όρος Μαίναλο. Η Κυβέρνηση θα αφήσει το υπόλοιπο κομμάτι του Μαινάλου σήμερα να καταστραφεί;

Δεύτερον, εμείς είμαστε υπέρ των ανανεώσιμων πηγών ενέργειας και υπάρχουν στην Αρκαδία πολύ τόποι να πάνε να κάνουν τα οποία δεν δημιουργούν πρόβλημα, αλλά έχουν λίγο μεγαλύτερο κόστος. Τόσα υπερκέρδη πήραν, κύριε Υπουργέ, ας επενδύσουν και λίγο παραπάνω χρήματα να μην καταστρέψουν το Μαίναλο.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για την πρωτολογία σας.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Σας ευχαριστώ πολύ, κύριε Πρόεδρε. Καλή χρονιά και από μένα σε όλες και όλους.

Αγαπητέ, κύριε Κωνσταντινόπουλε, πρώτα από όλα με την ερώτησή σας δείχνετε ότι όντως ενδιαφέρεστε πολύ για αυτήν τη μεγάλη περιβαλλοντική μεταρρύθμιση της Κυβέρνησης Μητσοτάκη που υλοποιεί το Υπουργείο Περιβάλλοντος, δηλαδή τα Απάτητα Βουνά. Τι είναι τα Απάτητα Βουνά; Είναι τεράστιες περιοχές σε ορεινούς όγκους της χώρας τις οποίες εμείς θωρακίζουμε στο μέγιστο της περιβαλλοντικής προστασίας, δηλαδή απαγορεύουμε τη διάνοιξη οποιουδήποτε δρόμου ή την κατασκευή οποιασδήποτε τεχνητής επιφάνειας.

Για να ξέρουμε όλοι τα ίδια να σας πω ότι έως σήμερα έχουμε κηρύξει τεράστιες περιοχές σε οκτώ ορεινούς όγκους ως Απάτητα Βουνά συνολικής έκτασης έως τώρα πάνω από χίλια εκατόν δεκατέσσερα τετραγωνικά χιλιόμετρα για την ακρίβεια. Έως τώρα έχουμε κηρύξει ως Απάτητα Βουνά το όρος Σάος στη Σαμοθράκη, το ψηλότερο Βουνό του Αιγαίου, τον Σμόλικα που είναι το δεύτερο ψηλότερο βουνό της χώρας, την Τύμφη, τον Ταΰγετο, τα Λευκά Όρη, το όρος Χατζή στη Θεσσαλία, μια μεγάλη έκταση εκατό τετραγωνικών χιλιομέτρων στα Άγραφα και βεβαίως τώρα και το Μαίναλο μπήκε στην οικογένεια των Απάτητων Βουνών.

Πρώτα απ’ όλα, να σας ενημερώσω ότι έχουμε υπογράψει την υπουργική απόφαση, δηλαδή έχει ήδη θεσμοθετηθεί, δεν είναι ότι το ανακοίνωσε μόνο ο Πρωθυπουργός ή και εμείς στη συνέχεια υποστηρίξαμε με δηλώσεις αυτήν την περιβαλλοντική μεταρρύθμιση, αλλά πλέον θεσμικά, με υπουργική απόφαση, έχουμε στα Απάτητα Βουνά μια τεράστια έκταση σαράντα πέντε τετραγωνικών χιλιομέτρων στο Μαίναλο, υψομετρικού εύρους από τα επτακόσια τριάντα έως τα χίλια οχτακόσια τριάντα επτά μέτρα. Γιατί το Μαίναλο; Διότι το Μαίναλο έχει μεγάλα, υπέροχα δάση κωνοφόρα μαύρης πεύκης και κεφαλληνιακής ελάτης, έχει ενδημική ερπετοπανίδα, όπως επίσης έχει και σημαντικούς πληθυσμούς σπάνιων ειδών χειροπτέρων και λεπιδοπτέρων. Βεβαίως, πάνω απ’ όλα, το Μαίναλο είναι ένας από τους αγαπημένους ορεινούς όγκους των ορειβατών.

Όταν εμείς κηρύσσουμε μία ορεινή περιοχή ως Απάτητο Βουνό, δεν είναι απλώς ότι μόνο κάνουμε μια απαγόρευση -όπως σας είπα, κανένας δρόμος, κανένα χτίσιμο, καμμία ανθρώπινη παρέμβαση- αλλά παράλληλα οδηγούμε τις τοπικές κοινότητες -και με χρηματοδοτήσεις που θα σας αναφέρω- στην ανάπτυξη του οικοτουρισμού. Πιστεύουμε ακράδαντα ότι τα βουνά στα σπλάχνα τους έχουν πόρους που περιμένουν να τους ξεκλειδώσουμε με όρους αειφορίας και βεβαίως κανόνες προστασίας του περιβάλλοντος.

Ακούω πολλές φορές από πολλούς συναδέλφους και εδώ στο Κοινοβούλιο, αλλά και από εκπροσώπους της τοπικής αυτοδιοίκησης που έρχονται στο Υπουργείο και μας συναντούν να μας λένε όλοι το εξής: «Εμείς δεν είμαστε κατά των ανανεώσιμων πηγών ενέργειας, αλλά…» -τρεις τελείες- «όχι σε εμάς, αλλού».

Ακούστε τώρα για το Μαίναλο. Η περιοχή που θέσαμε ως Απάτητο Βουνό εκτείνεται νότια του χιονοδρομικού κέντρου της περιοχής και βορειοδυτικά της πόλης της Τρίπολης. Αυτές είναι οι λεγόμενες -για να το πω γραφειοκρατικά- περιοχές άνευ δρόμων. Βασιζόμαστε σε μία επιστημονική μελέτη της καθηγήτριας Βασιλικής Κατή του Πανεπιστημίου Ιωαννίνων του αρμόδιου τμήματος που κάνει τις χαρτογραφήσεις στο Πανεπιστήμιο Ιωαννίνων.

Η πρώτη μας, λοιπόν, προτεραιότητα είναι όπου υπάρχει περιοχή που δεν είναι κατατετμημένη από δρόμους, αυτή να προλάβουμε να την κρατήσουμε έτσι αλώβητη από δρόμους και να την παραδώσουμε στις επόμενες γενεές με αυτόν τον τρόπο. Άρα, αυτό είναι το πρώτο και βασικό κριτήριο.

Αυτή η έκταση που σας ανέφερα, την οποία θεσμικά πλέον με υπουργική απόφαση κατοχυρώσαμε ως Απάτητο Βουνό, κύριε Κωνσταντινόπουλε, είναι η τελευταία μη λαβωμένη –να το πω έτσι- περιοχή στο Μαίναλο όπου δεν υπάρχουν δρόμοι. Άρα, το πρώτο που έπρεπε να κάνουμε είναι να προλάβουμε να κατοχυρώσουμε αυτήν την περιοχή.

Πάμε τώρα στο δεύτερο σκέλος της απάντησής μου που με ρωτάτε για ποιον λόγο δεν ή εάν πρόκειται να κάνουμε Απάτητα Βουνά και άλλες περιοχές πέριξ αυτής της συγκεκριμένης στο Μαίναλο. Βεβαίως και θα σας τα πω στη δευτερολογία μου.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Πρόεδρε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κύριε Υπουργέ, στα πέντε, περίπου, λεπτά που μιλήσατε μας είπατε για τα Απάτητα, μας είπατε για την έκταση των σαράντα πέντε χιλιομέτρων –συμφωνούμε- αλλά το Μαίναλο είναι επτακόσια πενήντα, το «NATURA» είναι διακόσια είκοσι έξι και εσείς καλύπτετε τα σαράντα πέντε χιλιόμετρα. Σας λέω, λοιπόν, αφού είστε τόσο διαθέσιμος μαζί με όλους τους φορείς, την επόμενη εβδομάδα να πάμε να δούμε στο Βαλτεσινίκο το Μαίναλο. Να πάμε να δούμε στο Λιμποβίσι, αυτό που έχετε αφήσει απ’ έξω και υπάρχουν αιτήσεις για άδειες. Μην το κάνετε σαν τον Υπουργό δίπλα σας, που περιμένουμε ένα μουσείο στη Βυτίνα -το ανακοίνωσε ο προηγούμενος Υπουργός- να το φτιάξει η Κυβέρνηση μετά από δεκατρία χρόνια από σήμερα.

Λέω ελάτε μαζί μας. Μαζί. Να δούμε στο Βαλτεσινίκο, στη Στεμνίτσα, στο Ψάρι, στη Βλαχέρνα. Είναι απάτητα ή όχι; Αλλά, εδώ βλέπω, κύριε Υπουργέ, ότι υπάρχουν αιτήσεις στη ΡΑΕ. Πώς δεν έχετε δει αυτόν τον πίνακα που έχει αναρτήσει η ΡΑΕ; Είστε αρμόδιος Υπουργός στο περιβάλλον. Θέλετε να σας τον δείξω;

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Δεν πειράζει.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Με πιστεύετε. Μπράβο. Όχι εμένα. Τη ΡΑΕ. Αυτοί που έχουν κάνει αιτήσεις γύρω από αυτό το οποίο εσείς έχετε κάνει Απάτητα Βουνά δεν έχουν κάποιο πρόβλημα. Αφού δεν τους περιλαμβάνει. Θέλετε να πάμε να δούμε στην Αρκαδία σε πόσα άλλα μέρη, να σας υποδείξουμε εμείς, που δεν έχουν -δεν είναι το Μαίναλο- για να μπορέσουν να φτιάξουν τις ανανεώσιμες πηγές ενέργειας; Το υδροηλεκτρικό.

Βεβαίως, να δώσουμε μάχη γι’ αυτά. Αλλά εδώ έρχεστε να καταστρέψετε -και σας το λέω με απόλυτη ειλικρίνεια- επειδή δεν έχετε εικόνα. Και η κ. Κατή –δεν ξέρω ποια είναι η κ. Κατή- σέβομαι, αλλά πιστεύω ότι δεν έχει κάνει βόλτα στο Μαίναλο και στην Αρκαδία.

Και σας ρωτώ εσάς ευθέως. Στο Βαλτεσινίκο όπου υπάρχουν ανεμογεννήτριες ξέρετε εάν έχει δρόμο; Σας ρωτάω ευθέως. Ξέρετε; Σας λέω, όχι, δεν υπάρχει δρόμος. Έχετε περάσει έστω μια βόλτα, να πάτε μέσα από εκεί για να καταλάβετε πού είναι οι ανεμογεννήτριες και που μπαίνουν; Όχι, σας λέω δεν έχετε πάει. Η κ. Κατή δεν έχει πάει.

Λυπάμαι πάρα πολύ, κύριε Υπουργέ, ότι κάνετε μια επικοινωνία. Καλή είναι η επικοινωνία και συμφωνούμε απόλυτα στα Απάτητα. Και καλώς το κάνετε. Εδώ όμως πάει να γίνει μια κοροϊδία. Στα Απάτητα δεν υπάρχει ούτε μία αίτηση προς άδεια προς έγκριση στη ΡΑΕ και γύρω-γύρω -σας το δείχνω εδώ- είναι όλη η περιοχή γεμάτη. Πείτε μου, κύριε Υπουργέ. Αξίζει;

Είπατε για το περιπατητικό. Τo Menalon Trail το ξέρετε; Πόσοι άνθρωποι απ’ όλον τον κόσμο έρχονται για να περπατήσουν στο Μαίναλο; Εσείς είστε άνθρωπος που ασχολείστε με αυτό το θέμα. Ξέρετε πόσες χιλιάδες; Ξέρετε τι γίνεται με τα μελίσσια και με τους μελισσοκόμους και με το ΠΟΠ μέλι Ελάτης; Ξέρετε ότι είναι μοναδικό στον κόσμο; Με αυτά πώς θα τους απαντήσουμε;

Ευχαριστώ.

(Στο σημείο αυτό ο Ε΄ Αντιπρόεδρος της Βουλής κ. Οδυσσέας Κωνσταντινόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Πρόεδρε.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Αγαπητέ, κύριε Κωνσταντινόπουλε, ένα-ένα.

Πρώτα απ’ όλα, επειδή αναφερθήκατε στον κ. Γεωργαντά, ο οποίος βρίσκεται δίπλα μου, ο κ. Γεωργαντάς είναι «λίρα εκατό». Εάν σας είπε κάτι, τελείωσε και θα το κάνει. Έτσι; Άρα, εμένα μη μου αναφέρετε θέματα που έχετε συζητήσει με τον κύριο Υπουργό. Ξέρει καλύτερα από τον οποιονδήποτε εκείνος εάν και τι πρέπει να κάνει.

Ακούστε τώρα, για να βάλουμε τα πράγματα σε μια σειρά. Χαίρομαι και κρατώ αυτό που είπατε εντόνως ότι υποστηρίζετε τη μεταρρύθμιση των Απάτητων Βουνών. Αυτό είναι το πρώτο μεγάλο βήμα. Να συμφωνήσουμε εδώ, επιτέλους, ότι το περιβάλλον -κατά την άποψή μου- και η υγεία και η παιδεία -φυσικά για τις Ένοπλες Δυνάμεις δεν το συζητώ- πρέπει να είναι πέρα και έξω από κάθε μικροκομματική ή άλλη φθορά.

Ακούστε τώρα. Μου είπατε πως η «NATURA» είναι διακόσια είκοσι έξι τετραγωνικά χιλιόμετρα.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Το «NATURA» είναι διακόσια είκοσι έξι. Όλο το Μαίναλο είναι επτακόσια πενήντα.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Μα, ένα λεπτό, κύριε Κωνσταντινόπουλε. Δεν μπορούμε να βάλουμε όλο το Μαίναλο στα Απάτητα, δεδομένου ότι υπάρχουν δρόμοι, υπάρχει χιονοδρομικό κέντρο, υπάρχουν οικισμοί. Τι θα κάνουμε εκεί; Θα κλείσουμε τους δρόμους και την πρόσβαση προς το χιονοδρομικό κέντρο ή προς τα χωριά; Δεν γίνονται αυτά. Εκεί που υπάρχουν δρόμοι και οικισμοί και ζωντανές κοινότητες βεβαίως δεν θα παρέμβουμε. Αυτό έλειπε. Εκεί που δεν υπάρχουν μελετάμε και προχωράμε βήμα-βήμα την περιβαλλοντική θωράκιση αυτών των περιοχών.

Για την περιοχή «NATURA», λοιπόν, των διακοσίων είκοσι έξι τετραγωνικών χιλιομέτρων καλό είναι να σας πω –και προφανώς θα το ξέρετε- ότι εκπονείται και σχεδόν έχει ολοκληρωθεί ειδική περιβαλλοντική μελέτη η οποία θα μας οδηγήσει στα σχέδια διαχείρισης και στο προεδρικό διάταγμα. Για παράδειγμα, ό,τι κάναμε με τον Όλυμπο. Ο Όλυμπος μέχρι πριν από δύο χρόνια, αγαπητέ συνάδελφε, δεν είχε κατοχυρωμένη την προστασία του. Ποιος; Ο Όλυμπος, κύριε Πρόεδρε. Το μυθικό βουνό! Δεν υπήρχε η διαβάθμιση, η ζωνοποίηση, πού χτίζεις, εάν χτίζεις, τι κάνεις και τι δεν κάνεις.

Ο Όλυμπος ήταν η νούμερο ένα προτεραιότητα του Υπουργείου Περιβάλλοντος. Φέραμε προεδρικό διάταγμα κι έτσι μπορούμε να ανασάνουμε ότι ο Όλυμπος πλέον είναι θεσμικά και ουσιαστικά πλήρως κατοχυρωμένος ως προς την περιβαλλοντική προστασία. Ό,τι κάναμε με τον Όλυμπο, αυτό κάνουμε και με τις άλλες περιοχές. Σύντομα θα βγει σε διαβούλευση, κύριε Κωνσταντινόπουλε, ειδική περιβαλλοντική μελέτη και για το Μαίναλο. Έχουμε βγάλει ήδη για τη μισή Ελλάδα. Καλώ και εσάς και τους προέδρους των τοπικών κοινοτήτων να συμμετάσχουν στη διαβούλευση και να μας πουν την άποψή τους. Ορίστε, τα στοιχεία για να μπορείτε να ελέγχετε αυτά που σας λέω. Η Ειδική Περιβαλλοντική Μελέτη, η ΕΠΜ έχει αριθμό 10β, τίτλο «Εκπόνηση ειδικής περιβαλλοντικής μελέτης και σχέδιο διαχείρισης για τις περιοχές «NATURA 2000» των Περιφερειακών Ενοτήτων Κορινθίας, Αργολίδας, Αρκαδίας και Λακωνίας». Πολύ σύντομα βγαίνει σε διαβούλευση. Κι εκεί λοιπόν, πέραν των Απάτητων Βουνών, αυτού του πρώτου βήματος που κάναμε με τα σαράντα πέντε τετραγωνικά χιλιόμετρα που προστατεύουμε στο Μαίναλο θα έχουμε σε θέαση και το υπόλοιπο βουνό. Εκεί θα δούμε αν θα υπάρχει η δυνατότητα, αν θα επιτραπεί ή όχι η χωροθέτηση για ανανεώσιμες πηγές ενέργειας και πού.

Και κάτι ακόμα. Επικαλείστε στον χάρτη που μου δείξατε τις αιτήσεις προς τη ΡΑΕ. Ακούστε τώρα. Από τις εκατό βεβαιώσεις παραγωγού που δίνει η ΡΑΕ τελικά αδειοδοτούνται οι τέσσερις. Δηλαδή, σ’ αυτόν τον χάρτη που μου δείξατε αν έχει τριάντα αιτήσεις για ανεμογεννήτριες στο τέλος δεν θα προχωρήσει ούτε το 4%. Αυτά είναι στατιστικά στοιχεία αδιαμφισβήτητα. Για ποιο λόγο; Διότι οι περιβαλλοντικές μελέτες δεν είναι στέρεες και τις απορρίπτουμε εμείς στο Υπουργείο Περιβάλλοντος, η διεύθυνση περιβαλλοντικής αδειοδότησης. Ή εν πάση περιπτώσει λαμβάνουμε υπ’ όψιν άλλους λόγους όπως αυτούς της βιοποικιλότητας και σταματάμε τις αδειοδοτήσεις.

Να είστε σίγουρος ότι εμείς έχουμε και τη δυνατότητα -αρκεί να υπάρχουν βεβαίως τα επιστημονικά δεδομένα- και τη θέληση να το κάνουμε, όπως το κάναμε για παράδειγμα στο όρος Σάος της Σαμοθράκης. Εκεί έχει αδειοδοτημένες ανανεώσιμες πηγές ενέργειας, όχι προς αδειοδότηση όπως αυτές που μου δείξατε. Έχει αδειοδοτημένες αιτήσεις και επενδύσεις τις οποίες διακόψαμε. Και σε άλλες περιοχές της Ελλάδας το κάναμε. Άρα, να κάνετε λίγο υπομονή. Να μπείτε κι εσείς στη διαβούλευση για την ειδική περιβαλλοντική μελέτη, να μας πείτε κι εσείς τα σχόλιά σας καθώς και οι τοπικές κοινωνίες. Να είστε σίγουρος ότι εμείς αυτά θα τα μελετήσουμε, όπως το κάνουμε πάντα, για κάθε περιοχή της Ελλάδας. Όπου χρειαστεί θα επεκτείνουμε σε σχέση με την αρχική περιοχή τον πυρήνα του Απάτητου Βουνού του Μαινάλου την περιοχή αυτή. Θα επεκτείνουμε την περιοχή προστασίας.

Καταλήγοντας λοιπόν, να πω ότι τα Απάτητα Βουνά είναι η πρακτική, η απτή απόδειξη ότι η Κυβέρνηση Μητσοτάκη αντιμετωπίζει τα ζητήματα της κλιματικής κρίσης έχοντας στο μυαλό της δυο πράγματα. Πρώτον, να προστατεύσουμε τη βιοποικιλότητα. Αυτό κάνουμε και στο Μαίναλο. Δεύτερον, σαφέστατα να πάμε σε πράσινη μετάβαση. Πράσινη μετάβαση ίσον ανανεώσιμες πηγές ενέργειας.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Θα συζητηθεί τώρα η έκτη με αριθμό 302/9-1-2023 επίκαιρη ερώτηση δεύτερου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή, προς τον Υπουργό Αγροτικής Ανάπτυξης και Τροφίμων, με θέμα: «Αποζημίωση στο 100% της ασφαλιστικής αξίας στους πληγέντες παραγωγούς της Περιφερειακής Ενότητας Σερρών από την χαλαζόπτωση της 25ης Ιουνίου 2022».

θα απαντήσει ο Υπουργός Αγροτικής Ανάπτυξης και Τροφίμων κ. Γιώργος Γεωργαντάς.

Κυρία Αραμπατζή, έχετε τον λόγο για την πρωτολογία σας.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, η Κυβέρνηση, επιδεικνύοντας άμεσα αντανακλαστικά αλλά και πρωτοπορία ομολογουμένως στον θεσμό των προκαταβολών αποζημίωσης, νομοθέτησε στις 30 Σεπτεμβρίου 2022 και κατέβαλε στις 31 Οκτωβρίου 2022 προκαταβολή αποζημίωσης στους πληγέντες βαμβακοπαραγωγούς της Περιφερειακής Ενότητας Σερρών αλλά και των Περιφερειακών Ενοτήτων Κιλκίς, Πέλλας και Θεσσαλονίκης από τις ολοκληρωτικά καταστροφικές χαλαζοπτώσεις που παρατηρήθηκαν το διάστημα τόσο από 4-9 Ιουνίου 2022 όσο και του σφοδρότερου 23-28 Ιουνίου και 2022. Και μάλιστα οφείλω να πω εδώ ότι όταν ανέκυψε και μία τεχνική αβλεψία η οποία εξαίρεσε από την προκαταβολή αποζημίωσης τρεις κοινότητες του Νομού Σερρών, το Θολό, τη Νέα Πέτρα και το Γάζωρο, μέσα σε μία βδομάδα από τη συζήτηση εδώ της επίκαιρης ερώτησής μας πληρώθηκε και αυτή η τεχνική αβλεψία. Στις 14 Νοεμβρίου ήταν η επίκαιρη προς εσάς, στις 18 Νοεμβρίου πληρώθηκε. Συνολικά μάλιστα ο Νομός Σερρών έλαβε 3 εκατομμύρια ευρώ μόνο για προκαταβολές. Ήταν χίλιοι τετρακόσιοι ενενήντα παραγωγοί.

Εν τούτοις, όμως κύριε Υπουργέ, στη σχετική νομοθετική ρύθμιση της 30ης Σεπτεμβρίου 2022 για την προκαταβολή δεν υπήρχε η πρόβλεψη για αποζημίωση στο 100% της ασφαλιστικής αξίας των πληγεισών καλλιεργειών παρ’ ότι -και θέλω να το υπογραμμίσω εδώ- επρόκειτο για ολοκληρωτική καταστροφή και παρ’ ότι σχετική δέσμευση αφέθηκε να εννοηθεί ότι θα ισχύσει στην επιτόπια επίσκεψη του κυβερνητικού κλιμακίου. Ανάλογες νομοθετικές προβλέψεις για το 100% της αποζημίωσης της ασφαλιστικής αξίας των παραγωγών έχει κάνει η Κυβέρνησή μας τόσο στη ζημιά του Ιανού όσο και στις ζημιές της Μήδειας.

Κύριε Υπουργέ, το γνωρίζετε πολύ καλά. Υπάρχει σημαντική απόκλιση των τιμών της αγοράς και των τιμών αποζημίωσης του ΕΛΓΑ σε αρκετά από τα πληγέντα προϊόντα, όπως το σκληρό σιτάρι, το βαμβάκι, το καλαμπόκι ειδικά φέτος. Η απόκλιση αυτή δεν υπήρχε ούτε στην Μήδεια, ούτε στον Ιανό χωρίς να αμφισβητήσει κανείς το μέγεθος της καταστροφής. Σε συνέχεια των σχετικών εισηγήσεων, σας ερωτώ, κύριε Υπουργέ, αν προτίθεστε να εφαρμοστεί και στους πληγέντες της Περιφερειακής Ενότητας Σερρών, αλλά και βεβαίως και στους άλλους που αφορά η σχετική χαλαζόπτωση, ευνοϊκή πρόβλεψη αποζημίωσης στο 100% της ασφαλιστικής αξίας.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κυρία συνάδελφε, πράγματι αποτυπώσατε σωστά το χρονοδιάγραμμα το οποίο ακολουθήθηκε έτσι ώστε να μπορέσουμε σε μια πολύ μεγάλη ζημία την οποία υπέστησαν οι νομοί που αναφέρατε, οι Νομοί Σερρών, Καβάλας, Ξάνθης Κιλκίς, Θεσσαλονίκης και Πέλλας να μπορέσουμε μετά από εκείνες τις πολύ έντονες χαλαζοπτώσεις να ενισχύσουμε τους αγρότες μας για να μπορέσουν να συνεχίσουν την παραγωγική τους διαδικασία.

Κι εδώ είναι σημαντικό να αναφέρουμε για μία ακόμη φορά –αλλά νομίζω ότι έχει τη σημασία του- τους χρόνους στους οποίους κινηθήκαμε. Όπως πολύ σωστά είπατε, η χαλαζόπτωση παρατηρήθηκε μεταξύ 23 και 26 Ιουνίου, σε τρεις μέρες. Η προκαταβολή δόθηκε 31 Οκτωβρίου. Τέσσερις μήνες, δηλαδή, μετά το γεγονός είχαμε και την καταβολή των ποσών στους λογαριασμούς των αγροτών. Και ξέρετε πολύ καλά ότι για αυτό απαιτήθηκε νομοθετική ρύθμιση που επέτρεπε την καταβολή της προκαταβολής, κάτι που η παρούσα Κυβέρνηση το έπραξε αρκετές φορές όταν ήταν τέτοιο το μέγεθος της ζημιάς και ήταν πραγματική η ανάγκη να μπορέσουν πολύ γρήγορα οι παραγωγοί να έχουν εκείνους τους πόρους με τους οποίους θα μπορέσουν να συνεχίσουν την καλλιεργητική τους δραστηριότητα.

Αυτό απαίτησε και την πρόσληψη γεωτεχνικών οι οποίοι βοήθησαν στη συλλογή των πορισμάτων. Πολύ σωστά είπατε ότι δόθηκε προκαταβολή 5 εκατομμυρίων. Το μεγαλύτερο ποσό από αυτά, τα μισά περίπου αρχικά, δόθηκαν στην Περιφερειακή Ενότητα Σερρών. Μια συμπληρωματική πληρωμή και για τις άλλες καλλιέργειες έγινε στις 23 Δεκεμβρίου. Αυτό που πρέπει να σας πω τώρα για να έχουν γνώση και όλοι οι αγρότες μας είναι ότι περίπου στα μέσα Φεβρουαρίου θα υπάρξει η πλήρης εξόφληση για τις ζημιές αυτές. Δηλαδή, ουσιαστικά νωρίτερα από οκτώ μήνες από το γεγονός θα έχουμε την πλήρη εξόφληση όλων των αγροτών. Είναι λίγα τα πορίσματα τα οποία περιμένουμε. Ελπίζουμε ότι θα τα έχουμε αρχές Φεβρουαρίου γιατί έχει προγραμματιστεί μία πληρωμή περίπου για τις 15 Φεβρουαρίου από τον ΕΛΓΑ.

Βεβαίως το θέμα το οποίο τίθεται είναι ένα θέμα το οποίο έχει τεθεί και άλλες φορές. Ήθελα να δώσω την γενικότερη εικόνα της προσοχής της Κυβερνήσεως. Σωστά αναφέρετε ότι σε δύο άλλες περιπτώσεις, στον Ιανό και στη Μήδεια, υπήρξε το 100% της ασφαλιστικής αξίας το οποίο καταβλήθηκε. Ήταν δύο περιπτώσεις με ακραία καιρικά φαινόμενα και με καθολική, η αλήθεια είναι, επίπτωση επί των αγροκαλλιεργειών. Σε αυτό το πνεύμα προσπαθούμε να βρούμε μια λύση και σε παρόμοιες περιπτώσεις. Στην δευτερολογία μου θα σας πω λεπτομέρειες.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κυρία Αραμπατζή, έχετε τον λόγο για τη δευτερολογία σας.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, χαίρομαι που ακούω να επαναλαμβάνετε -και οφείλω να το πιστώσω και σε εσάς, ως ηγεσία του Υπουργείου Αγροτικής Ανάπτυξης, αλλά βεβαίως και στην Κυβέρνηση συνολικά- ότι τηρούνται τα χρονοδιαγράμματα.

Στην προηγούμενη επίκαιρη ερώτηση είχατε πει ότι μέχρι τα τέλη Ιανουαρίου με μέσα Φεβρουαρίου θα γίνει η πλήρης εξόφληση όλων των υπολοίπων καλλιεργειών που επλήγησαν από την, πράγματι, καταστροφική χαλαζόπτωση του Ιουνίου του 2022.

Τώρα, θα μου επιτρέψετε, επειδή γνωρίζετε ότι η καταστροφή είναι ολοκληρωτική, αυτή η εξαίρεση του 20% δεν μπορεί να ισχύει, προφανώς, συλλήβδην σε κάθε καταστροφή η οποία συμβαίνει. Επειδή, όμως, πραγματικά οι άνθρωποι υπέστησαν εκεί ολοκληρωτική καταστροφή, γεγονός το οποίο διαπίστωσαν ιδίοις όμμασι και οι αρμόδιοι του ΕΛΓΑ με επικεφαλής τον κ. Λυκουρέντζο και βεβαίως το πολυπληθές κυβερνητικό κλιμάκιο, θα ήθελα να ρωτήσω εάν η αποζημίωση στο 100% της ασφαλιστικής αξίας, εκτός από το βαμβάκι το οποίο πήρε την προκαταβολή, θα αφορά και τις υπόλοιπες καλλιέργειες. Εφόσον φυσικά προβείτε σε αυτήν την ενέργεια, την οποία θεωρώ για τους λόγους που προανέφερα αναγκαία και στις υπόλοιπες καλλιέργειες που επίσης επλήγησαν, όπως σιτάρι, καλαμπόκι, βαμβάκι, αμύγδαλα και ελιές.

Θέλω, επίσης, να μου επιτρέψετε να κάνω αξιοποίηση της ευκαιρίας της συζήτησης που έχουμε σήμερα και να σας ρωτήσω και για ένα ζήτημα που έχει ανακύψει και αφορά τους μηλοπαραγωγούς του Νομού Σερρών. Στις 2 Ιανουαρίου, κύριε Υπουργέ, ανακοινώσατε de minimis ενισχύσεις 300 ευρώ το στρέμμα, ύστερα από τεκμηρίωση του ΕΛΓΑ, στη Λάρισα για τις ζημιές τις οποίες υφίστανται οι παραγωγοί λόγω του αυξημένου ενεργειακού κόστους, των διαταραχών της εφοδιαστικής αλυσίδας, της ενεργειακής κρίσης κ.λπ.. Και μάλιστα είπατε ότι αν υπάρχει σχετική τεκμηρίωση, ανάλογη μεταχείριση θα υποστούν και άλλοι νομοί, Καστοριά, Κοζάνη, Πιερία, Φλώρινα, Μαγνησία.

Θέλω, κύριε Υπουργέ, με την ευαισθησία που σας διακρίνει, να δείτε ανάλογη μεταχείριση και στους μηλοπαραγωγούς της Περιφερειακής Ενότητας Σερρών και μιλάω για το Αχλαδοχώρι Σερρών, ένα χωριό που παράγει από νέους σαράντα ετών -και αυτό έχει τη σημασία του- τα εξαιρετικής ποιότητας μήλα φούτζι και είναι ένα χωριό που βρίσκεται, πραγματικά, στις εσχατιές της πατρίδας μας, στα σύνορά μας.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Αραμπατζή.

Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Αγροτικής Ανάπτυξης και Τροφίμων):** Κυρία συνάδελφε, για να απαντήσω πρώτα επί του πρώτου ερωτήματός σας.

Όπως ξέρετε πολύ καλά, με βάση τον κανονισμό του ΕΛΓΑ, προβλέπεται η καταβολή του 80% της ασφαλιστικής αξίας, όταν υπάρχει ζημιογόνο γεγονός. Υπήρξαν κάποιες εξαιρέσεις. Οι εξαιρέσεις είναι μέσα στο πλαίσιο το οποίο περιγράψατε, δηλαδή, του ακραίου καιρικού φαινομένου, το οποίο οδήγησε σε καθολική καταστροφή της καλλιέργειας. Και αυτό έγινε δύο φορές από την παρούσα Κυβέρνηση: Έγινε στον Ιανό, έγινε και στη Μήδεια.

Όλη αυτή η διαδικασία είναι μια διαδικασία που αξιολογείται τόσο από τις υπηρεσίες του Υπουργείου όσο και από το Υπουργείο Οικονομικών, όπως καταλαβαίνετε, γιατί χρήζει και νομοθετικής ρύθμισης και παρέμβασης μία τέτοια περίπτωση και βεβαίως αξιολόγηση των κριτηρίων και των στοιχείων που υπάρχουν κάθε φορά, καθώς σίγουρα δεν μπορεί η προσέγγιση αυτή να είναι οριζόντια, καθώς αυτό θα αποτελούσε μια ευθεία παραβίαση του κανονισμού του ΕΛΓΑ.

Η συγκεκριμένη περίπτωση αξιολογείται αυτή τη στιγμή από τις υπηρεσίες, γιατί όντως ήταν πολύ έντονο το φαινόμενο το οποίο έζησαν οι καλλιεργητές στις περιοχές τις οποίες αναφέραμε. Οπότε, το αμέσως επόμενο διάστημα θα υπάρχει επίσημη θέση του Υπουργείου, αφού γίνει η απαραίτητη συνεργασία και με το Υπουργείο Οικονομικών. Πρέπει να γίνει το επόμενο διάστημα, δηλαδή μέχρι τέλος του μήνα, ακριβώς επειδή 15 Φεβρουαρίου που θα γίνουν οι καταβολές θα πρέπει να υπάρχει εικόνα τι ακριβώς θα καταβληθεί.

Οπότε, κρατώ τις παρατηρήσεις σας, παρατηρήσεις τις οποίες μου μετέφεραν και άλλοι συνάδελφοι. Το εύλογο των αιτημάτων θα αξιολογηθεί και θα κριθεί από τις υπηρεσίες σε συνεργασία με το Υπουργείο Οικονομικών. Αλλά θέλω να είμαι ξεκάθαρος, για όποιους ακούνε, ότι αυτή η εξαιρετική προσέγγιση γίνεται, πράγματι, σε εξαιρετικές περιπτώσεις.

Τώρα, σε σχέση με το ερώτημα που μου εκφράσατε για τους μηλοπαραγωγούς της περιφερειακής ενότητας Σερρών, μου δίνετε την ευκαιρία να δώσω και δύο διευκρινήσεις έτσι ώστε όλοι οι μηλοπαραγωγοί της χώρας να έχουν συγκεκριμένη εικόνα για το τι προτίθεται το Υπουργείο να πράξει: Η καλλιέργεια του μήλου πέρυσι ήταν μία καλλιέργεια, η οποία λόγω πολλών ειδικών συνθηκών κατέστη ζημιογόνος, ουσιαστικά, για τον καλλιεργητή. Δεν είναι όλες οι περιπτώσεις με βάση το ενεργειακό κόστος ίδιες. Εδώ διαμορφώθηκαν πολλές συνθήκες οι οποίες, πραγματικά, αυτόν που καλλιεργούσε μήλο τον οδήγησαν όχι στο μικρότερο ή μεγαλύτερο κέρδος, αλλά πολλές φορές -τις περισσότερες, μπορώ να πω- τον οδήγησαν σε ζημία. Αυτό έχει αξιολογηθεί από τις υπηρεσίες του Υπουργείου σε συνεργασία με τον ΕΛΓΑ και σε σχέση με το κόστος παραγωγής, το οποίο το γνωρίζουμε και είναι για όλες τις καλλιέργειες, αλλά και σε σχέση με την τιμή πώλησης, αλλά και σε σχέση και με πολλές άλλες συνθήκες που είχαν δημιουργηθεί στις αγορές.

Οπότε έγινε μια αξιολόγηση από το Υπουργείο και αποφασίστηκε, πράγματι, τη συγκεκριμένη καλλιέργεια, σε όλη τη χώρα, να τη στηρίξουμε, αλλά με τεκμηρίωση ανά περίπτωση. Καταλαβαίνετε ότι όλες οι ποικιλίες δεν είχαν την ίδια ζημία, όλες οι ποικιλίες δεν δόθηκαν στην αγορά την ίδια περίοδο, όλες οι ποικιλίες δεν πήραν πολύ χαμηλή τιμή σε σχέση με πέρυσι. Άρα γίνεται αυτή η αξιολόγηση αυτή τη στιγμή, έτσι ώστε οι μηλοπαραγωγοί σε όλη τη χώρα να ξέρουν ότι πραγματικά θα λάβουν μία ανάλογη ενίσχυση, με βάση την προσέγγιση που το Υπουργείο κάνει από στοιχεία τα οποία έχουν ζητηθεί. Το ότι αναφέρθηκαν περιφερειακές ενότητες συγκεκριμένες στην ανακοίνωση που έβγαλε το Υπουργείο, ήταν γιατί οι συγκεκριμένες περιφερειακές ενότητες είχαν αποστείλει μέχρι τότε στοιχεία. Τώρα μου αποστέλλουν και άλλες περιφερειακές ενότητες και αξιολογούνται όλα αυτά. Αλλά, όπως είπα από την πρώτη στιγμή στην ανακοίνωση που εξέδωσε το Υπουργείο, όλα αυτά θα γίνουν με τεκμηρίωση και εξετάζοντας την κάθε περίπτωση.

Σίγουρα, λοιπόν, επειδή ξέρουμε ότι πουθενά δεν ήταν κερδοφόρος ουσιαστικά η συγκεκριμένη καλλιέργεια, θα υπάρχει μια καθολική αντιμετώπιση και προσέγγιση. Απλά θα υπάρχει και διαβάθμιση σε αυτή, σε σχέση και με τις ποικιλίες και με το χρόνο πώλησης και με την τιμή πώλησης -γιατί συλλέγουμε στοιχεία- και αυτά το επόμενο διάστημα θα ανακοινωθούν.

Οπότε -όπως με έχουν ενοχλήσει και πολλοί συνάδελφοι και από τις Σέρρες αλλά και από πολλές άλλες περιοχές της χώρας- αυτό που έχω να πω είναι ότι τη συγκεκριμένη καλλιέργεια για πολλούς και ειδικούς λόγους, επειδή ουσιαστικά κατέστη ζημιογόνος για τον παραγωγό, θα προσπαθήσουμε να τη στηρίξουμε όσο περισσότερο μπορούμε, όχι με έναν οριζόντιο τρόπο, αλλά με έναν τρόπο ο οποίος θα αιτιολογεί και θα τεκμηριώνει κάθε φορά τη ζημία η οποία δημιουργήθηκε και στο μέγεθος των δυνατοτήτων των χρηματοδοτικών εργαλείων που έχουμε -τα οποία ξέρουμε όλοι ότι δεν είναι απεριόριστα- θα προσπαθήσουμε τη συγκεκριμένη παραγωγή να τη στηρίξουμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα οκτώ μαθήτριες και μαθητές και τρεις συνοδοί εκπαιδευτικοί από το 7ο Δημοτικό Σχολείο Λιβαδειάς.

Η Βουλή σάς καλωσορίζει και σάς εύχεται καλή χρονιά.

(Χειροκροτήματα απ’ όλες τις πτέρυγες της Βουλής)

Να σας ενημερώσω παιδιά, για να μην απορείτε επειδή δεν υπάρχουν πολλοί Βουλευτές στην Αίθουσα, ότι σήμερα δεν έχουμε συζήτηση και ψήφιση νομοσχεδίου, αλλά έχουμε μία διαδικασία η οποία λέγεται κοινοβουλευτικός έλεγχος. Κατά τη διαδικασία αυτή, Βουλευτές από διάφορα μέρη της Ελλάδος για ζητήματα της επικαιρότητας που αφορούν τη χώρα, αλλά ειδικότερα τις περιοχές από όπου εκλέγονται, απευθύνουν ερωτήσεις στους αρμόδιους Υπουργούς. Οι ερωτήσεις αυτές που κάνουν οι Βουλευτές ονομάζονται επίκαιρες και οι Υπουργοί απαντούν.

Η προηγούμενη που παρακολουθήσατε αφορούσε μία ερώτηση της κ. Αραμπατζή, η οποία εκλέγεται στις Σέρρες, προς τον Υπουργό Αγροτικής Ανάπτυξης και Τροφίμων για θέματα που αφορούν τους αγρότες της περιοχής της. Η επόμενη, είναι μία ερώτηση την οποία κάνει ο κ. Πουλάς από το ΠΑΣΟΚ - Κίνημα Αλλαγής, ο οποίος είναι από την Αργολίδα και απευθύνεται, πάλι, προς τον κ. Γεωργαντά, τον Υπουργό Αγροτικής Ανάπτυξης.

Έτσι, λοιπόν, εισερχόμαστε τώρα στην τρίτη, με αριθμό 274/9-1-2023 επίκαιρη ερώτηση πρώτου κύκλου του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Αγροτικής Ανάπτυξης και Τροφίμων, με θέμα: «Προβλήματα παραγωγών εσπεριδοειδών». Και σε αυτή την ερώτηση θα απαντήσει ο Υπουργός Αγροτικής Ανάπτυξης, ο κ. Γεωργαντάς.

Ορίστε, κύριε Πουλά, έχετε τον λόγο.

**ΑΝΔΡΕΑΣ ΠΟΥΛΑΣ:** Καλή χρονιά σε όλους και υγεία!

Κύριε Υπουργέ, οι παραγωγοί των εσπεριδοειδών στην Αργολίδα βρίσκονται σε δεινή θέση και σε μεγάλη ανασφάλεια κυρίως για δύο λόγους. Ο πρώτος λόγος αφορά τα προβλήματα που εντοπίζονται στη συγκομιδή και στη διάθεση των πορτοκαλιών και των μανταρινιών.

Πιο ειδικά, η απορρόφηση των πορτοκαλιών γίνεται με πολύ αργούς ρυθμούς. Οι εξαγωγές των πορτοκαλιών από 1-10-2022 έως 31-12-2022 ήταν σαράντα πέντε χιλιάδες τετρακόσιοι τόνοι, ενώ το αντίστοιχο περσινό ήταν σαράντα οκτώ χιλιάδες οκτακόσιοι είκοσι εννέα τόνοι. Οι μέχρι τώρα εξαγωγές αφορούν κυρίως ναβαλίνες, καθώς η συγκομιδή του μέρλιν έχει ξεκινήσει τις τελευταίες δέκα ημέρες. Η ετήσια παραγωγή του Νομού Αργολίδας σε εσπεριδοειδή είναι τριακόσιες πενήντα χιλιάδες τόνοι. Επίσης, υπάρχει πρόβλημα που αφορά στην απορρόφηση της κλημεντίνης, όπου δεν συγκομίστηκε στο σύνολό της, έμεινε στα χωράφια και παρουσιάζει τώρα προβλήματα ποιότητας που καθιστά αδύνατη τη διάθεσή της μέσω των εξαγωγών στην αγορά.

Η κατάσταση αυτή, λοιπόν, που σας περιγράφω επιβαρύνεται και με τη μεγάλη αύξηση του κόστους παραγωγής και το πρόβλημα έλλειψης των εργατών γης που επανειλημμένα σας έχουμε επισημάνει και εμείς και οι φορείς των αγροτών και γενικότερα όλοι οι φορείς που είναι στο αγροτικό συνεταιριστικό κίνημα.

Το δεύτερο μεγάλο πρόβλημα που αντιμετωπίζουμε στην παραγωγή των εσπεριδοειδών είναι η εκκρεμότητα με τις ενστάσεις που έχουν υποβληθεί από τα μέσα περίπου Σεπτεμβρίου επί των πορισμάτων της ζημιάς από τον παγετό του Ιανουαρίου του 2022. Οι πληροφορίες μου λένε ότι οι ενστάσεις αυτές δεν έχουν εξεταστεί ακόμη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Την ίδια ώρα στους παραγωγούς, όμως, παρουσιάζεται το φαινόμενο να γίνονται παρακρατήσεις ποσών από αποζημιώσεις που έλαβαν πριν τα Χριστούγεννα για τις ζημιές για τα βερίκοκα. Οι παρακρατήσεις αυτές αφορούσαν τις προκαταβολές. Πανηγυρικά είπατε τότε ότι θα δώσετε προκαταβολές 300 ευρώ. Βγήκατε, το δηλώσατε και είπατε μάλιστα ότι δεν θα γίνουν παρακρατήσεις, δεν θα γίνει συμψηφισμός. Είπατε «Τώρα θα γίνουν; Όταν τελειώσουν τα πορίσματα, όταν έρθουν τα πορίσματα για τις ζημιές, τότε θα προβούμε σε οποιονδήποτε συμψηφισμό πρέπει να γίνει».

Όμως, αυτό που βλέπουμε τώρα, αυτό που διαπιστώνουν οι αγρότες είναι ότι αυτό το πράγμα έχει προχωρήσει. Πρέπει κάποια στιγμή να σταματήσει αυτή η κοροϊδία για τους αγρότες μας, αυτός ο εμπαιγμός.

Πρέπει να το σταματήσουμε, κύριε Υπουργέ. Δεν είναι δυνατόν να τους λέμε άλλα και άλλα να γίνονται στην πραγματικότητα.

Σας ρωτώ, λοιπόν, δύο πράγματα. Πώς σκοπεύετε να αντιμετωπίσετε τον κίνδυνο της μη απορρόφησης από την αγορά της φετινής παραγωγής των εσπεριδοειδών και τη ζημιά που θα επιφέρει στο εισόδημα των παραγωγών εσπεριδοειδών; Το δεύτερο ερώτημα είναι για ποιο λόγο παρακρατήσατε χρήματα από τους παραγωγούς εσπεριδοειδών της Αργολίδας για τις προκαταβολές των ζημιών στα πορτοκάλια, τη στιγμή που έπρεπε να τα είχαν πάρει.

Πείτε μας, επίσης, κύριε Υπουργέ, πότε θα ανακοινωθούν τα πορίσματα.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, ορίστε, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε συνάδελφε, ευχαριστώ για την ερώτηση γιατί είναι και μια ευκαιρία να κάνουμε μια συνολική ενημέρωση των αγροτών για το έργο που επιτελείται αυτή την περίοδο στον ΕΛΓΑ, με τη στήριξη βεβαίως της Κυβέρνησης η οποία ξεπερνώντας τα χρήματα τα οποία είναι στη διάθεση του ΕΛΓΑ από τις εισφορές των αγροτών, ενισχύει συνεχώς μέσω του κρατικού προϋπολογισμού τον ΕΛΓΑ προκειμένου να αντιμετωπίσει τις πολύ δύσκολες συνθήκες οι οποίες έχουν δημιουργηθεί κυρίως λόγω των κλιματικών αλλαγών που βιώνουμε όλοι μας.

Δεν θα δεχτώ, όμως, τη λέξη που χρησιμοποιήσατε -πιστεύω εν τη ρύμη του λόγου σας- περί κοροϊδίας των αγροτών. Και δεν θα τη δεχθώ, ακριβώς επειδή ο συγκεκριμένος οδικός χάρτης τον οποίον ανακοινώσαμε τηρείται και τηρείται σε πλαίσιο πολύ συντομότερα απ’ ό,τι ουδέποτε έχουν τηρηθεί, παρ’ όλο που ο όγκος των ζημιών είναι μεγαλύτερος από αυτούς που ποτέ αντιμετώπισε το Υπουργείο και ο ΕΛΓΑ.

Για να είμαστε λίγο συγκεκριμένοι, ο παγετός ο συγκεκριμένος, όπως ξέρετε πολύ καλά, ήταν στο τέλος Ιανουαρίου του 2022. Θα συμφωνήσουμε όλοι -και συμφωνείτε και εσείς- ότι δόθηκε προκαταβολή στο τέλος Ιουνίου του 2022. Δηλαδή, τέσσερις μήνες μετά το ζημιογόνο γεγονός, στους λογαριασμούς τους οι αγρότες οι οποίοι υπέστησαν μια μεγάλη ζημία, είχαν τα χρήματα της προκαταβολής την οποία μετά από νομοθετική ρύθμιση που ψηφίσαμε στη Βουλή μπορέσαμε να διεκπεραιώσουμε. Τέσσερις μήνες μετά το γεγονός! Νομίζω ότι πρέπει να αποδεχτούμε και να παραδεχτούμε όλοι ότι αυτοί οι χρόνοι δεν είναι χρόνοι στους οποίους είχε συνηθίσει να λειτουργεί και να πληρώνει ο ΕΛΓΑ.

Δόθηκε, λοιπόν, η προκαταβολή, η οποία ήταν ύψους 11.259.476 ευρώ, προκαταβολή έως 60% επί των αποζημιώσεων. Βεβαίως, αυτό δόθηκε για να μπορέσουν να συνεχίσουν την καλλιεργητική τους δραστηριότητα οι συγκεκριμένοι παραγωγοί.

Στη συνέχεια δόθηκαν τα πορίσματα, όπως σωστά γράφτηκε στην ερώτησή σας, τον Οκτώβριο και όχι τον Σεπτέμβριο. Βεβαίως, ακολούθησαν και ενστάσεις επί των πορισμάτων από κάποιους από τους αγρότες μας οι οποίοι είχαν ζημιωθεί, όπως άλλωστε έχουν το δικαίωμα να κάνουν και να εξεταστούν με τη διαδικασία την οποία προβλέπει ο ΕΛΓΑ. Το σύνολο των ενστάσεων οι οποίες έχουν υποβληθεί είναι χίλιες οκτακόσιες εβδομήντα οκτώ.

Όλα τα πορίσματα, όπως ξέρετε, δεν είχαν ολοκληρωθεί και τώρα εντός του Ιανουαρίου τα περιμένουμε όλα να σταλούν, έτσι ώστε από τον Φεβρουάριο να ξεκινήσει και η εξέταση των ενστάσεων -κάποιες μπορεί να έχουν αρχίσει να εξετάζονται ήδη- για να μπορέσουμε να έχουμε την ολοκλήρωση των ενστάσεων το επόμενο διάστημα και να μπορέσουμε να κάνουμε και την εξόφληση σε αυτούς οι οποίοι δικαιούνται να έχουν εξόφληση.

Αυτό, όμως, που δεν αναφέρετε στην ερώτησή σας, αλλά το είπατε τώρα -θα μου επιτρέψετε να πω ότι είμαι βέβαιος ότι δεν αποτελεί επίσημη θέση του ΕΛΓΑ και αν συνέβη, θέλω να με ενημερώσετε- είναι ότι καμμία παρακράτηση ποσού δεν γίνεται από τον ΕΛΓΑ γιατί δεν δικαιούται να κάνει ο ΕΛΓΑ, μέχρι να τελειώσει η διαδικασία εξέτασης των ενστάσεων, παρά μετά τη διαδικασία εξέτασης των ενστάσεων. Αυτό που αναφέρατε ίσως αφορά κάποιο άλλο ζημιογόνο γεγονός ή, δεν ξέρω, είναι μια μεμονωμένη περίπτωση. Με χαρά να το δω ακριβώς το περιστατικό αυτό. Όμως, και το κανονιστικό πλαίσιο του ΕΛΓΑ και βεβαίως οι οδηγίες που έχουν δοθεί με βάση το κανονιστικό πλαίσιο είναι ότι όποια περίπτωση προκύψει μετά την εξέταση των πορισμάτων που αφορά το ότι εκεί η προκαταβολή ήταν μεγαλύτερη του ποσού που δόθηκε ως προκαταβολή, τότε θα ακολουθηθεί αυτό που προβλέπεται με βάση τη διαδικασία του ΕΛΓΑ, αλλά μόνο τότε.

Αυτή τη στιγμή αποφάσεις επί των ενστάσεων δεν έχουν εκδοθεί. Και βεβαίως ξέρουμε ότι ήταν μια μεγάλη ζημιά και πιστεύουμε πως το γεγονός ότι ήταν μια μεγάλη ζημία δικαιολόγησε και τη νομοθετική ρύθμιση την οποία φέραμε και την προκαταβολή η οποία δόθηκε. Στο τέλος όλης αυτής της διαδικασίας και του ελέγχου δεν θα υπάρχουν και πολλές περιπτώσεις οι οποίες θα χρήζουν μίας περαιτέρω αξιολόγησης. Όμως, αυτό είναι αρμοδιότητα των υπηρεσιών.

Πάντως, αυτή τη στιγμή καμμία παρακράτηση δεν γίνεται, ακριβώς επειδή δεν έχει ολοκληρωθεί καμμία διαδικασία. Παρακαλώ αυτό να το ξαναδείτε και να μου αναφέρετε όποια περίπτωση σίγουρα αποτελεί άλλο ζημιογόνο γεγονός.

Επί των άλλων ερωτημάτων θα απαντήσω στη δευτερολογία μου, κύριε συνάδελφε.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Πουλά, έχετε τον λόγο για τη δευτερολογία σας.

**ΑΝΔΡΕΑΣ ΠΟΥΛΑΣ:** Ευχαριστώ, κύριε Πρόεδρε.

Κύριε Υπουργέ, μακάρι να ήταν τα πράγματα όπως τα λέτε, γιατί εγώ έχω πληροφορίες, κάποιες καταγγελίες συγκεκριμένων ανθρώπων οι οποίοι λένε ότι παρακρατήθηκαν χρήματα λόγω του ότι έγινε συμψηφισμός με την προκαταβολή που είχε δοθεί το προηγούμενο χρονικό διάστημα. Θα σας τα φέρω αυτά τα στοιχεία και θα σας τα δώσω για να λάβετε γνώση, γιατί πιστεύω ότι κάτι δεν λειτουργεί σωστά στον ΕΛΓΑ, κάτι δεν γίνεται καλά εκεί.

Τώρα, οι ενστάσεις που έχουν υποβάλει οι αγρότες της Αργολίδας δεν μπορούν να εξεταστούν τον Φλεβάρη μήνα, από τη στιγμή που θα έχει περάσει ένας χρόνος και ένας μήνας. Να εξετάσουμε τις ενστάσεις να δούμε τι; Τι θα δείτε τότε; Πώς μπορεί να γίνει η εξέταση αυτών των ενστάσεων από τη στιγμή που δεν θα υπάρχουν τα δεδομένα;

Θεωρώ, λοιπόν, ότι πρέπει να το χειριστείτε πολιτικά το ζήτημα και να δούμε πώς μπορούμε να βρούμε τη φόρμουλα, ώστε να δοθούν οι απαραίτητοι πόροι σε αυτούς που πρέπει.

Έρχομαι τώρα στο άλλο θέμα το οποίο καίει αυτή τη στιγμή την Αργολίδα, το θέμα της διάθεσης των πορτοκαλιών τα οποία θα μείνουν ασυγκόμιστα. Πρόκειται για ένα τεράστιο θέμα. Σας άκουσα προηγουμένως να λέτε ότι για τους μηλοπαραγωγούς βρήκατε λύση. Για τους παραγωγούς των εσπεριδοειδών θα βρούμε λύση; Ειδικά φέτος λόγω των διεθνών συνθηκών, λόγω του πολέμου στην Ουκρανία χάθηκαν αγορές, δεν εξάγουν αρκετά εσπεριδοειδή σε χώρες, όπως είναι η Ουκρανία, η Ρωσία. Κάποιες ποσότητες θα μείνουν πάνω στα δέντρα. Kαι έχουμε και το τεράστιο πρόβλημα με την έλλειψη των εργατών που είναι επίσης ένα τεράστιο ζήτημα. Κάτω ψάχνουν να βρουν εργάτες για να μαζέψουν τα προϊόντα τους.

Θεωρώ ότι θα πρέπει το κράτος και λόγω του αυξημένου κόστους παραγωγής που υπάρχει αυτήν τη στιγμή να μεριμνήσει και για τους πορτοκαλοπαραγωγούς, να βρείτε ένα χρηματοδοτικό πρωτόκολλο στο οποίο θα πρέπει να τους εντάξετε για να πάρουν τη βοήθεια που τους αναλογεί. Δεν θα σας πω το ποσόν, αλλά πρέπει αυτό να γίνει γιατί τελικά τι θέλουμε; Θέλουμε τον αγροτικό τομέα; Θέλουμε να έχουμε αγρότες; Εάν δεν τους στηρίξουμε αυτήν τη στιγμή που υπάρχουν τόσα προβλήματα, τι θα γίνει;

Τελειώνοντας να σας υπενθυμίσω και μια άλλη ερώτηση που σας έχω κάνει σχετικά με τη συνδεδεμένη. Ακόμα δεν έχουν βγει οι εφαρμοστικές διατάξεις για το πώς θα πηγαίνουν τα πορτοκάλια για χυμό. Ρωτήστε τους χυμοποιούς. Έχουν τεράστιο θέμα. Πρέπει και αυτό να το δούμε.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Πουλά.

Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε συνάδελφε, είμαι απόλυτα κατηγορηματικός ότι κανένας συμψηφισμός δεν μπορεί να γίνει χωρίς να έχουν ολοκληρωθεί οι ενστάσεις επί των πορισμάτων. Είναι απόλυτα σαφές και κατηγορηματικό. Δεν το επιτρέπει ο κανονισμός και το πληροφορικό σύστημα το οποίο χρησιμοποιεί ο ΕΛΓΑ, στο οποίο αυτοματοποιημένα γίνονται όλες αυτές τις πράξεις, αφού όμως συμπεριληφθεί μέσα στο σύστημα το αποτέλεσμα επί της ένστασης, το οποίο βεβαίως κοινοποιείται και στον παραγωγό. Άρα από τη στιγμή που δεν υπάρχουν αποτελέσματα επί των ενστάσεων, θεωρώ ότι η όποια περίπτωση σας αναφέρθηκε -που σίγουρα σας αναφέρθηκε- θα αφορά κάτι άλλο το οποίο είναι συναφές ή κάποιο άλλο ζημιογόνο αποτέλεσμα. Είμαι στη διάθεσή σας να το δω.

Και βεβαίως το επόμενο διάστημα θα έχουμε και τις αποφάσεις επί των ενστάσεων και θα κάνουμε και την εξόφληση η οποία θα γίνει κοντά στον χρόνο -δεκατρείς μήνες-, που είναι το χρονικό διάστημα που κατάφερε η Κυβέρνηση αυτή να εξασφαλίσει για την εξόφληση, να μην ξεπερνάμε δηλαδή ουσιαστικά τον χρόνο για την εξόφληση ενός ζημιογόνου γεγονότος. Εδώ όμως, όπως ξέρετε, το μεγαλύτερο μέρος έχει δοθεί ως προκαταβολή στους τέσσερις μήνες κιόλας. Άρα επί αυτού περιμένουμε το επόμενο διάστημα. Αν υπάρχουν κάποιες περιπτώσεις εκεί πέρα, όπως ξέρετε, γίνεται συμψηφισμός με επόμενες παροχές. Υπάρχει μια διαδικασία την οποία προβλέπει ο κανονισμός του ΕΛΓΑ. Θέλω να πιστεύω ότι θα είναι πολύ λίγες αυτές οι περιπτώσεις. Όμως αυτό που πρέπει να μείνει από την κουβέντα μας είναι ότι αυτή τη στιγμή δεν έχουμε ακόμα καμμία τέτοια περίπτωση.

Έρχομαι τώρα στις άλλες ερωτήσεις τις οποίες υποβάλατε.

Με βάση τα δικά σας στοιχεία, τα οποία δεν αμφισβητώ, δεν είχα τον χρόνο να τα διασταυρώσω, στις εξαγωγές πορτοκαλιών πράγματι φέτος είμαστε στα 45.402.000 κιλά. Πέρσι την ίδια περίοδο ήμασταν στα 48.829.000 κιλά. Υπάρχει μια μικρή απόκλιση, επειδή, όπως ξέρετε, δεν έχει τελειώσει ακόμη ο χρόνος της απορρόφησης, που θα τον έχουμε το επόμενο διάστημα. Σε δεκαπέντε έως είκοσι ημέρες θα έχουμε συνολικά ακριβώς τα αποτελέσματα της απορρόφησης για να δούμε τελικά τι έχει μείνει αδιάθετο και τι όχι. Αυτό, όμως, το οποίο είναι γεγονός και νομίζω ότι το γνωρίζετε όλοι και το γνωρίζετε καλά και στην περιφερειακή ενότητα την οποία υπηρετείτε, είναι ότι στο πλαίσιο των δυνατοτήτων -και πέρα από το πλαίσιο αυτό, θα έλεγα εγώ- πραγματικά το Υπουργείο Αγροτικής Ανάπτυξης και Τροφίμων μαζί με τον ΕΛΓΑ και μαζί με τη χρήση όλων των χρηματοδοτικών εργαλείων τα οποία μπορούμε να εκμεταλλευτούμε, σταθήκαμε στο πλευρό των αγροτών.

Θα μου επιτρέψετε, κύριε Πρόεδρε, τελειώνοντας να δώσω κάποια στοιχεία τα οποία για πρώτη φορά τα δίνω στη Βουλή, τα οποία νομίζω είναι πολύ σημαντικά για να φανεί η στήριξη η οποία έγινε από τον ΕΛΓΑ αυτή την τριετία και από τις κρατικές οικονομικές ενισχύσεις.

Την τριετία, λοιπόν, 2021 - 2022 έχουν καταβληθεί στους λογαριασμούς των αγροτών από τον ΕΛΓΑ 782.731.722 ευρώ και από τις κρατικές οικονομικές ενισχύσεις επίσης την τριετία αυτή 80.828.826 ευρώ. Το σύνολο των αποζημιώσεων ανέρχεται σε 863.560.549 ευρώ. Είναι το μεγαλύτερο ποσό που δόθηκε ποτέ σε μία κυβερνητική περίοδο τριών ετών -μετά θα κάνουμε τον απολογισμό- για να αντιμετωπίσουμε τις πραγματικά πολύ μεγάλες συνέπειες της κλιματικής κρίσης -και όχι μόνο- τα οποία υπέστησαν οι αγρότες μας. Είναι σημαντικό να αναφέρω ότι από τα χρήματα τα οποία σας ανέφερα πριν, τα μισά περίπου είναι αυτά τα οποία προέρχονται από τις εισφορές των αγροτών μας και τα υπόλοιπα -λίγο λιγότερα από τα μισά- είναι χρήματα τα οποία έχουν δοθεί από τον κρατικό προϋπολογισμό. Αυτό το γεγονός το απόλυτα καταλυτικό και μετρήσιμο, το οποίο αυτή τη στιγμή σας αναφέρω, δείχνει την έμπρακτη στήριξη της Κυβέρνησης προς τους αγρότες μας. Σε αυτό το πλαίσιο θα κινηθούμε και για όποιο επόμενο ζήτημα προκύψει.

Σε σχέση με τη συνδεδεμένη για τα πορτοκάλια η οποία βεβαίως παραμένει για τη χυμοποίηση, ξέρετε ότι για φέτος θα δοθεί κανονικά με βάση τις περσινές αποφάσεις. Το επόμενο διάστημα θα υπάρξουν -δεν κάτι πολύ άμεσα επίκαιρο- και οι εφαρμοστικές διατάξεις για να έχουν και όλοι τις λεπτομέρειες τις οποίες πρέπει να ξέρουν για τη διαδικασία που πρέπει να ακολουθηθεί.

Θεωρώ, λοιπόν, ότι προσπαθούμε πραγματικά -και φαίνεται αυτό από τα ποσά τα οποία ανέφερα- να στηρίξουμε τους αγρότες σε μια πολύ δύσκολη περίοδο. Πρέπει να υπάρχει η κατανόηση ότι ενεργειακή κρίση -ελπίζουμε ότι πολύ σύντομα θα τελειώσει- υπάρχει και η κλιματική κρίση είναι παρούσα, μια κλιματική κρίση η οποία κάνει δυσχερές το έργο του ΕΛΓΑ και συνολικά το έργο πάνω από όλα των ίδιων των αγροτών μας. Οπότε πρέπει συνολικά να δούμε πώς μπορούμε να αντιμετωπίσουμε αυτή την πολύ μεγάλη πρόκληση με πολλές παρεμβάσεις σε πολλά επίπεδα. Αυτή είναι μια συζήτηση η οποία πρέπει κάποια στιγμή να γίνει στην αρμόδια επιτροπή.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Υπουργέ.

Συνεχίζουμε με τη δωδέκατη με αριθμό 300/9-1-2023 επίκαιρη ερώτηση δεύτερου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Αγροτικής Ανάπτυξης και Τροφίμων με θέμα: «Άμεση επαναφορά όλων των απολυμένων στο Μπενάκειο Φυτοπαθολογικό Ινστιτούτο». Και σε αυτή την ερώτηση θα απαντήσει ο κ. Γεωργαντάς, Υπουργός Αγροτικής Ανάπτυξης.

Κυρία Μανωλάκου, έχετε τον λόγο για την πρωτολογία σας.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ πολύ, κύριε Πρόεδρε.

Κύριε Υπουργέ, ο πρωτοχρονιάτικος «μποναμάς» για πενήντα έναν εργαζόμενους στο Μπενάκειο Φυτοπαθολογικό Ινστιτούτο ήταν η απόλυσή τους. Εργάζονταν σε διάφορους εργασιακούς χώρους, ακόμα και στα εργαστήρια υπολειμμάτων του Περιφερειακού Θεσσαλονίκης στη Θέρμη ή ακόμη και στη διεύθυνση Φυτοπροστασίας του Υπουργείου σας, κύριε Υπουργέ, στο κτήριο της λεωφόρου Συγγρού.

Ξέρουμε ότι το Μπενάκειο Φυτοπαθολογικό Ινστιτούτο χρειάζεται εξειδικευμένη γνώση, παρέχει υπηρεσίες που το καθιστούν θεματοφύλακα της ποιότητας και της ασφάλειας στην ανάπτυξη της γεωργίας με απόλυτο σεβασμό στο περιβάλλον και στον άνθρωπο. Αποτελεί για τη χώρα μας αυτό το ινστιτούτο σημείο αναφοράς για εξειδικευμένους ελέγχους και μεθόδους.

Αντί, όμως, να ενισχυθεί και να μονιμοποιηθούν οι έμπειροι εργαζόμενοι με υψηλή εξειδίκευση και αυξημένα τυπικά προσόντα -μεταπτυχιακά, διδακτορικά-, που εργάζονται εδώ και χρόνια με συνεχείς ανανεώσεις συμβάσεων, μαζεύοντας περίπου δεκαπέντε χρόνια, σε προγράμματα που σχετίζονται άμεσα με τη δημόσια υγεία και την προστασία του καταναλωτή, ανακοινώθηκε η απόλυσή τους. Και μάλιστα τους ανακοινώθηκε στις 5 του Γενάρη και είχε αναδρομική ισχύ από 1η Γενάρη, γιατί μέχρι εκείνη την ημέρα αυτοί οι επιστήμονες δούλευαν. Έχουμε δηλαδή αναδρομική απόλυση.

Και το αναφέρω γιατί οι υπηρεσίες στις οποίες απασχολούνταν πρακτικά είναι αδύνατον να λειτουργήσουν, αφού το ποσοστό απολυμένων σε ορισμένες περιπτώσεις φτάνει το 80%.

Στις ημέρες που ακολούθησαν από την κατάθεση της επίκαιρης ερώτησης μέχρι σήμερα έχουν συμβεί τα εξής: Έγιναν κινητοποιήσεις με πολύ μεγάλη συμμετοχή, η οποία έφτανε το 80%. Και ήταν συγκινητική η αλληλεγγύη και η συμμετοχή και των μόνιμων υπαλλήλων, που σημαίνει ότι χρειάζονται αυτούς τους συναδέλφους τους.

Επίσης, γι’ αυτά τα δύο προγράμματα, «Υπολείμματα Γεωργικών Φαρμάκων» και «Έλεγχος και Αξιολόγηση Βιοκτόντων Προϊόντων», δόθηκε μια προσωρινή λύση -τελείως προσωρινή- με μια δίμηνη παράταση. Και για το τρίτο πρόγραμμα εσείς υποσχεθήκατε ότι θα φέρετε αυτή τη βδομάδα τροπολογία, όπου θα τους δίνετε παράταση έναν χρόνο με νέα σύμβαση.

Κύριε Υπουργέ, αυτό που λέμε εμείς και μέσα από την επερώτηση, αλλά και μέσα από την ανάγκη της κοινωνίας είναι ότι, όχι μόνο πρέπει αυτοί να επαναπροσληφθούν, αλλά να μετατραπούν για όλους τους εργαζόμενους που έχουν συμβάσεις ορισμένου χρόνου σε συμβάσεις αορίστου χρόνου, εξασφαλίζοντας μόνιμη και σταθερή δουλειά σε όλους και φυσικά την απρόσκοπτη λειτουργία του μοναδικού Μπενακείου Φυτοπαθολογικού Ινστιτούτου. Και αναμένουμε να το επιβεβαιώσετε.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για την πρωτολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κυρία συνάδελφε, παραβιάζετε ανοιχτές «θύρες» σε σχέση με την προώθηση, αλλά και την ουσιαστική παρέμβαση του Υπουργείου Αγροτικής Ανάπτυξης και Τροφίμων, έτσι ώστε στο θέμα της δυσλειτουργίας, που για λόγους εξωγενείς -θα σας τους περιγράψω- παρουσιάστηκε στις συμβάσεις των συγκεκριμένων εργαζομένων, να μπορέσουμε να έχουμε τη συνέχιση της εργασιακής τους σχέσης.

Εδώ θέλω να κάνω μια παρένθεση. Το έργο που αυτοί παράγουν στο Μπενάκειο είναι ένα έργο εξαιρετικό και συνολικά αναβαθμίζουν την εικόνα της χώρας μας. Και όχι μόνο επιτρέπουν να έχουμε τις συμμορφώσεις που το κανονιστικό πλαίσιο υπαγορεύει για τη χώρα μας, αλλά ταυτόχρονα να έχουμε και ποιοτική παροχή υπηρεσιών, η οποία είναι γνωστή σε όλη την Ευρώπη για τη διαχρονική λειτουργία του Μπενάκειου.

Στις 29 Δεκεμβρίου παρουσιάστηκε ένα ζήτημα σε σχέση με τις δύο από τις τρεις συμβάσεις στις οποίες απασχολούνται μέσω προγραμμάτων οι συγκεκριμένοι εργαζόμενοι, το οποίο οφείλεται στην απόφαση του Επιτρόπου του Ελεγκτικού Συνεδρίου ο οποίος έπρεπε να κάνει τον προσυμβατικό έλεγχο των συγκεκριμένων συμβάσεων και στον οποίον είχαν σταλεί από τις υπηρεσίες του Μπενάκειου, από τη ΔΟΥ και από τη Γενική Διεύθυνση Οικονομικών του Υπουργείου οι συγκεκριμένες συμβάσεις.

Πλην, όμως, αυτό το οποίο δημιούργησε την καθυστέρηση και τη μη δυνατότητα συνέχισης εκείνη τη στιγμή της εγκρίσεως είναι το γεγονός ότι επειδή το ετήσιο ύψος των συμβάσεων είναι άνω των 300.000 ευρώ, πλέον απαιτείται έλεγχος προσυμβατικός από το αρμόδιο κλιμάκιο. Παλιότερα ήταν για άνω των 500.000 ευρώ η υποχρέωση αυτή, τώρα έγινε για συμβάσεις άνω των 300.000 ευρώ.

Έτσι, με πράξη του Επιτρόπου, η οποία εκδόθηκε στις 29 Δεκεμβρίου, υπήρξε ουσιαστικά η απόφαση στην οποία αναφέρεται ότι δεν επιτρέπεται να γίνει ο έλεγχος από τον ίδιο, αλλά πρέπει να γίνει από κλιμάκιο. Έχουν σταλεί ήδη οι συγκεκριμένες συμβάσεις στο αρμόδιο κλιμάκιο και βεβαίως γίνονται και οι όποιες επισημάνσεις για το επείγον του χαρακτήρα της συγκεκριμένης εξέτασης του αιτήματος αυτού, έτσι ώστε να μπορέσουμε πολύ γρήγορα το τυπικό αυτό πρόβλημα το οποίο παρουσιάστηκε -απολύτως τυπικό μεν, αλλά αναγκαίο δε- να μπορέσει να ξεπεραστεί και με βάση την αρχική σύμβαση για το πρόγραμμα αυτό οι απασχολούμενοι στο έργο συνολικά να μπορούν να συνεχίσουν την εργασιακή τους σχέση.

Το ενδιαφέρον σας βεβαίως είναι απόλυτα κατανοητό και ευπρόσδεκτα συνεπικουρεί τη δική μας προσπάθεια. Ξέρετε, φαντάζομαι, από τους εργαζόμενους ότι τους συνάντησα την προηγούμενη Δευτέρα στο Υπουργείο και εκεί τους έδωσα ακριβώς τις πτυχές, τις νομικές κατά βάση, του ζητήματος. Τελευταία στιγμή ενημερώθηκα για την απρόοπτη αυτή εξέλιξη, η οποία όμως αφορά αυτό που σας είπα, την αλλαγή του κανονιστικού πλαισίου, η οποία όμως ξεπερνιέται. Θέλει κάποιες μέρες για να συμβεί αυτό. Ήδη έχουμε κινήσει τη διαδικασία.

Για να ολοκληρώσω στην πρωτολογία μου την οφειλόμενη απάντηση, σε σχέση με το πρόγραμμα που έχει να κάνει με τις επισκοπήσεις κατά ορισμένων επιβλαβών οργανισμών, το οποίο είναι άσχετο από τον προσυμβατικό έλεγχο, έχει κατατεθεί ήδη η αναγκαία νομοθετική ρύθμιση, η οποία πολύ άμεσα, εντός των επόμενων ημερών, θα συζητηθεί σε κάποιο νομοσχέδιο από αυτά που συζητούνται στην Ολομέλεια της Βουλής. Και βεβαίως, θα είμαστε εκεί, σε αναμονή της ευχάριστης υποστήριξης και από εσάς της συγκεκριμένης αυτής νομοθετικής ρύθμισης, η οποία δίνει τη δυνατότητα συνέχισης του έργου αυτού.

Και σας λέω πάλι ότι πρόκειται για εξαιρετικούς επιστήμονες, με πολύ ειδική γνώση και με πολύ μετρήσιμα αποτελέσματα επί του παραγόμενου έργου τους, τους οποίους οφείλουμε να στηρίξουμε, για να μπορέσουν να συνεχίσουν και αυτοί αλλά και συνολικά το Μπενάκειο το έργο το οποίο κάνουν, το οποίο είναι αναγκαίο για τη χώρα. Και είναι αναγκαίο, όχι μόνο με βάση τις υποχρεώσεις της χώρας, αλλά ταυτόχρονα δίνει και μια εικόνα ποιοτικών υπηρεσιών, η οποία αναβαθμίζει συνολικά όλο αυτό το αντικείμενο σε όποιους συναλλάσσονται με το Μπενάκειο.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Μανωλάκου, έχετε τον λόγο για τη δευτερολογία σας.

**ΔΙΑΜΑΝΤΩ ΜΑΝΩΛΑΚΟΥ:** Κύριε Υπουργέ, είναι σαφές από την πρωτομιλία σας ότι εκτιμάτε το Μπενάκειο και τους επιστήμονές του και το έργο που παράγουν. Άρα σίγουρα πρέπει να το βοηθήσουμε ακόμα πιο πολύ.

Πριν, όμως, μπω στην απάντησή μου, θέλω να σας ενημερώσω και για κάτι άλλο με την ευκαιρία. Το κτήριο της λεωφόρου Συγγρού, που στεγάζει διάφορες διευθύνσεις της φυτοπροστασίας κ.λπ., είναι ασυντήρητο εδώ και χρόνια σε υποδομές. Ούτε καν θέρμανση! Και ο ενεργειακός υπεύθυνος με έγγραφο ζητάει εξοικονόμηση ενέργειας σε ένα κτήριο που δεν έχει ούτε air condition.

Εμείς αυτό το θεωρούμε απαράδεκτο. Πρέπει να πάρετε μέτρα. Εμείς ζητάμε ανθρώπινες συνθήκες εργασίας και σεβασμό στους ανθρώπους που εργάζονται εκεί. Μου το ζήτησαν να το βάλω και σας το λέω.

Έρχομαι τώρα στην απάντησή σας. Εμείς θεωρούμε ότι οι απολυμένοι βρίσκονται στην κυριολεξία στον «αέρα» αυτή τη στιγμή, μέσα στην αβεβαιότητα και ανασφάλεια. Γιατί τους μήνες Ιανουάριο - Φεβρουάριο θα λήξουν.

Έγιναν οι αλλαγές αυτές που περιγράψατε. Το όριο ήταν 500.000 ευρώ. Τώρα έγινε 300.000 ευρώ. Έτσι είναι. Όμως, το Ελεγκτικό Συνέδριο θα απαντήσει σε τριάντα ημέρες. Τόσο είναι το χρονικό περιθώριο. Αν κάνει και ορισμένες παρατηρήσεις και ζητήσει και πρόσθετα στοιχεία, τότε θα ακολουθήσουν άλλες τριάντα ημέρες. Δηλαδή, θα έχουμε υπηρεσιακή κυβέρνηση εν μέσω προεκλογικής περιόδου. Κινδυνεύουν, λοιπόν, αυτοί οι απολυμένοι να μείνουν στον «αέρα» και να μην υπάρχει λύση. Απλώς κουνάμε τον κώδωνα του κινδύνου, παίρνοντας υπ’ όψιν τις συνθήκες.

Δεύτερον, τα προγράμματα «Έλεγχος και Αξιολόγηση Βιοκτόνων» και «Υπολείμματα Γεωργικών Φαρμάκων» αφορούν την αποτελεσματικότητα και την ασφάλεια για τον άνθρωπο, για τα ζώα, για το περιβάλλον, προκειμένου να πάρουν άδεια κυκλοφορίας σε εθνικό και ευρωπαϊκό επίπεδο.

Άρα μιλάμε ουσιαστικά για την ασφάλεια, για την ανθρώπινη υγεία και συγκεκριμένα για τους πληθυσμούς που εκτίθενται μέσω των διατροφικών οδών αλλά και μέσω του επαγγέλματός τους, όπως ασφάλεια περιβάλλοντος και οργανισμών, που δεν αποτελούν στόχο καταπολέμησης.

Εξάλλου, υπάρχουν υποχρεώσεις μέσα από τον κανονισμό της Ευρωπαϊκής Ένωσης, που είναι για τριετία, μέχρι το 2025, όπου κοινοποιούνται τα αποτελέσματα των ελέγχων που γίνονται.

Και το τρίτο πρόγραμμα, όμως, αυτό για το οποίο θα φέρετε την τροπολογία, για επισκόπηση επιβλαβών οργανισμών, αφορά εγκατάσταση, εξάπλωση επιβλαβών οργανισμών καραντίνας, που απειλεί τη φυτική παραγωγή της χώρας και το περιβάλλον με σημαντικές οικονομικές -και όχι μόνο- επιπτώσεις.

Συνεπώς είναι ανάγκη η μονιμοποίησή τους και όχι συμβάσεις, είτε δίμηνες είτε ετήσιες. Γιατί σήμερα στο Μπενάκειο εργάζονται συνολικά εκατόν ενενήντα εννιά εργαζόμενοι. Απ’ αυτούς οι εκατόν είκοσι έξι είναι με συμβάσεις περιορισμένου χρόνου, συνήθως ετήσιες.

Συνεπώς, εάν αποδεχόμαστε και συμφωνούμε για τον ρόλο, την εργασία του Μπενακείου, αλλά και το υψηλό επίπεδο αυτών των επιστημόνων που τους χρειάζεται, άρα, για την καλή του λειτουργία, αλλά και άλλων υπηρεσιών που υπάρχουν στη Θέρμη και στο ΥΠΑΤ για τη φυτοπροστασία, που χρειάζονται για την εξυπηρέτηση του αγροτικού τομέα, για την εξασφάλιση των ίδιων των εργαζομένων με γνώσεις για την προστασία της υγείας του περιβάλλοντος, πρέπει να γίνει μονιμοποίησή τους, δηλαδή να μετατραπούν σε αορίστου χρόνου.

Τι σας ζητάμε; Αναμένουμε στη δευτερολογία σας δέσμευση ότι η τροπολογία που θα φέρετε ακριβώς θα κινείται σε αυτή την κατεύθυνση, δηλαδή μετατροπής των συμβάσεων εργασίας σε αορίστου.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Μανωλάκου.

Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κυρία συνάδελφε, ξεκίνησα την πρωτομιλία μου λέγοντας ότι παραβιάζετε ανοιχτές θύρες. Η διαφωνία μας είναι μόνο στο τελευταίο σκέλος της τοποθέτησής σας. Θα πω λίγο γι’ αυτό, αλλά πρώτον να ξεκαθαρίσουμε τα πράγματα.

Μιλάμε για τρία διαφορετικά προγράμματα και σας εξήγησα γιατί γι’ αυτά τα τρία διαφορετικά προγράμματα υπήρξε εμπλοκή. Τι έχει γίνει από τότε; Έχει κατατεθεί ήδη η απαραίτητη νομοθετική ρύθμιση, που είναι για το ένα από αυτά τα προγράμματα και εντός των επομένων ημερών, με το που θα υπάρχει ώριμο νομοσχέδιο, θα συζητηθεί στη Βουλή και πιστεύω βεβαίως θα ψηφιστεί, για να μπορέσουμε να κλείσουμε τυπικά μία εκκρεμότητα στην οποία, όμως, ούτως ή άλλως, αυτή τη στιγμή δεν έχουμε ζήτημα, γιατί οι συγκεκριμένοι εργαζόμενοι του συγκεκριμένου προγράμματος έχουν επανέλθει με απόφαση της διοίκησης, από τη στιγμή που είδαν ότι προωθείται συγκεκριμένη νομοθετική ρύθμιση.

Το Μπενάκειο Φυτοπαθολογικό Ινστιτούτο, επίσης, για τις άλλες δύο περιπτώσεις -στις οποίες αναμένουμε την απόφαση του κλιμακίου όπου έχουμε στείλει ήδη το αίτημα για τον προσυμβατικό έλεγχο και για τον οποίο πρέπει να έχουμε έγκριση- έχει προχωρήσει στη μεταβατική λύση απασχόλησης των εργαζομένων μέσα από δικούς του πόρους για ένα δίμηνο, το οποίο είμαι σίγουρος ότι δεν θα χρειαστεί. Και δεν θα χρειαστεί ακριβώς επειδή και κατατέθηκε πλήρως ο φάκελος με το σχετικό αίτημα και το επείγον του χαρακτήρα που έχει ο συγκεκριμένος αυτός έλεγχος θα επισημανθεί, όπως οφείλουμε να το κάνουμε, έτσι ώστε στον συντομότερο χρόνο να έχουμε και το αποτέλεσμα από εκεί, για να μπορέσει να αναβιώσει ουσιαστικά το πρόγραμμα έτσι όπως το γνώριζαν οι εργαζόμενοι.

Άρα, αυτή τη στιγμή, για να γίνει κατανοητό, δεν μιλάμε για εργαζόμενους οι οποίοι δεν πηγαίνουν στον εργασιακό τους χώρο, δεν πηγαίνουν στην εργασία τους. Πηγαίνουν στην εργασία τους κι αυτό έγινε μέσα από μια πολύ καλή και ειλικρινή συνεργασία και με τους ιδίους και βεβαίως και με τη διοίκηση του Μπενάκειου Φυτοπαθολογικού Ινστιτούτου.

Οπότε, το ένα λύνεται νομοθετικά και για τα άλλα δύο προσδοκούμε την έγκριση η οποία είναι αναγκαία. Σίγουρα δεν θα υπερβούμε τους χρόνους οι οποίοι αναφέρονται. Εμείς θέλουμε πολύ γρήγορα αυτή η εκκρεμότητα να κλείσει καθώς -και θα το επαναλάβω αυτό- γίνεται ένα πολύ σοβαρό έργο, το οποίο αποτελεί και υποχρέωση της χώρας μας κανονιστικά και το οποίο έχει αναλάβει το Μπενάκειο Φυτοπαθολογικό Ινστιτούτο και γίνεται από πολύ άξιους επιστήμονες.

Τώρα στο θέμα της μετατροπής των συμβάσεων αυτών σε αορίστου χρόνου. Ξέρετε πολύ καλά ότι αυτό, με βάση το ισχύον πλαίσιο, δεν μπορεί να γίνει ούτως ή άλλως με μια νομοθετική πρωτοβουλία. Είναι κάτι το οποίο, βεβαίως, δεν μπορεί να αρνηθεί κανείς ότι σε πολλούς οργανισμούς οι οποίοι επιτελούν ένα συνεχές, ένα διαρκές έργο θα πρέπει κάποια στιγμή να γίνεται και η προκήρυξη των θέσεων μόνιμου προσωπικού κι εκεί βεβαίως να αξιολογείται όπως προβλέπει η σχετική νομοθεσία και η εμπειρία η οποία έχει δημιουργηθεί από κάποιους οι οποίοι δούλεψαν με συμβάσεις ορισμένου χρόνου. Αυτό είναι κάτι το οποίο αντιμετωπίζεται ανά περίπτωση και βεβαίως με μια προτεραιοποίηση αυτών των ζητημάτων.

Έχει προχωρήσει η Κυβέρνηση και το έχει αποδείξει εμπράκτως μέσα από τους διορισμούς που έγιναν στην εκπαίδευση το τελευταίο διάστημα. Έκανε μονίμους διορισμούς, για να μην έχουμε τους αναπληρωτές οι οποίοι πήγαιναν, δούλευαν μερικούς μήνες, γύριζαν και δεν ήξεραν τι θα βρουν την επόμενη χρονιά. Δηλαδή, την κατεύθυνση και την απόφαση την πολιτική την έχουμε μετρήσιμα αποδείξει.

Σίγουρα δεν μπορούν να γίνουν όλα ταυτόχρονα, την ίδια στιγμή, αλλά είναι σωστό εκεί όπου υπάρχουν πραγματικές ανάγκες και μια διαρκής ανάγκη παρουσίας εργαζομένων, μέσα από τις προβλεπόμενες διαδικασίες και επαναλαμβάνω όχι μέσα από νομοθετικές ρυθμίσεις -δεν επιτρέπεται να γίνει αυτό-, να γίνονται οι σχετικοί διαγωνισμοί κι εκεί πέρα να αξιολογείται και η εμπειρία όσων έχουν απασχοληθεί.

Σε κάθε περίπτωση, επειδή μας ακούν οι εργαζόμενοι, τα ζητήματα τα τυπικά τα οποία έχουν δημιουργηθεί λύνονται. Είμαστε μαζί τους και θέλουμε πραγματικά να συνεχίσουν να παρέχουν την εργασία τους σε ένα ινστιτούτο το οποίο μας κάνει υπερήφανους για τη λειτουργία του όλα αυτά τα χρόνια.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ κι εγώ, κύριε Υπουργέ.

**ΔΙΑΜΑΝΤΩ ΜΑΝΩΛΑΚΟΥ:** Εμείς θα πιέζουμε για μονιμοποιήσεις.

**ΠΡΟΕΔΡΕΥΩΝ (Χαράλαμπος Αθανασίου):** Επιτρέψτε μου να προσθέσω εδώ νομικά, κυρία Μανωλάκου, ότι έτσι είναι όπως πολύ σωστά το έθεσε ο κύριος Υπουργός και το έχει κάνει πολλές φορές. Αυτό μπορεί να γίνει, όπως σας είπε, μέσω ΑΣΕΠ, με μια μοριοδότηση αυτών που υπηρέτησαν ανάλογα με τα χρόνια. Έχει γίνει πρόσφατα τώρα και με το «Βοήθεια στο Σπίτι» και με άλλες περιπτώσεις. Οπότε θα ικανοποιηθούν, αφού υπάρχει πρόθεση από την Κυβέρνηση. Και ο κ. Γεωργαντάς έχει αποδείξει ότι πάντοτε είναι υπέρ των εργαζομένων και τώρα και κατά το παρελθόν.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Εθνικής Άμυνας, Οικονομικών, Ανάπτυξης και Επενδύσεων, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Προστασίας του Πολίτη, Δικαιοσύνης, Εσωτερικών, Ναυτιλίας και Νησιωτικής Πολιτικής, ο Αναπληρωτής Υπουργός Οικονομικών, καθώς και ο Υφυπουργός Πολιτισμού και Αθλητισμού κατέθεσαν στις 13 Ιανουαρίου 2023 σχέδιο νόμου με τίτλο: «Μέριμνα υπέρ του προσωπικού των Ενόπλων Δυνάμεων, εξορθολογισμός της νομοθεσίας των Ενόπλων Δυνάμεων, οργάνωση της Εθνοφυλακής και άλλες διατάξεις».

Παραπέμπεται στην αρμόδια Διαρκή Επιτροπή.

Επόμενη θα συζητηθεί η δέκατη τρίτη με αριθμό 301/9-1-2023 επίκαιρη ερώτηση δεύτερου κύκλου του Βουλευτή Άρτας του Κινήματος Αλλαγής κ. Χρήστου Γκόκα προς τον Υπουργό Αγροτικής Ανάπτυξης και Τροφίμων, με θέμα: «Προβλήματα για τους παραγωγούς μανταρινιών στην Περιφερειακή Ενότητα Άρτας και ενίσχυση για την απώλεια εισοδήματος».

Κύριε Γκόκα, έχετε τον λόγο για την πρωτολογία σας.

**ΧΡΗΣΤΟΣ ΓΚΟΚΑΣ:** Ευχαριστώ, κύριε Πρόεδρε.

Κύριε Υπουργέ, οι εσπεριδοπαραγωγοί της περιοχής της Άρτας βιώνουν μια ακόμα δύσκολη χρονιά, κάτι που είναι δυστυχώς μόνιμο φαινόμενο τα τελευταία χρόνια και ιδιαίτερα τα τρία τελευταία χρόνια. Οι παραγωγοί μανταρινιών και ιδιαίτερα της ποικιλίας «κλημεντίνη» αντιμετώπισαν και αντιμετωπίζουν πολύ σοβαρά προβλήματα στη συγκομιδή και στη διάθεση των προϊόντων τους, ενώ αντίστοιχα είναι και τα προβλήματα που εμφανίζονται και για τα πορτοκάλια στην ποικιλία «μέρλιν», «ναβαλίνες» και τα χυμοποιήσιμα στη συνέχεια.

Οι παραγωγοί βρίσκονται κυριολεκτικά σε απόγνωση, κύριε Υπουργέ. Συγκεκριμένα, οι τιμές για όσα μανταρίνια διατέθηκαν ή διατίθενται στην αγορά δεν καλύπτουν ούτε το κόστος παραγωγής, το οποίο ως γνωστόν έχει υπερδιπλασιαστεί. Παράλληλα η ζήτηση, ιδίως για τα μανταρίνια της ποικιλίας «κλημεντίνη», παρέμεινε χαμηλή καθ’ όλη την περίοδο της εμπορίας τους.

Στη συνέχεια είχαμε τις μεγάλες βροχοπτώσεις του προηγούμενου μήνα, που, σε συνδυασμό με τις υψηλές για την εποχή θερμοκρασίες, δημιούργησαν σοβαρά προβλήματα στην εναπομείνασα παραγωγή, αφού αναπτύχθηκαν μύκητες, με αποτέλεσμα είτε να καταστραφούν τα προϊόντα λόγω σήψης -ακόμη και πάνω στα δέντρα- είτε να υπάρχει πτώση σε πολύ μεγάλα ποσοστά.

Τα προβλήματα αυτά που έπληξαν ιδιαίτερα τις κλημεντίνες είχαν ως συνέπεια τον μισό και πλέον της παραγωγής να μείνει αδιάθετο και προφανώς είναι πλέον αδύνατο να διατεθεί στο εμπόριο.

Κατά συνέπεια, σε συνδυασμό και με τις απελπιστικά χαμηλές τιμές του εμπορίου, υπάρχει δραματική μείωση του εισοδήματος των εσπεριδοπαραγωγών στην Άρτα και σε άλλες περιοχές.

Επειδή, κύριε Υπουργέ, η ζημιά για τους παραγωγούς μανταρινιών είναι μεγάλη και η κάλυψη της απώλειας του εισοδήματος είναι επιβεβλημένη, μετά και τις προηγούμενες πολύ δύσκολες χρονιές από πλευράς εισοδήματος, επειδή επίσης οι ζημιές αυτές δεν καλύπτονται από τον κανονισμό του ΕΛΓΑ, επειδή επίσης οι εσπεριδοπαραγωγοί δεν καλύπτουν ούτε το αυξημένο κόστος παραγωγής με αυτές τις τιμές και αυτά τα δεδομένα και μένουν χωρίς εισόδημα και βέβαια με αυτά τα δεδομένα δεν μπορούν να συνεχίσουν καν τη δραστηριότητά τους, οι ερωτήσεις μου είναι οι εξής:

Σε ποιες ενέργειες, κύριε Υπουργέ, προτίθεστε να προβείτε για να αντιμετωπιστούν τα προβλήματα των παραγωγών μανταρινιών αλλά και των εσπεριδοειδών γενικότερα, όπως ακούστηκε και σε προηγούμενη ερώτηση; Θα στηρίξετε το εισόδημά τους αξιοποιώντας κάθε δυνατότητα και κάθε πρόγραμμα για τον σκοπό αυτό; Θα καλύψετε την απώλεια του εισοδήματος των παραγωγών μανταρινιών; Σκοπεύετε να καλύψετε αυτή την απώλεια μέσω ευρωπαϊκών προγραμμάτων, όπως το «de minimis»;

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για την πρωτολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, επανερχόμαστε σε ζητήματα τα οποία κατανοώ απόλυτα ότι πρέπει να θέσετε με βάση τον θεσμικό σας ρόλο και βεβαίως την εκπροσώπηση των αγροτών της Περιφερειακής Ενότητας Άρτας, όπως βεβαίως φαντάζομαι ότι καταλαβαίνετε πως παρόμοιο και αντίστοιχο ενδιαφέρον υπάρχει και από τους συναδέλφους των άλλων παρατάξεων και βεβαίως από τον συνάδελφο στο Υπουργείο τον κ. Στύλιο. Είναι εύλογο το ενδιαφέρον όλων των Βουλευτών της περιφέρειας να επιζητούν ό,τι καλύτερο για τους καλλιεργητές, ακριβώς σε μια πολύ δύσκολη περίοδο, η οποία οφείλεται τόσο στην ενεργειακή κρίση αλλά κυρίως στην κλιματική κρίση.

Εδώ σωστά αναφέρετε ότι δυστυχώς οι περιπτώσεις που περιγράφονται των ζημιών που έχουν προκληθεί είναι από αυτές οι οποίες δεν μπορούν να καλυφθούν από τον κανονισμό του ΕΛΓΑ, δεν αποτελούν μια άμεση ζημία, ακριβώς επειδή κυρίως είναι από ασθένειες λόγω αυξημένων τιμών υγρασίας και υψηλών για την εποχή θερμοκρασιών. Αυτές οι διακυμάνσεις στις θερμοκρασίες δημιουργούν ζήτημα στην ποιότητα των προϊόντων.

Βεβαίως, όπου υπήρχε η δυνατότητα της κάλυψης από τον κανονισμό του ΕΛΓΑ το πράξαμε και άμεσα και σε όσο το δυνατόν μεγαλύτερο βαθμό. Απλά να θυμίσω εδώ -είναι γνωστά φαντάζομαι σε εσάς- ότι για τον παγετό του Ιανουαρίου 2022 καταβλήθηκαν 4.485.000 ευρώ στις εσπεριδοκαλλιέργειες. Επίσης για ζημία στα ακτινίδια από ανεμοθύελλα τον Μάιο 2022 καταβλήθηκαν αποζημιώσεις ύψους 3.200.000 ευρώ και συνολικά δηλαδή 7.808.000 ευρώ. Και τέλος έχουμε και τις ζημίες από χαλάζι, που έγιναν Νοέμβριο - Δεκέμβριο του 2022, οι οποίες κι αυτές έχουν πάρει τον δρόμο της πληρωμής τους.

Αυτό όμως δεν σημαίνει ότι μένουμε αδιάφοροι στις περιπτώσεις οι οποίες δεν καλύπτονται από τον κανονισμό του ΕΛΓΑ. Ανέφερα πριν -και νομίζω ότι αυτό ήσασταν εδώ και το διαπιστώσατε κι εσείς- ότι τα ποσά τα οποία κατέβαλε ο ΕΛΓΑ για αποζημιώσεις σε ζημίες των αγροτών μας την τριετία 2020 - 2021 - 2022, μαζί με τις κρατικές οικονομικές ενισχύσεις, ήταν 863 εκατομμύρια ευρώ, με μεγάλο μέρος, το μισό περίπου, αυτών των χρημάτων, να είναι από τον κρατικό προϋπολογισμό.

Όμως, οφείλουμε, σε αυτή την πολύ δύσκολη περίοδο, πέρα από όλα τα άλλα μέτρα τα οποία παίρνουμε για τη στήριξη των αγροτών μας -με τις ενισχύσεις που δίνουμε σε σχέση με το πετρέλαιο, το ρεύμα, τις ζωοτροφές, τα λιπάσματα-, να προσπαθήσουμε να στηρίξουμε και τις περιπτώσεις αυτές, στις οποίες πράγματι δεν είναι καλά τα αποτελέσματα μέσα από την παραγωγική διαδικασία για τους αγρότες μας.

Κάνοντας μια ιεράρχηση, την οποία θα την αναπτύξω πιο αναλυτικά στη δευτερολογία μου, θα πω ότι ξεκινάει από τις πραγματικά ζημιογόνες καλλιέργειες. Διότι αυτό που μπορεί να γίνει αντιληπτό σε όλους είναι ότι η δυνατότητα μέσα από τα χρηματοδοτικά προγράμματά μας να καλυφθούν όλες οι ζημίες σε όποιο μέγεθος, σε όποια έκταση, όλων των καλλιεργειών, σε σχέση με το εισόδημα των προηγούμενων ετών δεν μπορεί να υπάρχει. Κάνουμε μια ιεράρχηση. Θα σας εξηγήσω στη συνέχεια την προσέγγιση την οποία επιχειρεί το Υπουργείο μας και για το συγκεκριμένο θέμα.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Γκόκα, έχετε τον λόγο για τη δευτερολογία σας.

**ΧΡΗΣΤΟΣ ΓΚΟΚΑΣ:** Ευχαριστώ και πάλι, κύριε Πρόεδρε.

Κύριε Υπουργέ, δεν είμαι εδώ για να αμφισβητήσω τις προθέσεις σας, αλλά ελπίζω και από την πλευρά σας και από την πλευρά του αρμόδιου Υφυπουργού, του συμπατριώτη μας και συναδέλφου κ. Στύλιου, ότι θα υπάρξουν κάποιες ουσιαστικές πρωτοβουλίες και ουσιαστική στήριξη. Διότι μέχρι σήμερα δεν υπήρξε ουσιαστική στήριξη, όπως θα σας αναλύσω στη συνέχεια, για τους παραγωγούς της Άρτας.

Δεν αμφισβητώ τα στοιχεία για τον ΕΛΓΑ. Ίσως είναι τα μόνα χρήματα που πήραν πραγματικά οι αγρότες. Για ζημίες από τον παγετό, όπως είπατε, τον Γενάρη του 2022 ή την καταστροφή από τον αέρα στα ακτινίδια τον Μάιο του 2022. Με τον ΕΛΓΑ και στο πλαίσιο του κανονισμού ιδιαίτερα προβλήματα δεν έχουμε. Όμως, οι απώλειες εισοδήματος αυτά τα χρόνια λόγω των θεμάτων εμπορίας, λόγω των θεμάτων των ασθενειών που δεν καλύπτονται από τον ΕΛΓΑ, λόγω των προβλημάτων από την έλλειψη εργατών γης που δεν συγκομίζονται τα προϊόντα στην ώρα τους, λόγω όλων αυτών των θεμάτων που προέκυψαν και λόγω της πανδημίας είναι πολύ μεγάλες. Οι παραγωγοί της Άρτας κυριολεκτικά έχουν μείνει χωρίς εισόδημα, έχουν καταρρεύσει τα εισοδήματα.

Η κατάσταση είναι απελπιστική, κύριε Υπουργέ. Φέτος είναι μια κακή χρονιά για όλα τα προϊόντα της Άρτας, με δραματική μείωση του εισοδήματος και για την επιτραπέζια ελιά και για τα ακτινίδια και τώρα για τα εσπεριδοειδή. Είναι η τρίτη χρονιά, όπως σας είπα και στην πρωτολογία μου. Οι κλημεντίνες σαπίζουν στα δέντρα και περισσότερα από τα μισά μανταρίνια δεν πρόκειται να πουληθούν. Πουλήθηκαν σε τιμές, κύριε Υπουργέ, από 0,12 μέχρι 0,17 ευρώ περίπου για τον παραγωγό, που δεν καλύπτουν ούτε το κόστος παραγωγής. Τώρα, αν πουληθεί κάποια ποσότητα από αυτά, είναι κάτω από 0,10 ευρώ. Πολλοί παραγωγοί αναγκάστηκαν να δώσουν άρον-άρον τα προϊόντα και υπάρχουν καταγγελίες ότι δεν παίρνουν τα χρήματά τους. Μιλάμε δηλαδή για φέσια. Άρα υπάρχει πραγματική και τεκμηριωμένη πολύ μεγάλη απώλεια εισοδήματος και φέτος.

Και βέβαια το πρόβλημα των εργατών γης συμβάλλει και στην αύξηση του κόστους παραγωγής. Και είναι πρόβλημα που επιβάλλεται να λυθεί, κύριε Υπουργέ, να κάνετε συμφωνίες με τρίτες χώρες, να διασφαλιστούν οι υποδομές για τη διαμονή τους, να απλοποιηθεί η γραφειοκρατία, να μειωθεί ο χρόνος για τις άδειες παραμονής στα τρία χρόνια, όπως έγινε και στις άλλες χώρες. Χωρίς εργάτες γης δεν μπορεί να συνεχίσει ο αγροτικός τομέας.

Υπάρχουν και τα ειδικότερα προβλήματα, όπως ήδη αναφερθήκατε κι εσείς και ανέφερα κι εγώ στην πρωτολογία μου με τον κανονισμό του ΕΛΓΑ. Αδρανείτε όμως, κύριε Υπουργέ, γιατί καθυστερείτε τέσσερα χρόνια κι εσείς. Η κλιματική αλλαγή έχει δημιουργήσει άλλα δεδομένα, νέες ασθένειες που πρέπει να συμπεριληφθούν στον κανονισμό ή τροποποιήσεις που πρέπει να γίνουν σε χρόνους για ελέγχους για τη διαπίστωση ζημιών. Έπρεπε να έχουν γίνει αυτά.

Επίσης υπάρχουν για τον πρωτογενή τομέα ελλείψεις σε υποδομές, σε εγκαταστάσεις επεξεργασίας, σε συσκευαστήρια και εγκαταστάσεις αποθήκευσης και συντήρησης. Υπάρχει το μεγάλο ζήτημα με τη δημιουργία οργανώσεων παραγωγών. Πρέπει να βοηθήσει ουσιαστικά η πολιτεία σε αυτό, κύριε Υπουργέ.

Πριν κλείσω, θέλω να αναφέρω κάποια στοιχεία για το τι έγινε μέχρι σήμερα από πλευράς ενισχύσεων. Για την περίοδο 2019-2020, που είχα κάνει και επίκαιρες αλλά και πολλές γραπτές ερωτήσεις, πριν ακόμα αναλάβετε το Υπουργείο, δόθηκε τελικά η πενιχρή ενίσχυση των 70 ευρώ ανά στρέμμα για τους παραγωγούς κλημεντίνης και όχι για όλους. Πολλοί αποκλείστηκαν για διάφορους λόγους και σε όσους δόθηκε η ενίσχυση αυτή ήταν μειωμένη σε πολλές περιπτώσεις, λόγω συμψηφισμών με το μη επιστρεπτέο ποσό της επιστρεπτέας προκαταβολής, και όλα αυτά ενώ η απώλεια εισοδήματος για κλημεντίνες και εσπεριδοειδή για εκείνη την περίοδο, σύμφωνα με στοιχεία από τις αρμόδιες υπηρεσίες, ήταν γύρω στα 450 ευρώ ανά στρέμμα. Καταλαβαίνετε για τι ενίσχυση μιλάμε.

Επίσης στην Άρτα υπήρχε ακαρπία λόγω του παγετού της άνοιξης του 2021, 40%-50% στα εσπεριδοειδή και 90%-100% στην ελιά. Και παρά τη σχετική νομοθετική ρύθμιση για τον ΕΛΓΑ τον Ιούλιο του 2021, αν το γνωρίζετε, οι αγρότες της Άρτας δεν εντάχθηκαν σε αυτό το μέτρο.

Αν προσθέσουμε και όσα ανέφερα για φέτος, η κατάρρευση, κύριε Υπουργέ, του αγροτικού εισοδήματος τα τελευταία χρόνια παρασύρει το σύνολο της τοπικής οικονομίας της Άρτας, αφού κατά κύριο λόγο αυτή στηρίζεται στην αγροτική και κτηνοτροφική παραγωγή. Οι ίδιοι οι παραγωγοί δεν μπορούν πλέον να καλλιεργήσουν, υπάρχει πρόβλημα επιβίωσης για τους ίδιους και τις οικογένειές τους και, αν χαθεί ο πρωτογενής τομέας, θα είναι καταστροφικό για όλους μας και για τη χώρα.

Το θέμα δε της διατροφικής επάρκειας για τη χώρα μας συνδέεται άμεσα με τον πρωτογενή τομέα. Επομένως, κύριε Υπουργέ, είναι ανάγκη να υπάρξουν πρωτοβουλίες…

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε, παρακαλώ.

**ΧΡΗΣΤΟΣ ΓΚΟΚΑΣ:** Πρέπει άμεσα να αποφασίσετε τη στήριξη των παραγωγών κλημεντίνης και να ενισχύσετε ικανοποιητικά και όχι με ψίχουλα οποιαδήποτε πηγή χρηματοδότησης, τους αγρότες και ειδικότερα να καλύψετε την απώλεια εισοδήματος από το πρόγραμμα «de minimis» με ποσό ανά στρέμμα, ανάλογο με αυτά που δόθηκαν σε άλλες περιοχές, για άλλες παραγωγές, όπως για τα μήλα. Δικαιούνται, κύριε Υπουργέ, και οι παραγωγοί της Άρτας να ενισχυθούν για να επιβιώσουν.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εμείς ευχαριστούμε πολύ, κύριε συνάδελφε.

Ο κύριος Υπουργός έχει τον λόγο, για να δευτερολογήσει.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, κύριε συνάδελφε, μόνος έθεσα το πλαίσιο πάνω στο οποίο προσπαθούμε αυτό το διάστημα να λειτουργήσουμε. Ένα πλαίσιο πάρα πολύ δύσκολο από πολλές συνθήκες που δημιουργούν προβλήματα στις καλλιέργειες. Το βασικότερο είναι η κλιματική κρίση. Είναι πολύ σημαντικό ζήτημα βεβαίως και η ενεργειακή κρίση, αλλά θέλω να είμαι σαφής και ξεκάθαρος ως προς το εξής:

Η στήριξη των αγροτών γίνεται πραγματικά με όσο καλύτερο και αποτελεσματικότερο τρόπο μπορεί να γίνει και μέσα από τον ΕΛΓΑ, αλλά και με εξάντληση των άλλων χρηματοδοτικών εργαλείων, ταυτόχρονα, όμως, και με ενίσχυση των προγραμμάτων τα οποία δίνουμε για την ανάπτυξη του πρωτογενούς τομέα και κάνω μια παρένθεση εδώ.

Το μεγαλύτερο πρόγραμμα νέων αγροτών είναι σε εξέλιξη αυτή τη στιγμή, 525 εκατομμύρια. Το μεγαλύτερο πρόγραμμα βιολογικής γεωργίας και κτηνοτροφίας 705 εκατομμυρίων είναι σε εξέλιξη τώρα. Χθες ανακοινώθηκε ότι από το Πρόγραμμα Αγροτικής Ανάπτυξης δόθηκαν, εκταμιεύθηκαν, πληρώθηκαν μέσα στο 2022, 1.200.000.000 ευρώ σε προγράμματα αγροτών. Όλα αυτά έξω από τις άμεσες παρεμβάσεις που κάνει η Κυβέρνηση είτε στην επιστροφή του ειδικού φόρου κατανάλωσης στο πετρέλαιο είτε στην επιχορήγηση για τα λιπάσματα είτε στην επιχορήγηση για τις ζωοτροφές είτε στη στήριξη σε σχέση με το ρεύμα είτε στα 15 λεπτά στο πετρέλαιο κίνησης, το οποίο υπήρχε στην αντλία. Είναι μέτρα με τα οποία προσπαθούμε να στηρίξουμε πραγματικά τον πρωτογενή τομέα σε μια δύσκολη περίοδο.

Όμως, δύο είναι τα ζητήματα που ήθελα να αναφέρω και είναι τα εξής: Βεβαίως τα χρήματα δεν είναι απεριόριστα και πρέπει να μην υπάρξει κάποιος εκτροχιασμός, τον οποίο αργότερα να κληθούμε να πληρώσουμε ακριβότερα, αλλά υπάρχει και ένα πλαίσιο κανονιστικό, το οποίο θα πρέπει να τηρείται σε σχέση με τις καταβολές αυτών των χρημάτων. Ξέρουμε όλοι πολύ καλά ότι οι αποζημιώσεις «ήσσονος σημασίας», οι λεγόμενες «de minimis», έχουν συγκεκριμένο πλαίσιο ανά τριετία και αυτό το συγκεκριμένο πλαίσιο ανά τριετία -που είναι μερικές δεκάδες εκατομμύρια ευρώ κάθε χρόνο- είναι γνωστό σε όλους πόσο είναι, πρέπει η αξιολόγησή του να γίνεται με μεγάλη προσοχή από το Υπουργείο.

Κατανοούμε τις ανάγκες όλων των περιοχών των αγροτών μας, που θέλουμε να τους στηρίξουμε, αλλά οφείλουμε να κάνουμε μια ιεράρχηση, που ξεκινάει από τις ζημιογόνες καλλιέργειες. Δεν θέλω να πω τώρα αν η συγκεκριμένη που αναφέρετε είναι ή δεν είναι. Γίνεται τεκμηρίωση ανά περίπτωση. Προσπαθούμε, δηλαδή, πρώτα να απευθυνθούμε σε αυτούς που η καλλιέργειά τους, λόγω όλων των ειδικών συνθηκών τις οποίες περιγράφουμε, κατέστη ζημιογόνος και μετά να δούμε αν μπορούμε να στηρίξουμε και κάποιους οι οποίοι είχαν μια σχετική μείωση του εισοδήματός τους. Αυτή την ιεράρχηση είμαστε υποχρεωμένοι να την κάνουμε και αυτό κάνουμε αυτό το διάστημα στο Υπουργείο, προσπαθώντας να εξαντλήσουμε και με τις κρατικές οικονομικές ενισχύσεις και με τη βοήθεια από την Ευρωπαϊκή Ένωση.

Οφείλουμε να πούμε εδώ -και νομίζω ότι το γνωρίζετε- ότι όλα τα χρήματα έχουν δοθεί από τον κρατικό προϋπολογισμό, πλην των 26 εκατομμυρίων από το αποθεματικό κρίσης, το οποίο δόθηκε -και εδώ να το αναφέρω- σε ομάδες παραγωγών τις οποίες στηρίζουμε και μάλιστα με φιλοπεριβαλλοντική κατεύθυνση, οι οποίοι ήταν σε προγράμματα κυκλικής οικονομίας. Προσπαθούμε να στηρίξουμε τα συνεργατικά σχήματα, αλλά όχι μόνο σε αυτό το πλαίσιο, έτσι όπως τα ανέφερα, συνολικά.

Δεν πρέπει να ξεχνάμε ότι αυτή η Κυβέρνηση έφερε τον νόμο για την έκπτωση 50% στον φόρο εισοδήματος για όσα φυσικά πρόσωπα ανήκουν σε συνεργατικά σχήματα ή παραδίδουν το προϊόν τους μέσω συμβολαιακής γεωργίας ή κτηνοτροφίας. Σημαντικό για τους ίδιους, σημαντικό για τη χώρα, γιατί μπορεί να έχουμε και ιχνηλάτηση του προϊόντος μέσα από αυτόν τον τρόπο από την έκδοση των σχετικών τιμολογίων και την παρακολούθηση της διαχείρισης των προϊόντων.

Να μην αναφερθώ στη μείωση του ΦΠΑ στα λιπάσματα, γίνονται πολλές παρεμβάσεις σε πάρα πολλά πεδία. Σε αυτό το πλαίσιο μέσα, για να επανέλθω στην ερώτησή σας, το επόμενο διάστημα –γιατί τώρα συμπληρώνεται ουσιαστικά και η απορρόφηση των συγκεκριμένων καλλιεργειών- θα έχουμε μέσα στον Φεβρουάριο το αργότερο και τις ανακοινώσεις για τις δυνατότητες στηρίξεως που υπάρχουν στα όποια προϊόντα -όσα περισσότερα ευχόμαστε να είναι αυτά- τα οποία χρήζουν στήριξης και έχουμε τη δυνατότητα στήριξής τους.

Γίνεται μια τεκμηρίωση ανά περίπτωση, δεν μπορεί να είναι οριζόντια. Δεν μπορεί να είναι όπως οι ενισχύσεις του κορωνοϊού, οι οποίες είχαν άλλη φιλοσοφία, άλλη λογική, έγιναν για άλλες αιτίες και ήταν οριζόντιες, εδώ οφείλουμε να βλέπουμε ανά περίπτωση να τεκμηριώνεται και στέλνουν οι Διευθύνσεις Αγροτικής Οικονομίας των περιφερειών μας στοιχεία, συλλέγουμε και εμείς από τους συνεταιρισμούς στοιχεία και προσπαθούμε να μην αδικήσουμε αυτούς που έχουν υποστεί πραγματικά τη μεγαλύτερη ζημιά. Ξέρουμε ότι δεν είναι εύκολο για όλους, υπάρχουν παραγωγές, οι οποίες πήγαν καλά, υπάρχουν καλλιέργειες οι οποίες έδωσαν κέρδος στους αγρότες μας, αλλά υπάρχουν και πολλές καλλιέργειες που δεν είχαν τα αποτελέσματα που έπρεπε και εμείς πάνω απ’ όλα -και θα συμφωνήσουμε σε αυτό- πρέπει να στηρίξουμε το εισόδημά τους, ώστε να μην απελπιστούν για ένα βασικό λόγο: Διότι θέλουμε την ύπαιθρο ζωντανή. Χωρίς τον αγρότη και τον κτηνοτρόφο δεν μπορεί να καταστεί δυνατό αυτό.

Οφείλουμε, λοιπόν, μέσα από κάθε πρόγραμμα, μέσα από κάθε δυνατότητα να τον στηρίξουμε και βεβαίως είναι απόλυτα θεμιτό να γίνονται και οι γνωστοποιήσεις των όποιων θεμάτων απασχολούν τους αγρότες και μέσα στην Αίθουσα και μέσα στο Υπουργείο για να μπορούμε να είμαστε και εμείς δικαιότεροι και αμεσότεροι στην προσέγγιση του ζητήματος κάθε φορά.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Υπουργέ.

Θα συζητηθεί τώρα η τέταρτη με αριθμό 286/9-1-2023 επίκαιρη ερώτηση πρώτου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας του κ. Λεωνίδα Στολτίδη προς τον Υπουργό Εργασίας και Κοινωνικών Υποθέσεων, με θέμα: «Θανατηφόρο εργοδοτικό έγκλημα στη βιομηχανία φωσφορικών λιπασμάτων Καβάλας».

Θα απαντήσει ο Υφυπουργός Εργασίας και Κοινωνικών Υποθέσεων ο κ. Παναγιώτης Τσακλόγλου.

Ο κ. Στολτίδης έχει τον λόγο για να πρωτολογήσει.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, τον Ιούλιο του προηγούμενου έτους κατατέθηκε ερώτηση από το κόμμα προς το Υπουργείο Εργασίας και το Υπουργείο Περιβάλλοντος για τις απαράδεκτες συνθήκες στη Βιομηχανία Φωσφορικών Λιπασμάτων στην Καβάλα και τα συνεχόμενα εργοδοτικά εγκλήματα.

Στη συγκεκριμένη ερώτηση τονιζόταν ότι η ανησυχία των εργαζομένων αλλά και των κατοίκων της ευρύτερης περιοχής δικαιολογημένα μεγαλώνει εξαιτίας των απανωτών περιστατικών, κατά τα οποία κινδύνευσε η σωματική ακεραιότητα και η ζωή των εργατών.

Παράλληλα αναδεικνύονταν οι αιτίες αυτής της κατάστασης που δεν είναι άλλες από την εγκληματική τακτική της εργοδοσίας να μην παίρνει όλα τα απαραίτητα μέτρα υγιεινής και ασφάλειας που τα λογαριάζει φυσικά ως κόστος, να επιβάλλει την εντατικοποίηση της εργασίας στα όρια των φυσικών αντοχών και οι απαραίτητες προγραμματισμένες και έκτακτες εργασίας συντήρησης είτε να μη γίνονται καθόλου είτε να «καλύπτονται» με προχειρότητες και «πατέντες». Επιπρόσθετα, σοβαροί είναι οι κίνδυνοι από τη μόλυνση του περιβάλλοντος, την εναπόθεση του φωσφογύψου, την πιθανότητα για βιομηχανικό ατύχημα μεγάλης έκτασης.

Τραγική επιβεβαίωση όλων των παραπάνω αποτελεί το νέο εργοδοτικό έγκλημα, θανατηφόρο αυτή τη φορά, με θύμα τριαντάχρονο εργάτη στις 21-12-2022.

Οι εργαζόμενοι πληρώνουν ακόμα και με τη ζωή τους την εγκληματική πολιτική όλων των κυβερνήσεων με την απαξίωση όλων των κρατικών ελεγκτικών μηχανισμών, μέχρι και τη δυνατότητα ομαδικών απολύσεων, ενάντια στις οποίες παλεύουν στον δρόμο του αγώνα και στα δικαστήρια οι απολυμένοι εργαζόμενοι των φωσφορικών λιπασμάτων.

Οι συγκεκριμένοι εργαζόμενοι λόγω της μακρόχρονης εμπειρίας τους και της εξειδίκευσής τους, μαζί με το γεγονός ότι ήταν αορίστου χρόνου, εξασφάλιζαν σε μεγάλο βαθμό την υγεία και την ασφάλεια όλου του προσωπικού. Αποδεικνύεται ότι οι εργασιακές σχέσεις-λάστιχο που κυριαρχούν στον χώρο, ενέχουν πολλαπλούς κινδύνους για την ασφάλεια και την υγεία των εργαζομένων.

Με βάση τα παραπάνω ερωτάσθε, κύριε Υπουργέ, τι θα κάνει η Κυβέρνηση για να διαλευκανθούν οι συνθήκες του δυστυχήματος και να μην υπάρξει καμμία συγκάλυψη, να καταλογιστούν οι εργοδοτικές ευθύνες και να διερευνηθούν και τα υπόλοιπα περιστατικά και άλλα που αποκρύβονται και για τα οποία δεν έχει δοθεί ακόμα καμμία απάντηση;

Και επίσης, τι θα κάνετε για να γίνουν άμεσα όλοι οι αναγκαίοι έλεγχοι από τους αρμόδιους φορείς και να παρθούν από την εργοδοσία όλα τα μέτρα που απαιτούνται για την προστασία της υγείας των εργαζομένων, για την ασφάλεια των εγκαταστάσεων, για την προστασία του περιβάλλοντος, για την αποφυγή βιομηχανικού ατυχήματος μεγάλης έκτασης, για να σταματήσει το αίσχος της εντατικοποίησης με τα δωδεκάωρα και να επανέλθουν οι απολυμένοι έμπειροι και εξειδικευμένοι εργάτες στη δουλειά τους, σύμφωνα και με τη πρωτόδικη δικαστική απόφαση που τους δικαίωσε, για να γίνουν όλοι οι εργαζόμενοι αορίστου χρόνου;

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για την πρωτολογία σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Κύριε Στολτίδη, κατ’ αρχάς, επιτρέψτε μου να ξεκινήσω εκφράζοντας τα θερμά μου συλλυπητήρια στην οικογένεια του άτυχου εργαζόμενου. Κάθε απώλεια, και μάλιστα εν ώρα εργασίας, είναι ένα πολύ βαρύ φορτίο για τους οικείους του εργαζομένου που χάθηκε, αλλά και για την κοινωνία μας συνολικά.

Το τραγικό αυτό γεγονός υπενθυμίζει, δυστυχώς, με τον πιο σκληρό τρόπο την ευθύνη τόσο των εργοδοτών όσο και της πολιτείας απέναντι στους εργαζόμενους, ώστε να περιοριστούν όσο το δυνατόν περισσότερο τα εργατικά ατυχήματα. Βασική επιδίωξη του πλαισίου της εργατικής νομοθεσίας ήταν και παραμένει η τήρηση των μέτρων ασφαλείας και η διασφάλιση της προστασίας της υγείας και της ασφάλειας των εργαζομένων.

Αναφορικά με το συγκεκριμένο ατύχημα, σύμφωνα με την ενημέρωση που έλαβα από τις αρμόδιες υπηρεσίες του ΣΕΠΕ, οι επιθεωρητές ασφάλειας και υγείας μετέβησαν αμέσως μόλις ενημερώθηκαν στον χώρο του συμβάντος και διενήργησαν έρευνα για την ανεύρεση των αιτίων που το προκάλεσαν. Από τον έλεγχο, προέκυψε ότι ο θανών, που ήταν υπάλληλος εργολαβικής εταιρείας, βρισκόταν στον χώρο, προκειμένου να επισκευάσει ένα φίλτρο αποκονίωσης στο τμήμα γεωτρύπησης φωσφορίτη. Ενώ ο εργαζόμενος εκτελούσε τη συγκεκριμένη εργασία, παρασύρθηκε από περιστρεφόμενο εξοπλισμό, με αποτέλεσμα το θανάσιμο τραυματισμό του. Τόσο η εταιρεία–κύριος του έργου, η «PFIC LIMITED», όσο και η εργοδότρια εταιρεία του θανόντος, η «SERTORIUS LIMITED», κλήθηκαν σε παροχή γραπτών εξηγήσεων, καθώς, σύμφωνα με το ΣΕΠΕ, δεν είχε εξασφαλιστεί ασφαλής πρόσβαση και παραμονή του εργαζόμενου στον χώρο εργασίας και δεν είχε γίνει η διακοπή της λειτουργίας του επίμαχου μηχανήματος.

Αυτά είναι τα γεγονότα. Δεν υπάρχει ακόμα έκθεση, αλλά θα τη λάβουμε σύντομα. Η διερεύνηση βρίσκεται σε εξέλιξη και η έκθεση έρευνας που θα συνταχθεί, θα διαβιβαστεί στην αρμόδια Εισαγγελική Αρχή Καβάλας.

Στη συγκεκριμένη επιχείρηση, κατά την τελευταία τριετία, δηλαδή για το διάστημα από την 1-1-2020 μέχρι σήμερα, έχουν αναγγελθεί στο ΣΕΠΕ είκοσι επτά εργατικά ατυχήματα, τα οποία και διερευνήθηκαν όλα. Μέσα σε αυτή τη χρονική περίοδο οι αρμόδιοι επιθεωρητές έχουν διενεργήσει είκοσι πέντε ελέγχους ή επανελέγχους στο συγκεκριμένο εργασιακό χώρο. Από τα είκοσι επτά ατυχήματα που έχουν αναγγελθεί, σύμφωνα με το ΣΕΠΕ, όλα ήταν ελαφρά, εκτός από δύο, αυτό που συζητάμε σήμερα, το οποίο ήταν δυστυχώς θανατηφόρο, και ένα ακόμα βαρύ εργατικό ατύχημα που έλαβε χώρα στις 25-6-2022 και για το οποίο εσείς –νομίζω- είχατε υποβάλει γραπτή ερώτηση, για το ατύχημα εκείνο που ο παθών υπέστη χημικά εγκαύματα δευτέρου και τρίτου βαθμού. Η έκθεση έρευνας αυτού του ατυχήματος διαβιβάστηκε στην αρμόδια εισαγγελία στις 6-9-2022.

Παράλληλα, επιβλήθηκαν και διοικητικά πρόστιμα στις δύο εμπλεκόμενες εταιρείες. Για την εταιρεία «ΛΙΠΑΣΜΑΤΑ ΚΑΒΑΛΑΣ» το πρόστιμο ήταν 17.000 ευρώ, ενώ για την εταιρεία του εργολάβου, την «SERTORIUS», το αντίστοιχο πρόστιμο έφτασε τις 20.300 ευρώ.

Αυτά είναι τα περιστατικά, κύριε Στολτίδη, σύμφωνα με την ενημέρωση που είχαμε από τις αρμόδιες υπηρεσίες. Συνεχίζεται η έρευνα, το πόρισμα θα κατατεθεί στην Εισαγγελία Καβάλας και προφανώς θα το λάβουμε και εμείς υπ’ όψιν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα επανέλθω στη δευτερολογία μου για το γενικότερο πλαίσιο.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Στολτίδη, έχετε τον λόγο για τη δευτερολογία σας.

**ΛΕΩΝΙΔΑΣ ΣΤΟΛΤΙΔΗΣ:** Κύριε Υπουργέ, δύο χιλιάδες διακόσιοι είναι οι θάνατοι εργαζομένων από το 1999, δολοφονίες, εγκλήματα εργοδοτικά. Μιλάμε για κηρυγμένο πόλεμο από τις εργοδοσίες προς τους εργαζόμενους, αλλά εδώ το θέμα είναι ποια είναι τα όπλα τους. Οι μη έλεγχοι, η ασυδοσία, η εντατικοποίηση είναι τα όπλα που είναι στα χέρια τους. Αυτά τα όπλα τους τα δώσατε όλες οι κυβερνήσεις, δεν τα πήραν μόνοι τους.

Από το 2016 που πρωτοαπολύθηκαν οι εκατόν τριάντα δύο εργαζόμενοι κατήγγειλαν ότι η επιχείρηση, ιδιοκτησίας Λαυρεντιάδη, κατήργησε το συμβούλιο υγιεινής και ασφάλειας, που είναι και θεσπισμένο και επιβεβλημένο σε τέτοιου είδους επιχειρήσεις, με την επικινδυνότητα αυτού του είδους. Φωνάζουν από τότε για τον κίνδυνο για τη ζωή των εργατών και των κατοίκων της περιοχής. Παραμένει, όμως, ανενόχλητη η εργοδοσία τόσα χρόνια, από το 2016 και ξέρουμε ποιες κυβερνήσεις ήταν. Ο τρόπος δημιουργίας παρένθετων εταιρειών που τα αξιοποιεί, βοηθά και για τη διάχυση ευθυνών στα ατυχήματα-δυστυχήματα, να μη βγαίνει άκρη δηλαδή για το ποιος φταίει.

Προηγήθηκαν, κύριε Υπουργέ, όπως είπατε, δύο μεγάλα ατυχήματα. Ο ένας εργαζόμενος παραλίγο να μείνει παράλυτος. Έπεσε από ύψος είκοσι πέντε μέτρων λόγω σκουριασμένων σημείων στήριξης και ο άλλος κατακάηκε ολόσωμα από βάνα που έσκασε. Υπάρχουν αντίστοιχες καταγγελίες και για εξαντλητική δουλειά, για εξαντλητικά ωράρια, που διογκώνουν τους κινδύνους, όπως είναι αυτονόητο. Υπάρχουν και πολλά μικρότερα καθημερινά συμβάντα, τα οποία τα βγάζουν, λέει, με αγροτικά, για να μη φανούν.

Το θράσος της συγκάλυψης από εργοδοσία και κράτος έχει φτάσει στο έσχατο σημείο. Εντάξει, μου λέτε, κύριε Υπουργέ, αυτά θα τα λάβουμε υπ’όψιν, δεν τα αμφισβητώ, αλλά μέχρι σήμερα εγώ έχω την εικόνα ότι οι γονείς του τριαντάχρονου δεν ξέρουν γιατί τον θρηνούν. Δεν ξέρουν τίποτα για τους λόγους για τους οποίους σκοτώθηκε το παιδί τους. Έχει βέβαια και μια σημασία ότι οι τοπικοί σας Βουλευτές εκεί παρέχουν πλήρη κάλυψη.

Τα προηγούμενα χρόνια με την εργασία των εκατόν τριάντα δύο εργαζομένων για δεύτερη φορά, το 2020 πλέον -γιατί δώσατε κι άλλο όπλο στα χέρια της εργοδοσίας, το νόμο Χατζηδάκη-, τα ατυχήματα, κύριε Υπουργέ, είχαν σχεδόν εξαλειφθεί. Δεν υπήρχαν δυστυχήματα, γιατί είχαν επιβάλει ή μάλλον είχαν κατακτήσει το να επιβάλουν στους εργοδότες τη διασφάλιση της υγείας και της ζωής τους. Εσείς, όμως, ως κυβερνήσεις –εννοώ συνολικά, για να μην παρεξηγούμαστε- γι’ αυτό δώσατε όλα αυτά τα όπλα στην εργοδοσία για να τους ξεκάνει: Και τις μισθολογικές κατακτήσεις και τα μέτρα που διασφαλίζουν τη ζωή των εργαζομένων, τα οποία είναι –αν είναι δυνατόν!- κόστος. Ως Κυβέρνηση όμως, κύριε Υπουργέ, το πήγατε και ένα βήμα παραπέρα, δεν προχωρήσατε ούτε σε έλεγχο –αυτή είναι η εικόνα μας- για τη συνυπαιτιότητα των παρένθετων εταιρειών που ξεφυτρώνουν σαν τα μανιτάρια, ούτε για τα μέτρα ασφάλειας, αλλά ούτε και για τα υπέρογκα χρέη που παράγουν απέναντι στα ασφαλιστικά ταμεία και τα κρατικά έσοδα.

Αυτά είναι δεδομένα, έχουν γίνει αποδεκτά και από την Κυβέρνηση. Κατά τα άλλα, ενδιαφέρεστε για το δημόσιο συμφέρον και ποτέ δεν έχετε δημοσιονομικό χώρο για τις ανάγκες του λαού! Δεν φτάνει, δηλαδή, που δεν σας έχει δώσει τη σύμφωνη γνώμη ο λαός να παραδώσετε σε μια χούφτα παράσιτα, με τα λεφτά του λαού, χρηματοδότηση, φοροαπαλλαγές, εισφοροαπαλλαγές, διαγραφή χρεών, απάνθρωπα ωράρια στα εργασιακά κάτεργα, αλλά τους διαθέσατε και τη ζωή των εργαζομένων με την υποχώρηση του κρατικού μηχανισμού των ελέγχων. Και το ερώτημα, κύριε Υπουργέ, είναι, ποιος έδωσε αυτή την άδεια σε όλες τις κυβερνήσεις που πέρασαν, να δώσετε τη δυνατότητα να βάλει στο ζύγι σε σχέση με το πόσα φράγκα θα βάλει στην τσέπη ο εργοδότης τη ζωή των εργαζομένων; Ποιος έδωσε τέτοια άδεια;

Η οργή απέναντι σε αυτή την πρακτική ξεχειλίζει, κύριε Υπουργέ. Τον λαό της Καβάλας συνολικά, πετρέλαια Καβάλας, λιπάσματα Καβάλας κ.λπ., τον έχετε τσακίσει από παντού και πρέπει να σας δώσει ισχυρό πολιτικό μάθημα. Οι εργαζόμενοι παντού έχουν ένα παράδειγμα και φάρο: Την απάντηση που έδωσαν οι εργαζόμενοι της «COSCO» σε όσους λογαριάζουν τη ζωή τους ίση με παραπάνω φράγκα στην τσέπη.

Σας λέμε, κύριε Υπουργέ, να παρέμβετε να δικαιωθούν και να επιστρέψουν άμεσα οι εκατόν τριάντα δύο απολυμένοι εργαζόμενοι που έχουν δικαιωθεί πρωτόδικα, για να επιστρέψει μαζί τους και η ασφάλεια στον χώρο εργασίας, η ασφάλεια του λαού της περιοχής και τα μισθολογικά τους δικαιώματα και κατακτήσεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Στολτίδη.

Κύριε Υπουργέ, έχετε τον λόγο για τη δευτερολογία σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Αγαπητέ κύριε Στολτίδη, βλέπω ότι επιμένετε να βάζετε θέμα γενικευμένης έλλειψης κρατικής μέριμνας για τους εργαζόμενους με αφορμή το συγκεκριμένο ατύχημα που συζητάμε.

Είναι πράγματι ανείπωτη τραγωδία το να χάνονται άνθρωποι εν ώρα εργασίας. Όμως, ειλικρινά πιστεύω ότι τα εργατικά ατυχήματα δεν προσφέρονται για την όποια μικροπολιτική, ας το ονομάσω έτσι. Εάν έχει υπάρξει κάποια παράλειψη που οδήγησε στο δυστύχημα, θα φανεί όταν ολοκληρωθεί ο έλεγχος του ΣΕΠΕ και προφανώς όταν απαγγελθούν κατηγορίες από την αρμόδια εισαγγελία. Πάντως, πρέπει να είμαστε ειλικρινείς. Καμμία χώρα στον κόσμο, όσο αναπτυγμένο κοινωνικό κράτος και αν έχει, όσο προστατευτική και αν είναι με τους εργαζομένους, δεν έχει καταφέρει να εξαλείψει τα εργατικά ατυχήματα.

Το Υπουργείο Εργασίας επί των ημερών μας έχει ανεξαρτητοποιήσει το ΣΕΠΕ και του έχει δώσει ρόλο και σημαντικά εργαλεία, για να αναπτύξει τους ελεγκτικούς μηχανισμούς του. Κανείς δεν μπορεί να αμφισβητήσει ότι η υφιστάμενη νομοθεσία προστατεύει σε μεγάλο βαθμό την υγιεινή και την ασφάλεια των εργαζομένων. Οι παρεμβάσεις μας στη διοικητική ενδυνάμωση των ελεγκτικών μηχανισμών είναι συστηματικές και συνεχόμενες και σε αυτό τον δρόμο θα συνεχίσουμε.

Κύριε Στολτίδη, μπορεί οι πολιτικές μας απόψεις να διαφέρουν και διαφέρουν σημαντικά. Όμως, είναι λάθος να επικαλείστε, όπως και άλλοι στην Αίθουσα του Κοινοβουλίου, ότι οι ελαστικές σχέσεις εργασίας αυξάνουν τα εργατικά ατυχήματα. Σύμφωνα με τα στοιχεία της EUROSTAT, τον κύριο δείκτη που χρησιμοποιούμε συνήθως σε αυτά τα ζητήματα, είναι να δούμε, για παράδειγμα, τι ποσοστό απασχόλησης κατέχει η μερική απασχόληση, και η χώρα μας έχει το δεύτερο χαμηλότερο ποσοστό…

**ΛΕΩΝΙΔΑΣ ΣΤΟΛΤΙΔΗΣ:** Εντατικοποίηση, όχι μερική απασχόληση.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Στην ερώτησή σας αναφέρεστε και στην ελαστικοποίηση και εκεί πηγαίνω πιο πολύ, μιας και αν το επιχείρημά σας ήταν ορθό, η χώρα μας θα έπρεπε να είχε ένα χαμηλό ποσοστό εργατικών ατυχημάτων σε σύγκριση με άλλες χώρες της Ευρωπαϊκής Ένωσης, κάτι που δυστυχώς δεν ισχύει. Στον αντίποδα αν το επιχείρημά σας -το επιχείρημα που ακούγεται περί ελαστικοποίηση- ήταν ορθό, τότε για παράδειγμα σε χώρες όπως η Ολλανδία όπου οι εργασιακές σχέσεις χαρακτηρίζονται από υψηλό βαθμό ελαστικότητας, θα έπρεπε να επικρατεί πραγματικά εργασιακός μεσαίωνας και ξέρουμε πολύ καλά ότι κάτι τέτοιο δεν ισχύει.

Πραγματικά μακάρι να υπήρχε τρόπος να αποτραπούν όλα τα εργατικά ατυχήματα. Δυστυχώς, όμως, αυτό δεν είναι εφικτό και το γνωρίζετε καλά και εσείς και εγώ. Το χρέος της πολιτείας είναι η διαμόρφωση του κατάλληλου νομοθετικού πλαισίου, η τήρηση των προβλεπόμενων κανόνων ασφαλείας και φυσικά η τιμωρία των παραβατών. Η ανθρώπινη ζωή είναι ανεκτίμητη και καμμία στατιστική δεν μπορεί να αποτυπώσει τον ανθρώπινο πόνο μιας απώλειας. Όμως είναι αδύνατο να υπάρχει ένας επιθεωρητής σε κάθε χώρο εργασίας, ειδικά σε μια χώρα όπως η Ελλάδα με εξαιρετικά υψηλό ποσοστό απασχόλησης σε πολύ μικρές, μικρές ή μεσαίες επιχειρήσεις.

Κλείνοντας, επιτρέψτε μου να πω κάτι τελευταίο. Οι εργασιακές σχέσεις έχουν αλλάξει πολύ τα τελευταία χρόνια και θα συνεχίσουν να αλλάζουν λόγω της αλματώδους τεχνολογικής προόδου. Μαρξιστής είστε, το κατανοείτε αυτό. Γνωρίζω ότι δεν ερμηνεύουμε με τον ίδιο τρόπο τις εξελίξεις στην αγορά εργασίας, όμως θα ήθελα να σας διαβεβαιώσω ότι μπορεί να διαφωνούμε στη διάγνωση του προβλήματος, αλλά αυτό δε σημαίνει ότι αρνούμαστε την ύπαρξή του. Κεντρικός μας στόχος παραμένει η προστασία των εργαζομένων εν ώρα εργασίας μέσα από μια επιθεώρηση εργασίας όλο και πιο ισχυρή, ανεξάρτητη, αποτελεσματική και κυρίως παρούσα στους χώρους εργασίας.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Υπουργέ.

Κυρίες και κύριοι συνάδελφοι, σας γνωρίζω ότι δεν θα συζητηθούν κατόπιν συνεννόησης των ερωτώντων Βουλευτών με τους ερωτώμενους Υπουργούς οι πιο κάτω επίκαιρες ερωτήσεις: Η με αριθμό 277/9-1-2023 του Βουλευτή Α΄ Ανατολικής Αττικής της Νέας Δημοκρατίας κ. Γεωργίου Βλάχου προς την Υπουργό Πολιτισμού και Αθλητισμού, η με αριθμό 284/9-1-2023 επίκαιρη ερώτηση της Βουλευτού Αχαΐας του Συνασπισμού της Ριζοσπαστικής Αριστεράς κ. Αθανασίας Αναγνωστοπούλου προς τον Υπουργό Υγείας, η με αριθμό 285/9-1-2023 επίκαιρη ερώτηση του Βουλευτή Ευβοίας του Συνασπισμού Ριζοσπαστικής Αριστεράς κ. Μιλτιάδη Χατζηγιαννάκη προς τον Υπουργό Υγείας, η με αριθμό 278/9-1-2023 επίκαιρη ερώτηση του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Πολιτισμού και Αθλητισμού, η με αριθμό 524 ερώτηση του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασίλη Κεγκέρογλου προς τον Υπουργό Οικονομικών, η με αριθμό 288/9-1-2023 επίκαιρη ερώτηση της Βουλευτού Λέσβου του Κομμουνιστικού Κόμματος Ελλάδας κ. Κομνηνάκα προς τον Υπουργό Υγείας, η με αριθμό 289/9-1-2023 του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Παπαναστάση προς τον Υπουργό Υγείας, η με αριθμό 281/9-1-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Υγείας.

Επίσης δεν θα συζητηθεί η με αριθμό 40/7-10-2022 αναφορά του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασίλη Κεγκέρογλου προς τον Υπουργό Υποδομών και Μεταφορών και τέλος δεν θα συζητηθεί λόγω κωλύματος του Βουλευτή η με αριθμό 303/9-1-2023 επίκαιρη ερώτηση του Ανεξάρτητου Βουλευτή Α΄ Αθηνών κ. Κωνσταντίνου Μπογδάνου προς τον Υπουργό Εσωτερικών.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθητές και μαθήτριες και τέσσερις εκπαιδευτικοί συνοδοί τους από το 64ο Δημοτικό Σχολείο Πάτρας.

Η Βουλή τούς καλωσορίζει και εύχεται καλή χρονιά.

(Χειροκροτήματα απ’ όλες τις πτέρυγες της Βουλής)

Να σας πω ότι είστε άτυχοι, γιατί θα διακόψουμε τη συνεδρίαση τώρα, γι’ αυτό άλλωστε δεν υπάρχουν πολλοί Βουλευτές και Υπουργοί. Σήμερα δεν είχαμε βέβαια ψήφιση και συζήτηση κάποιου νομοσχέδιου. Ήταν μια διαδικασία που λέγεται κοινοβουλευτικός έλεγχος, κατά τον οποίο οι Βουλευτές μας από διάφορα μέρη της Ελλάδος κάνουν ερωτήσεις προς τους αρμόδιους Υπουργούς σε επίκαιρα θέματα. Τώρα η τελευταία ερώτηση ήταν του Βουλευτή του κ. Στολτίδη, ο οποίος είχε μία ερώτηση προς τον Υπουργό Εργασίας για εργασιακά ζητήματα.

Στο σημείο αυτό θα διακόψουμε τη συνεδρίαση και θα επανέλθουμε στις 15.00΄ για την ολοκλήρωση της συζήτησης των επίκαιρων ερωτήσεων.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, συνεχίζεται η συνεδρίαση.

Θα συζητηθεί η πέμπτη με αριθμό 276/9-1-2023 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένηπρος τον Υπουργό Εργασίας και Κοινωνικών Υποθέσεων, με θέμα: «Αποκλεισμός δικαιούχων κοινωνικών επιδομάτων λόγω προκλητικών αυξήσεων αντικειμενικών αξιών σε λαϊκές συνοικίες».

Παρακαλώ, κύριε συνάδελφε, έχετε τον λόγο.

**ΚΡΙΤΩΝ – ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, γνωρίζετε το θέμα. Έχει συζητηθεί επανειλημμένα στην Αίθουσα. Είχατε πει ότι το παρακολουθείτε και θα δράσετε. Πέρασε ένας χρόνος, γι’ αυτό και το φέρνω, μετά από επίσκεψη στο κέντρο κοινότητας στην Πετρούπολη και άλλες δομές στη δυτική Αθήνα.

Έχουμε γιγάντια αύξηση των αντικειμενικών αξιών, η οποία χτύπησε δυσανάλογα τις φτωχές περιοχές -για να είμαστε ειλικρινείς- στη δυτική Αθήνα όπου έχουμε γιγάντιες αυξήσεις, ενώ σε πλούσιες περιοχές της Αθήνας και άλλων περιοχών της Ελλάδας έχουμε έως και μειώσεις. Όμως η εικόνα για το σύνολο της Ελλάδας είναι ότι έχουμε αρκετά σημαντικές αυξήσεις. Και έχουμε ανθρώπους οι οποίοι, με βάση τα κριτήρια, ήταν δικαιούχοι των κοινωνικών επιδομάτων μέχρι την 1η Ιανουαρίου του 2022 και ξαφνικά, επειδή αυξήσατε τις αντικειμενικές αξίες, πετιούνται εκτός πρόσβασης σε αυτά τα επιδόματα είτε αυτό είναι ελάχιστο εγγυημένο εισόδημα είτε αυτό είναι το κοινωνικό εισόδημα αλληλεγγύης είτε είναι αυτό κοινωνικό τιμολόγιο και ούτω καθεξής.

Περιμένουμε από εσάς να μας πείτε τι θα κάνετε για να προσαρμόσετε τα κριτήρια ένταξης στα κοινωνικά επιδόματα. Θέλουμε να μας πείτε πόσες είναι αυτές οι περιπτώσεις στη δυτική Αθήνα που έχουν αποκλειστεί και ποιες είναι οι άμεσες ενέργειες ανακούφισης αυτών των ανθρώπων, οι οποίοι δεν έχουν γίνει πλουσιότεροι, κυρία Υπουργέ. Τη στιγμή που όλη η κοινωνία περνάει έναν κοινωνικό Αρμαγεδδώνα, με την ακρίβεια να βάζει νοικοκυριά που σε όλη τους τη ζωή ήταν εκτός των κριτηρίων για τα κοινωνικά επιδόματα αυτή τη στιγμή να γονατίζουν και να μην μπορούν να βάλουν ένα πιάτο φαΐ μπροστά στα παιδιά τους, είναι εκ των ων ουκ άνευ. Είναι αυτονόητο ότι θα πρέπει να μην πετάγονται εκτός κοινωνικών επιδομάτων άνθρωποι και νοικοκυριά επειδή αυξήσατε τις αντικειμενικές αξίες.

Περιμένουμε να είστε ρητή στις απαντήσεις για το πώς θα λύσετε αυτό το τεράστιο ζήτημα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κύριε Βουλευτά, για κάθε κυβέρνηση σκοπός της επιδοματικής πολιτικής είναι η οικονομική στήριξη των πιο ευάλωτων πολιτών της, αυτών που αδυνατούν να καλύψουν βασικές ανάγκες βιοπορισμού και τους χρειάζεται η κρατική στήριξη, σε αυτούς και στο νοικοκυριό τους.

Το ελάχιστο εγγυημένο εισόδημα, το επίδομα στέγασης και το επίδομα κοινωνικής αλληλεγγύης ανασφάλιστων υπερηλίκων θεσμοθετήθηκαν ακριβώς για τον σκοπό αυτό. Τα επιδόματα αυτά αποδίδονται -και νομίζω το γνωρίζετε- με βάση συγκεκριμένα εισοδηματικά και περιουσιακά κριτήρια. Κάθε συμπολίτης μας που ζητάει ένα επίδομα από το κράτος πρέπει να αποδεικνύει σε αυτό ότι το δικαιούται. Στη συγκεκριμένη περίπτωση, να αποδεικνύει την αδυναμία τού να καλύπτει τις ανάγκες βιοπορισμού του.

Γι’ αυτόν τον λόγο ο νομοθέτης, διαχρονικά, αναγνωρίζει ότι στον βαθμό που θέλουμε τα επιδόματα να δίδονται σε αυτούς που τα έχουν πραγματική ανάγκη, ο συνδυασμός εισοδηματικών αλλά και περιουσιακών κριτηρίων είναι επιβεβλημένος. Και ελπίζω ότι συμφωνείτε με αυτό, δηλαδή στο κομμάτι της κοινωνικής δικαιοσύνης ότι πρέπει να στηρίξουμε τους πιο ευάλωτους.

Μάλιστα, το ελάχιστο εγγυημένο εισόδημα είναι πρόγραμμα που πέρα -και πολύ σημαντικά- από οικονομική στήριξη, που αποτελεί τον κύριο πυλώνα του, έχει κι άλλους δύο πυλώνες, συνίσταται στη διασύνδεση των ωφελημένων με υπηρεσίες υγείας, με υπηρεσίες κοινωνικών παροχών, αλλά και -ακόμα ίσως πιο σημαντικά- τον τρίτο πυλώνα που αφορά σε δράσεις ένταξης ή επανένταξης των δικαιούχων στην αγορά εργασίας.

Το αναφέρω αυτό για να επισημάνω ότι τα επιδόματα από μόνα τους δεν είναι αυτοσκοπός για το κράτος πρόνοιας. Η πολιτική που στρέφεται ενάντια στη φτώχεια ασκείται με σκοπό να προστατεύει τους πιο ευάλωτους από τον κοινωνικό αποκλεισμό, από τον αποκλεισμό στην αγορά εργασίας και στη συμμετοχή σε αυτή. Τουλάχιστον για την Κυβέρνηση αυτή κριτήριο επιτυχίας των πολιτικών είναι προοπτικές που ανήκουν στους τομείς της κοινωνικής επανένταξης, της συνοχής και της μείωσης των ανισοτήτων. Ας κρατήσουμε, λοιπόν, στο πίσω μέρος του μυαλού μας ότι η μείωση των δικαιούχων, για παράδειγμα, του ελάχιστου εγγυημένου εισοδήματος αν δεν είναι πλασματική -και αυτό θα το δούμε- είναι ένδειξη οικονομικής ανάπτυξης και βελτίωσης του εισοδήματος των πολιτών ή μέρους αυτών.

Σε ό,τι αφορά τώρα το πρώτο σκέλος της ερώτησής σας, ίσως δεν το γνωρίζετε όμως από τα στοιχεία που μπορούμε να αντλήσουμε από την ηλεκτρονική πλατφόρμα του ΟΠΕΚΑ διεκπεραιώνεται σε αυτόν η ανάλυση της απόδοσης προνοιακών επιδομάτων. Μπορούν να αφορούν τη σύνθεση του νοικοκυριού, την οικογενειακή κατάσταση, το μορφωτικό τους επίπεδο. Είναι, επίσης, εφικτό να παρακολουθούμε τις αιτήσεις που έχουν εγκριθεί και που έχουν απορριφθεί. Εντούτοις όμως, για τις αιτήσεις που έχουν απορριφθεί δεν υπάρχει δυνατότητα να εντοπιστεί ποιο από τα επιμέρους μέλη τους δεν πληροί τα κριτήρια της αίτησης. Οι αιτήσεις που απορρίπτονται, απορρίπτονται διότι δεν ικανοποιούνται στο σύνολό τους τα κριτήρια. Συνεπώς δεν υπάρχει τρόπος να συνδεθεί ο αριθμός των ωφελουμένων με τις μεταβολές στις αντικειμενικές αξίες των ακινήτων. Όμως με βάση αριθμητικά στοιχεία για τις μηνιαίες πληρωμές του ΟΠΕΚΑ που έχουμε στη διάθεσή μας και ψάξαμε να βρούμε για την ερώτηση αυτή -αλλά και γενικότερα επειδή το θέμα σίγουρα μας απασχολεί- διαπιστώσαμε ότι πράγματι υπάρχει μια μείωση των δικαιούχων του ελάχιστου εγγυημένου εισοδήματος από το 2021 ως το 2022. Όμως το ίδιο διαπιστώνουμε, δηλαδή, μείωση των ωφελούμενων του ελάχιστου εγγυημένου εισοδήματος και από το 2020 ως το 2021, πριν, δηλαδή, θεσπιστούν οι αλλαγές στις αντικειμενικές αξίες.

Η εικόνα είναι πιο ξεκάθαρη σε ό,τι αφορά στο επίδομα στέγασης και στο επίδομα ανασφάλιστων υπερηλίκων, για τα οποία επίσης εφαρμόζεται περιουσιακό κριτήριο. Και στις δύο αυτές περιπτώσεις διαπιστώνουμε μια ετήσια σταθερή μεσοσταθμική αύξηση -όχι μείωση όπως το ελάχιστο εγγυημένο- τόσο το 2020 - 2021 όσο και το 2021 - 2022. Μάλιστα στην περίπτωση του επιδόματος ανασφάλιστων υπερηλίκων ο αριθμός των δικαιούχων το 2022 -θα σας κάνω μια αναφορά ακριβώς για αυτό- διπλασιάστηκε σε σχέση με το 2019.

Κλείνω εδώ το πρώτο μέρος για να εξηγήσω μετά το επόμενο. Άρα με βάση τα στοιχεία αυτά φαίνεται ότι οι νέες αντικειμενικές αξίες οι οποίες θεσπίστηκαν πέρσι τον Ιανουάριο του 2022, ακριβώς έναν χρόνο πριν, δεν συνδέονται με τις μεταβολές του αριθμού των δικαιούχων των επιδομάτων στέγασης και ανασφάλιστων υπερηλίκων και το ελάχιστο εγγυημένο. Διότι αν αυτό συνέβαινε θα βλέπαμε το ίδιο τρεντ και στα τρία αυτά επιδόματα.

Θέλω να καταθέσω τα πρακτικά αυτά στη Βουλή προς ενημέρωσή σας και δευτερολογούμε μετά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, μου είναι αδιανόητο ως άνθρωπος που έχει σπουδάσει οικονομικά και στατιστική ότι το Υπουργείο που έχει όλες τις ηλεκτρονικές δομές, όπου κάνει κανείς την αίτηση, δεν μπορεί να ξέρει για ποιο λόγο απορρίπτεται η αίτηση. Δεν μπορεί να ξέρει ποιοι ήταν οι δικαιούχοι την προηγούμενη χρονιά, με ποια εισοδηματικά κριτήρια, με ποια κριτήρια όσον αφορά την αντικειμενική αξία και ποιοι πετάχτηκαν έξω. Ειλικρινά μου φαίνεται αδιανόητο. Θεωρώ ότι πάρα πολύ απλά μπορείτε να το βρείτε.

Το ότι αυξάνονται οι δικαιούχοι συνολικά είναι αυτονόητο. Έχουμε έναν γιγάντιο Αρμαγεδδώνα. Δεν θα μπω στην πολιτική της Κυβέρνησής σας για την ακραία φτωχοποίηση. Όμως είναι το πιο προφανές ότι οδηγούμαστε σε ακραία φτωχοποίηση. Προφανώς αυξάνονται οι δικαιούχοι. Το θέμα είναι πόσοι από τους ανθρώπους που πεινάνε βρέθηκαν χωρίς κανένα πλαίσιο στήριξης, χωρίς το κοινωνικό επίδομα, χωρίς κοινωνικά επιδόματα, χωρίς κοινωνικό εισόδημα αλληλεγγύης, ελάχιστο εγγυημένο εισόδημα, επιδόματα παιδιών κ.λπ., επειδή έχουν ένα διαμέρισμα πρώτη κατοικία που βρέθηκε να διπλασιάζεται η αξία του με βάση την αύξηση των αντικειμενικών, που εσείς επιλέξατε να κάνετε.

Οι εφημερίδες, κυρία Υπουργέ –και μιλάω για δημοσίευμα της Εφημερίδας των Συντακτών- αναφέρουν ότι οι άνθρωποι που έχουν αποκλειστεί είναι εκατοντάδες χιλιάδες. Έχετε επιστολές από την ΕΣΑΜΕΑ που σας αναφέρουν το πρόβλημα όσον αφορά τα άτομα με αναπηρία. Έχουν βγει στις τηλεοράσεις, στις εφημερίδες περιπτώσεις μεμονωμένων ανθρώπων που είναι συγκλονιστικές. Άνθρωποι που αυτονόητα θα πρέπει να είναι δικαιούχοι και οι οποίοι πετάγονται έξω εξαιτίας της αύξησης των αντικειμενικών.

Άρα πολύ απλά, αν αντί να απορρίπτετε τους ανθρώπους που ήταν δικαιούχοι και ξαφνικά λόγω της αύξησης των αντικειμενικών δεν δικαιούνται και τους στέλνατε κοινωνικούς λειτουργούς, οι οποίοι θα μπορούσαν να δουν εκεί την πραγματική κατάσταση, θα έβλεπαν την πραγματικότητα. Οι άνθρωποι αυτοί τα χρειάζονται.

Το πρόβλημα είναι ότι δεν υπάρχουν κοινωνικοί λειτουργοί, γιατί όλες οι υπηρεσίες είναι ακραία υποστελεχωμένες. Υπάρχουν τα κέντρα κοινότητας τα οποία είναι επίσης στον αέρα και δεν μπορούν να κάνουν τη δουλειά τους, ενώ δεν ξέρουμε ποιο είναι το μέλλον τους. Και βέβαια, χωρίς κοινωνικό δίχτυ προστασίας οι άνθρωποι μένουν απροστάτευτοι απέναντι σε αυτόν τον Αρμαγεδδώνα.

Σας ζητάμε να είστε σαφείς στις προτάσεις σας. Εάν η πρότασή σας είναι ότι το πρόβλημα δεν υπάρχει, τότε είστε σε ρήξη με όλη την κοινωνία, με τους ειδικούς, τους επιστήμονες, τους φορείς. Εάν δέχεστε την κοινή συνισταμένη κοινωνικά -τον κοινό τόπο σε αυτήν την κοινωνία- ότι το πρόβλημα με την αύξηση των αντικειμενικών αξιών των ακινήτων είναι γιγάντιο, τότε σας καλούμε να μας προτείνετε, να μας ανακοινώσετε και να δεσμευτείτε ποιες λύσεις θα επιλέξετε και ποιες θα εφαρμόσετε, γιατί αλλιώς τις «πετάτε» με την πρόφαση αυτών των ακραίων αντικειμενικών αξιών που αυξήσατε ακραία και οι οποίες είναι ακραίες γιατί και εσείς οι ίδιοι βάζετε καθεστώς ενστάσεων από τους δήμους.

Άρα αναγνωρίζετε -και δεν έχει ξαναγίνει αυτό στο παρελθόν- το πόσο ακραία ήταν αυτή η αύξηση. Γυρίστε τώρα στους δικαιούχους που αποκλείστηκαν και συνεχίστε να τους στηρίζετε ώστε να αντιμετωπίσουν αυτή την ακραία φτωχοποίηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Κύριε Πρόεδρε, κύριε Βουλευτά, δεν ισχυρίστηκα ότι οι αυξήσεις των αντικειμενικών αξιών δεν προκάλεσαν καμμία μεταβολή. Κάποιοι συμπολίτες μας απορρίφθηκαν από το σύστημα επειδή η αντικειμενική αξία της ακίνητης περιουσίας τους ξεπέρασε το όριο των 90 χιλιάδων, πολλές φορές και των 120 χιλιάδων.

Τώρα σας ακούω να μου λέτε: στείλτε κοινωνικούς λειτουργούς. Αν θεωρείτε ότι δεν έπρεπε να έχουμε περιουσιακά και εισοδηματικά κριτήρια στον τρόπο απονομής των επιδομάτων, τότε ερχόμαστε από διαφορετική σχολή σκέψης. Αν, δηλαδή, θεωρείτε ότι έπρεπε σε όλους τους πολίτες της χώρας μας να στέλνουμε κοινωνικούς λειτουργούς έτσι ώστε εκείνοι να είχαν το δικό τους πόρισμα για την κατάσταση του δικαιούχου, νομίζω ότι αυτό που θέλουν οι Έλληνες πολίτες είναι μια ασφάλεια δικαίου και η ασφάλεια δικαίου μπορεί μόνο μέσα από τεκμηριωμένα στοιχεία αριθμητικά, όπως η περιουσία και το εισόδημα κάποιου, να εξασφαλιστεί.

Οπότε πηγαίνουμε σε μια άλλη συζήτηση, αν πρέπει η τεκμηρίωση του εισοδήματος κάποιου να γίνεται υποκειμενικά μέσα από την χρήση ενός κοινωνικού λειτουργού.

Παρένθεση. Ο κοινωνικός λειτουργός σε μια κοινωνία, σε μια πολιτεία -ιδιαίτερα στην ευαλωτότητα- είναι απολύτως απαραίτητος. Ακριβώς γι’ αυτόν τον λόγο έχω η ίδια στείλει γράμμα στον Πρωθυπουργό και στο Υπουργείο Εσωτερικών για την ανάγκη στελέχωσης των κοινωνικών υπηρεσιών των δήμων, ακόμη παραπάνω που ξέρω ότι είναι και κεντρική κυβερνητική προτεραιότητα.

Όμως αυτό, δηλαδή η ενίσχυση και η βοήθεια που δίνει στους πιο ευάλωτους ο κοινωνικός λειτουργός είναι αναγκαίο. Είναι, όμως, τελείως διαφορετικό το να αφήνουμε στην κρίση -ως πολιτεία- μόνο του κοινωνικού λειτουργού να τεκμηριώσει τον πλούτο και το εισόδημα κάποιου. Ευτυχώς έχουμε την Ανεξάρτητη Αρχή Δημοσίων Εσόδων και γνωρίζουμε τόσο το κομμάτι των περιουσιακών όσο και των εισοδηματικών στοιχείων των πολιτών μας.

Υπάρχουν όμως, κύριε Αρσένη, και περιπτώσεις δικαιούχων οι οποίοι εντάχθηκαν, διότι το Υπουργείο Οικονομικών έρχεται και ανά τακτά χρονικά διαστήματα κοιτάει πού υπάρχει ανάγκη αναθεώρησης των αντικειμενικών αξιών. Και εδώ γνωρίζετε ότι υπάρχει ανάγκη αναθεώρησης προς τα πάνω και αξιών που πραγματώθηκαν σε περιουσίες οι οποίες ανήκαν σε ανώτερα οικονομικά εισοδήματα.

Όμως αντίστοιχα υπάρχουν και περιπτώσεις συμπολιτών μας οι οποίοι εντάχθηκαν στο ελάχιστο εγγυημένο εισόδημα, στο επίδομα στέγασης, στο επίδομα ανασφάλιστων υπερηλίκων, ακριβώς επειδή το κράτος, η πολιτεία δεν λειτουργούσε με τις αντικειμενικές αξίες οι οποίες ήταν αντικειμενικές. Τις αναπροσάρμοσε και κατέβηκαν οι αντικειμενικές αξίες σε μέρη που οι συμπολίτες μας που το είχαν πραγματική ανάγκη και δεν έπαιρναν προηγουμένως τα επιδόματα, να μπορέσουν να υπαχθούν στις παροχές του κράτους-πρόνοιας.

Προσπάθησα λοιπόν –και κλείνω με αυτό- να δείξω δύο πράγματα. Πρώτον, με βάση τα στοιχεία του ΟΠΕΚΑ, η σύνδεση του αριθμού των δικαιούχων σε κοινωνικά επιδόματα με τις μεταβολές στις αξίες των ακινήτων δεν τεκμηριώνεται και, δεύτερον, η απόρριψη μιας αίτησης μπορεί να οφείλεται σε τελική ανάλυση στη βελτίωση της οικονομικής κατάστασης του αιτούντα, δηλαδή στην αύξηση του εισοδήματός του.

Δεν υπάρχει, κύριε Αρσένη, καμμία αμφιβολία ότι η οικονομία της χώρας σε σχέση με το 2019 βρίσκεται σε πολύ καλύτερη κατάσταση. Το βλέπουμε στους ρυθμούς ανάπτυξης του ΑΕΠ, στη μείωση της ανεργίας, στις διαδοχικές αυξήσεις του κατώτατου μισθού ή στις αυξήσεις των συντάξεων που έγιναν μετά από τόσα χρόνια.

Θυμίζω, επίσης, ότι στους τελευταίους είκοσι δύο μήνες από το Υπουργείο Εργασίας και Κοινωνικών Υποθέσεων εκδόθηκαν σχεδόν μισό εκατομμύριο συντάξεις –για την ακρίβεια τετρακόσιες εβδομήντα χιλιάδες- εκεί που εκκρεμούσαν από το 2016. Με άλλα λόγια, το ένα έκτο των σημερινών συνταξιούχων έλαβαν τη σύνταξή τους μόλις τα τελευταία δύο χρόνια. Εύλογα κάποιοι από αυτούς έγιναν συνταξιούχοι και όχι επιδοματούχοι, ειδικά του ελάχιστου εγγυημένου εισοδήματος.

Σύμφωνα με αυτά που συζητήσαμε, με αυτό που θα ήθελα να τελειώσω είναι το εξής: Ως Υφυπουργός που είμαι, υπεύθυνη για τα κοινωνικά ζητήματα, δεν μπορώ να μείνω μόνο στα στατιστικά στοιχεία. Έχουμε την ηθική υποχρέωση ως πολιτεία να σταθούμε πλάι σε κάθε πολίτη που βρίσκεται σε ανάγκη και να μην αφήνουμε κανέναν πίσω. Κανένας πολίτης δεν πρέπει να στερηθεί αυτό που πραγματικά δικαιούται και γι’ αυτόν τον λόγο αξιολογούμε τις επιπτώσεις αυτών των αυξομειώσεων των αντικειμενικών αξιών και σε συνεργασία με τις συναρμόδιες Αρχές, ιδιαίτερα με το Υπουργείο Οικονομικών το οποίο από τη μια τις θέσπισε και από την άλλη έχει τον δημοσιονομικό χώρο γι’ αυτό και κοιτούμε τι παραπάνω μπορούμε να κάνουμε.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με τη δέκατη με αριθμό 282/9-1-2023 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένηπρος τον Υπουργό Εργασίας και Κοινωνικών Υποθέσεων, με θέμα: «Καμμία βοήθεια για τη δωδεκάχρονη θύμα σεξουαλικής κακοποίησης και την οικογένειά της στον Κολωνό».

Ορίστε, κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, γυρνώντας στο θέμα του βιασμού και της αδιανόητης κατάστασης με τη δωδεκάχρονη στον Κολωνό, μας περιγράψατε μόλις μια εικόνα που είναι –και συγγνώμη που θα το πω- μια ωμή προπαγάνδα ότι μέσα σε αυτά τα χρόνια της Κυβέρνησης Μητσοτάκη έχει μειωθεί η φτώχεια και η ανέχεια στη χώρα μας. Νομίζω ότι όποιος πολίτης μπορεί να ακούσει αυτή τη στιγμή αυτά που είπατε, γελάει. Κλαίει για την ακρίβεια γι’ αυτό που βιώνει.

Η ακραία φτωχοποίηση βάζει σε συγκλονιστική ευαλωτότητα οικογένειες και παιδιά. Και περνώντας στην υπόθεση της δωδεκάχρονης, η οποία τραυματίζεται ξανά και ξανά περνώντας στη διαδικασία επανεντοπισμού των ενόχων ξανά και ξανά ενώ υπάρχουν συγκεκριμένες διαδικασίες –το αφήνουμε αυτό- παραμένει σε ένα σπίτι χωρίς να πηγαίνει σχολείο, ζει χωρίς ψυχολογική υποστήριξη ούτε για την ίδια ούτε για την οικογένειά της. Τη στηρίζει στην πράξη αυτήν και άλλα παιδιά, συνολικά τέσσερα παιδιά, μια γιαγιά με μία πενιχρή σύνταξη, μια άνεργη θεία. Δεν υπάρχει κανένα πλαίσιο για το πώς αυτή η δωδεκάχρονη, αυτό το θύμα ακραίων εγκλημάτων της σωματικής και ψυχολογικής της ακεραιότητας, θα συνεχίσει τη σχολική διαδικασία, πώς θα μπορέσει η οικογένειά της να στηριχτεί, να ορθοποδήσει, για να μην είναι πάλι ευάλωτη στον επόμενο τυχόντα.

Σας ζητάμε να μας πείτε τι έχετε κάνει και τι θα κάνετε απέναντι στα κενά και τις παραλείψεις που βάζουν σε επιπλέον διαρκή ευαλωτότητα αυτήν την οικογένεια και τη δωδεκάχρονη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Κύριε Πρόεδρε, κύριε Βουλευτά, είναι αλήθεια ότι η είδηση της σεξουαλικής κακοποίησης της δωδεκάχρονης κοπέλας και όλα όσα ακολούθησαν, ήταν γροθιά στο σώμα της κοινωνίας μας. Πέρα από τον αποτροπιασμό, τη φρίκη και την οργή που προκάλεσαν τα γεγονότα η ιστορία της δωδεκάχρονης επιβεβαίωσε για άλλη μια φορά ότι η βία και ο μηδενισμός της ανθρώπινης αξιοπρέπειας είναι μια πραγματικότητα που κρύβεται καλά πίσω από κλειστές πόρτες, πίσω από κλειστά μάτια, πίσω από τη σιωπή.

Είμαι η τελευταία πραγματικά που θα ισχυριστώ ότι η ελληνική κοινωνία και η ελληνική πολιτεία είναι απόλυτα θωρακισμένες απέναντι σε κάθε μορφή βίας και καταναγκασμού που υφίστανται οι πολίτες της και κυρίως οι πιο ευάλωτοι και κυρίως τα παιδιά. Πάντα υπάρχουν περιθώρια βελτίωσης και ενίσχυσης για το δίχτυ προστασίας για τους συμπολίτες μας, πόσω δε μάλλον για τα παιδιά που βρίσκονται σε κίνδυνο. Εξίσου, όμως, δεν ωφελεί, ακόμα και αν η ερώτηση αυτή θα έπρεπε να έχει απευθυνθεί στον Υπουργό Εσωτερικών, αυτή η απόλυτη απαξίωση της κρατικής μέριμνας, δεν βοηθάει στην κατανόηση των προβλημάτων, στον εντοπισμό των αδυναμιών και στον σχεδιασμό για τη βελτίωση της αποτελεσματικότητας των κρατικών παρεμβάσεων.

Κύριε Βουλευτά, η παιδική προστασία αποτελεί για την Κυβέρνηση της Νέας Δημοκρατίας την κορωνίδα των πολιτικών πρόνοιας και για εμένα και για το επιτελείο μου ξεχωριστά. Να αναφέρω ότι για πρώτη φορά θεσπίστηκαν μέτρα για την πρόληψη και την αντιμετώπιση φαινομένων παιδικής κακοποίησης σε δομές που παρέχουν υπηρεσίες σε παιδιά -και εδώ, κύριε Βουλευτά, θέλω να ακουστεί ότι το δικό σας το κόμμα τις καταψήφισε, δεν απείχε απλά, τις καταψήφισε-, στις μονάδες παιδικής προστασίας, στους βρεφονηπιακούς σταθμούς, στα κέντρα δημιουργικής απασχόλησης και στις παιδικές κατασκηνώσεις.

Το Κοινοβούλιο αυτό έδωσε με δικό μας νομοσχέδιο για πρώτη φορά ορισμό στο τι είναι παιδική κακοποίηση, γιατί δεν οριζόταν διαφορετικά από τον νόμο. Η παιδική κακοποίηση είναι σωματική, είναι σεξουαλική, είναι ψυχική. Η παιδική κακοποίηση είναι παραμέληση, παιδική κακοποίηση είναι όταν κάποιος ξεχνάει να χορηγήσει τη φαρμακευτική αγωγή στα παιδιά. Όλα αυτά είναι παιδική κακοποίηση και μέχρι το 2021 αυτό δεν υπήρχε στην ελληνική νομοθεσία.

Επίσης προβλέπεται σε κάθε δομή πλέον υπεύθυνος προστασίας ανηλίκων, ένας άνθρωπος που αναλαμβάνει την ευθύνη να παρακολουθεί και να επιβλέπει τη λειτουργία των δομών, αυτός που γίνεται πρόσωπο αναφοράς για κάθε πράξη ύποπτη ή κάθε πράξη που συντελείται εναντίον των παιδιών, που υποχρεούται να αναφέρει χωρίς χρονοτριβή, αλλά πλήρως προστατευμένος από τον νόμο τι γίνεται μέσα στις δομές αυτές και όχι μόνο στις κλειστές, αλλά και στους βρεφονηπιακούς, στις κατασκηνώσεις, στα κέντρα δημιουργικής απασχόλησης, στα κέντρα που υπάρχουν παιδιά με αναπηρία.

Στο ίδιο πλαίσιο και στο πλαίσιο μη παραπληροφόρησης και με φορέα υλοποίησης το Εθνικό Κέντρο Κοινωνικής Αλληλεγγύης δημιουργήθηκε εθνικό σύστημα καταγραφής και παρακολούθησης περιστατικών κακοποίησης ανηλίκων και για πρώτη φορά στο ελληνικό δίκαιο η πρόσληψη προσωπικού γίνεται μόνο με την κατάθεση λευκού ποινικού μητρώου κάθε υποψηφίου εργαζόμενου. Ούτε καν αυτό υπήρχε, ούτε καν αυτή η ελάχιστη προϋπόθεση. Δεν υπήρχε καν μέχρι το 2022 η ελάχιστη προϋπόθεση εκ μέρους του ελληνικού κράτους, όποιος ασχολείται, όποιος φροντίζει τα παιδιά μας να έχει λευκό ποινικό μητρώο και να μην έχει καν δίωξη, όχι απλά να μην έχει καταδικαστεί για κάτι.

Με καθυστέρηση πάλι δεκαετιών θεσπίστηκαν κανόνες λειτουργίας μονάδων παιδικής προστασίας. Θέτουμε επιτέλους τις ελάχιστες προδιαγραφές ασφάλειας φροντίδας και σεβασμού των δικαιωμάτων των παιδιών και για πρώτη φορά η αποκατάσταση των παιδιών γίνεται ο κύριος στόχος στις μονάδες αυτές.

Την ίδια στιγμή ενδυναμώνεται ο ρόλος του κοινωνικού συμβούλου, του ελεγκτή αν θέλετε, που ανήκει στις περιφέρειες. Πλέον τα θεσμικά όργανα έχουν τα νομικά εργαλεία για να πραγματοποιούν ουσιαστικούς ελέγχους και να επιβάλλουν τις νόμιμες κυρώσεις. Πέρα από αυτό η χώρα μας διαθέτει πλέον ένα εθνικό σχέδιο δράσης για την προστασία των παιδιών από τη σεξουαλική κακοποίηση με πολύ συγκεκριμένα και μετρήσιμα αποτελέσματα.

Μέσα από το υπάρχον πλαίσιο οι κοινωνικές υπηρεσίες, τόσο του Δήμου Αθηναίων, όσο και του Δήμου Λευκάδας παρείχαν στήριξη και φροντίδα στη δωδεκάχρονη. Θα καταθέσω και τις σχετικές εκθέσεις αμέσως μετά.

Επιτρέψτε μου στο σημείο αυτό όμως να επισημάνω ότι το Υπουργείο Εργασίας δεν παρεμβαίνει, παρά μόνο συμβουλευτικά στη λειτουργία των κοινωνικών υπηρεσιών των δήμων. Έχετε και τον αρμόδιο Αναπληρωτή Υπουργό εδώ. Οι δήμοι εποπτεύονται από το Υπουργείο Εσωτερικών το οποίο έχει την ευθύνη λειτουργίας τους.

Ωστόσο σήμερα το θέμα μας δεν είναι ποιος έχει την ευθύνη, αν είναι του ενός ή του άλλου Υπουργείου, αλλά οι ενέργειες του κράτους πρόνοιας για την αντιμετώπιση ενός ανείπωτης φρίκης περιστατικού κακοποίησης. Και σε αυτές θα αναφερθώ στη δευτερολογία μου.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, βεβαίως είναι αρμόδιο και ο κύριος υπαίτιος για πάρα πολλά πράγματα, όπως για το 9ο σχολείο στο Αιγάλεω, για το οποίο έχω καταθέσει ερώτηση. Γιατί, όπως ξέρετε, η κατάσταση είναι έκρυθμη. Σήμερα κλείνει για τρεις με τέσσερις ώρες η Ιερά Οδός απ’ όλους τους μαθητές των σχολείων του Αιγάλεω.

Κυρία Υπουργέ, μπορεί να μην έχετε τυπικές αρμοδιότητες, κάποιες να τις μοιράζεστε, αλλά έχετε την καθ’ ύλη αρμοδιότητα για το θέμα της δωδεκάχρονης.

Επαναλαμβάνω. Όταν η δωδεκάχρονη βγήκε από το «Χαμόγελο του Παιδιού» δεν υπήρξε καμμία προετοιμασία υποδοχής. Καλείται να στηρίξει σήμερα τέσσερα ανήλικα παιδιά μια γιαγιά με μια πενιχρή σύνταξη. Θα αφήσουμε αυτή την οικογένεια στην τύχη και τη φιλανθρωπία με ό,τι αυτό μπορεί να σημαίνει;

Στην ουσία δεν υπάρχει καμμία εξασφάλιση για ψυχοκοινωνική στήριξη σε όσα παιδιά το έχουν ανάγκη απ’ αυτή την οικογένεια, ειδικά σε αυτά με μαθησιακές δυσκολίες. Και πρέπει να αξιολογηθούν και να δουν πώς θα υπάρξει αυτή η στήριξη. Πρέπει να γίνει τώρα ενημέρωση των εκπαιδευτικών στα σχολεία τους, προκειμένου να είναι προετοιμασμένοι γι’ αυτές τις περιπτώσεις των παιδιών οι εκπαιδευτικοί και να υπάρχει δωρεάν παροχή ενισχυτικής διδασκαλίας σε όλα αυτά τα παιδιά.

Η θεία που έχει αναλάβει την επιμέλεια της δωδεκάχρονης και του οκτάχρονου αγοριού στην ουσία και η ίδια είναι άνεργη, έχει τρομερές οικονομικές δυσκολίες. Επίσης, μιλάμε για μια δωδεκάχρονη η οποία, πέρα από όσα έχει βιώσει, είναι εκτός σχολείου εδώ και έναν χρόνο σχεδόν. Πρέπει άμεσα να λυθεί το θέμα της εκπαίδευσής της. Κατ’ εξαίρεση να γίνει κατ' οίκον; Πρέπει να γίνει οτιδήποτε χρειαστεί, προκειμένου αυτή η κοπέλα να μπορέσει να ξαναενταχθεί στην κανονικότητα της ζωής της.

Χρειάζεται η κάλυψη των εξόδων μετάβασης της δωδεκάχρονης με συνοδεία της θείας της στις ευρισκόμενες πολύ μακριά παιδοψυχιατρικές υπηρεσίες, η ανεύρεση και παροχή κατάλληλης εργασίας στην άνεργη θεία, με ταυτόχρονη ασφαλή φροντίδα της δωδεκάχρονης και του οκτάχρονου όσο η θεία θα απουσιάζει στην εργασία της και μία μηνιαία οικονομική ενίσχυση στη θεία και τα παιδιά.

Αυτά τα ζητάει και το κίνημα στον Κολωνό, κυρία Υπουργέ. Τα ζητάνε όλοι οι αλληλέγγυοι που έχουν στηρίξει αυτή την οικογένεια, που έχουν δει το δράμα, όχι θεωρητικά. Είναι αυτοί που πλήρωσαν τον λογαριασμό του ηλεκτρικού, είναι αυτοί που δίνουν βοήθεια για τη σίτιση, είναι αυτοί, αυτές, αυτά που είναι εκεί πέρα και στηρίζουν, που δεν τα βλέπουν από μακριά τα πράγματα, που ξέρουν το πρόβλημα και παρεμβαίνουν με κάθε ευκαιρία όπου αντέχουν. Όμως η πολιτεία είναι στην ουσία απούσα. Και θέλουμε να μας πείτε τι έχει κάνει η πολιτεία στη συγκεκριμένη περίπτωση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Κύριε Αρσένη, η στήριξη της δωδεκάχρονης, των αδελφών της και της οικογένειάς της δεν είναι ζήτημα αλληλέγγυων, είναι ζήτημα της ελληνικής πολιτείας και της ελληνικής κοινωνίας. Δεν είναι ζήτημα αλληλέγγυων, ούτε αλληλέγγυων του Κολωνού, ούτε αλληλέγγυων του ΜέΡΑ25. Είναι ζήτημα της ελληνικής κοινωνίας, της ελληνικής πολιτείας και των Υπουργείων που συνεργάζονται για την παιδική προστασία.

Επειδή μπορεί να μην το γνωρίζετε, σε όλα αυτά τα οποία είπατε υπάρχουν απαντήσεις και οι απαντήσεις αυτές, όπως σας είπα, θα σας δοθούν και γραπτώς.

Η δωδεκάχρονη και ένα από τα αδέλφια της δόθηκαν στη θεία στη Λευκάδα και τα υπόλοιπα παιδιά της οικογένειας στη γιαγιά εδώ πέρα στην Αθήνα. Και δόθηκαν κατόπιν εισαγγελικής εντολής, η οποία ήταν αποτέλεσμα της κοινωνικής έρευνας που έγινε και στα δύο μέρη αυτά, και στα δύο νοικοκυριά της θείας και της γιαγιάς. Οπότε η κοινωνική έρευνα είπε ότι η ευρύτερη οικογένεια είναι κατάλληλη και ότι το βέλτιστο συμφέρον του παιδιού δεν είναι να πάει σε δομή, αλλά είναι να είναι με το ευρύτερο οικογενειακό περιβάλλον.

Αυτό σημαίνει ότι από τη στιγμή που υπάρχει αυτή η εισαγγελική εντολή να μεταφερθούν τα μεγαλύτερα παιδιά στη Λευκάδα με τη θεία και τα μικρότερα στην Αθήνα με τη γιαγιά έχουν εξασφαλιστεί οι συνθήκες και συνδράμει η τοπική αυτοδιοίκηση με τις δυνατότητες τις οποίες έχει, έτσι ώστε να στηριχθούν και να υποστηριχθούν τα παιδιά και οι οικογένειες αυτές όσο περισσότερο γίνεται.

Ειδικότερα, η κοινωνική υπηρεσία του Δήμου Λευκάδας άμεσα ενημέρωσε τη θεία των δύο ανήλικων, της δωδεκάχρονης δηλαδή και του αδερφού της, για τις δυνατότητες παροχής βοήθειας και στήριξης σε πρακτικά οικονομικά ζητήματα, τις προϋποθέσεις για τη χορήγηση των επιδομάτων, του ελάχιστου εγγυημένου και της στέγασης, για τις παροχές του κοινωνικού παντοπωλείου, καθώς και για δωρεάν εξασφάλιση εξωσχολικών δραστηριοτήτων και για τα δύο παιδιά.

Η υπηρεσία του Δήμου Λευκάδας μερίμνησε παράλληλα για την κατά προτεραιότητα χορήγηση ψυχολογικής υποστήριξης από το Κέντρο Ψυχικής Υγείας Παιδιών και Εφήβων στην Πρέβεζα, που γίνεται, καθώς και για την κατά προτεραιότητα αποτίμηση των εκπαιδευτικών αναγκών και των δύο ανηλίκων από το ΚΕΔΑΣΥ της Λευκάδας.

Έχουν ήδη ξεκινήσει τακτικές επισκέψεις της θείας και της δωδεκάχρονης στο Κέντρο Ψυχικής Υγείας Πρεβέζης. Έχει ολοκληρωθεί η εγγραφή του αδελφού σε δημοτικό σχολείο της περιοχής και ολοκληρώθηκε επίσης και η εγγραφή της ίδιας της δωδεκάχρονης στο γυμνάσιο Λευκάδας για κατ’ οίκον μαθητεία, κατ’ οίκον διδασκαλία για να το πω και σωστά, μην νομίζουμε ότι αναφερόμαστε σε κάτι διαφορετικό.

Με παρέμβαση της κοινωνικής υπηρεσίας η θεία των ανηλίκων εντάχθηκε σε επιδοτούμενο πρόγραμμα επαγγελματικής κατάρτισης που η ίδια ήθελε, ενώ παράλληλα συνεργάζεται με κοινωνικό λειτουργό του Δήμου Λευκάδας προκειμένου να ενημερωθεί για το πρόγραμμα συγγενικής αναδοχής για να πάρει την αναδοχή και των δύο παιδιών.

Όλα όσα ανέφερα παραπάνω περιλαμβάνονται, μεταξύ άλλων, σε αυτή την λεπτομερή έκθεση που έχει υπογράψει ο ίδιος ο Δήμαρχος Λευκάδας την οποία θα καταθέσω για τα Πρακτικά.

Συστηματικά, επίσης, παρακολουθείται από τις κοινωνικές υπηρεσίες και του Δήμου Αθηναίων η γιαγιά με τα τέσσερα ανήλικα παιδιά. Η οικογένεια παρακολουθείται και λαμβάνει σε τακτική βάση ψυχολογική υποστήριξη από το Κέντρο Ψυχικής Υγείας Σωτηρία στην Πλατεία Αττικής. Έχει, επίσης, πραγματοποιηθεί και συνάντηση όλων των παιδιών στο ΚΕΔΑΣΥ για την εκπαιδευτική αξιολόγησή τους.

Σίγουρα θα μπορούσαν να γίνουν περισσότερα και ίσως πιο οργανωμένα. Αυτό, όμως, απέχει πάρα πολύ από την πρότασή σας και των αλληλέγγυων ότι καμία βοήθεια δεν έχει δοθεί στη δωδεκάχρονη, στα αδέλφια της, στη γιαγιά της και στη θεία της. Βοήθεια - ενίσχυση έχει δοθεί ψυχοκοινωνική, έχει δοθεί εργασιακή και έχει δοθεί και εκπαιδευτική.

Συνεχίζουμε γιατί εχθρός του καλού, βεβαίως, είναι το καλύτερο, αλλά και ως πολιτεία και ως κοινωνία πρέπει να είμαστε δίπλα στους ευάλωτους και δη στους πιο ευάλωτους και δη σε μια τέτοια περίπτωση τόσο δύσκολη, φρικαλέα, που τα παιδιά χρειάζονται όλη μας την αγάπη, την ενίσχυση, αλλά και την αποτελεσματικότητα πέραν αυτών.

Σας ευχαριστώ.

(Στο σημείο αυτό η Υφυπουργός Εργασίας και Κοινωνικών Υποθέσεων κ. Δόμνα – Μαρία Μιχαηλίδου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πρώτη με αριθμό 294/9-1-2023 επίκαιρη ερώτηση δεύτερου κύκλου της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς τον Υπουργό Εσωτερικών, με θέμα: «Αίτημα Κεντρικής Ένωσης Δήμων Ελλάδος (ΚΕΔΕ) «Επιβολή ποινής σφράγισης για τις κατ’ επανάληψη παραβατικές επιχειρήσεις εστίασης»».

Κυρία Πιπιλή, έχετε τον λόγο.

**ΦΩΤΕΙΝΗ ΠΙΠΙΛΗ:** Κύριε Υπουργέ, ένα από τα μεγαλύτερα σύγχρονα προβλήματα των μεγαλουπόλεων και ειδικότερα της ευρύτερης περιοχής των Αθηνών είναι η προκλητική και συνεχιζόμενη πολλές φορές συμπεριφορά ορισμένων επιχειρηματιών εστίασης, οι οποίοι παντελώς αδιάφορα για τους νόμους και κατά παράβαση κάθε κοινής λογικής και κανονισμού, καταλαμβάνουν κοινόχρηστους χώρους όπως πεζοδρόμια, πλατείες κ.λπ..

Η αντικοινωνική συμπεριφορά προσβάλλει όλους εμάς τους πολίτες, ειδικότερα τους πεζούς, αλλά θα πρέπει να τονίσουμε ότι προσβάλλει πολύ περισσότερο τα άτομα με ειδικές ανάγκες, ένα σύνολο του πληθυσμού που αποκλείεται από κάθε είδους ελεύθερη και απρόσκοπτη πρόσβαση στους δημόσιους κοινόχρηστους χώρους. Έχει δε αποδειχθεί δυστυχώς ότι παρά τις όποιες προσπάθειες της Δημοτικής Αστυνομίας και των αρμόδιων υπηρεσιών των δήμων δεν συνετίζονται και εξακολουθούν προκλητικά σε αυτή την τακτική.

Ο Δήμαρχος Αθηναίων έκανε μία πρόταση προς την Κεντρική Ένωση Δήμων Ελλάδος όπου ζητάει απελπισμένος θα έλεγα πια την παρέμβαση τη δική σας, του Υπουργείου, ώστε να τροποποιηθεί η παράγραφος 6 του άρθρου 13 του από 24-9/20-10-1958 βασιλικού διατάγματος που αναγράφει περί κωδικοποιήσεως σε ενιαίον κείμενον νόμου των ισχυουσών διατάξεων περί των προσόδων δήμων και κοινοτήτων κ.λπ..

Ασμένως και ομοφώνως η Κεντρική Ένωση Δήμων Ελλάδας ενέκρινε την πρόταση του Δημάρχου Αθηναίων, όπου ερωτάται ο Υπουργός: Θα γίνει αμέσως δεκτή η τροπολογία για την επιτέλους συμμόρφωση των πολλών παραβατών επιχειρηματιών εστίασης, ώστε να προστατευτεί η ευταξία της πόλης και να πάψουν οι δήμαρχοι να δέχονται την αιτιολογημένη οργή των πολιτών, ενώ αποδεικνύεται στην ουσία ότι δεν μπορούν να κάνουν χωρίς την παρέμβαση τη δική σας;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Ευχαριστώ κι εσάς, κυρία Πιπιλή, για μία ερώτηση που αναδεικνύει για άλλη μία φορά το ενδιαφέρον σας για τον «πολιτισμό της καθημερινότητας», έναν όρο που έχετε καθιερώσει, θα έλεγα, στη συζήτησή μας για τα θέματα που απασχολούν τους πολίτες, έχοντας να κάνει αυτή η ερώτηση με το πώς μετακινείται κάποιος, ποιος είναι ο δημόσιος χώρος που μένει ελεύθερος για οποιαδήποτε χρήση για τους πολίτες, αλλά, φυσικά, ιδίως για τα άτομα με αναπηρία.

Αυτό που έχω να πω είναι ότι θα έπρεπε να διακρίνουμε το συγκυριακό από το μόνιμο ζήτημα για να μην υπάρχουν παρεξηγήσεις. Το συγκυριακό είναι ότι αντιμετωπίσαμε τα τελευταία χρόνια μία πρωτοφανή υγειονομική κρίση, το θέμα της πανδημίας, η οποία μας ταλαιπώρησε πάρα πολύ και γι’ αυτό το Υπουργείο Εσωτερικών φρόντισε από τον Μάρτιο του 2020 να προχωρήσει στη διάθεση ατελώς περισσότερου κοινόχρηστου χώρου στα καταστήματα εστίασης, προκειμένου να μην υπάρχει συγχρωτισμός, να μην υπάρχει συνωστισμός για να αποφύγουμε, όσο είναι δυνατόν, τη διασπορά της πανδημίας. Με διάφορες παρατάσεις, αυτοί οι ατελώς παραχωρηθέντες χώροι, έχουν πλέον τερματίσει αυτή τη διαδικασία στις 15 Ιανουαρίου του 2023. Από εκεί και πέρα, πέραν της συγκυρίας, παρά το γεγονός ότι δόθηκαν αυτά τα επιπλέον τετραγωνικά, επανερχόμαστε στο αρχικό καθεστώς.

Αυτό με φέρνει στη μόνιμη αντιμετώπιση του πράγματος. Η μόνιμη αντιμετώπιση επιβάλλει να σεβόμαστε τον χώρο που μας έχει παραχωρηθεί, να μην καταλαμβάνουμε επιπλέον χώρο -ούτε για τις υγειονομικές συνθήκες έκτακτες ή είναι από δω και πέρα- και επομένως το Υπουργείο Εσωτερικών είναι απόλυτα σύμφωνο με την αυστηροποίηση των ποινών, ώστε να δοθεί στους συμπολίτες μας η δυνατότητα να κυκλοφορούν στον δημόσιο χώρο.

Η αυστηροποίηση των ποινών προβλέπει μέχρι και το σφράγισμα των καταστημάτων υγειονομικού ενδιαφέροντος που δεν τηρούν τις υποχρεώσεις από τον νόμο, δηλαδή να καταλαμβάνουν τα τετραγωνικά που τους έχουν παραχωρηθεί και όχι επιπλέον.

Επομένως, σας λέω ότι ναι, το Υπουργείο Εσωτερικών σε συνεννόηση με την ΚΕΔΕ προχωρά στη ρύθμιση αυτή. Δεν αφορά μόνο στον Δήμο Αθηναίων. Είναι προφανές ότι στον Δήμο Αθηναίων υπάρχουν σοβαρά προβλήματα, αλλά και σε άλλες περιοχές της χώρας, ακόμα και σε οποιαδήποτε πλατεία μπορεί να το παρατηρήσει κάποιος αυτό το φαινόμενο. Θα περάσουμε γρήγορα μία διάταξη σχετική, που να αυστηροποιούμε το πλαίσιο, να μην καταλαμβάνονται αυθαίρετα οι ελεύθεροι δημόσιοι χώροι και όταν αυτοί καταλαμβάνονται, πραγματικά, να υπάρχει μία αυστηρή τιμωρία και αυτή η αυστηρή τιμωρία μπορεί να φτάνει μέχρι και το σφράγισμα των καταστημάτων αυτών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

Κυρία συνάδελφε, έχετε τον λόγο.

**ΦΩΤΕΙΝΗ ΠΙΠΙΛΗ:** Επειδή γνωρίζετε το θέμα και από το παρελθόν, κύριε Υπουργέ, να τονίσω εδώ ότι χάρη στη δική σας προσπάθεια στο Υπουργείο Εσωτερικών μόλις πριν από έξι μήνες, αν δεν κάνω λάθος, ικανοποιήσατε ένα πάγιο αίτημα της Κεντρικής Ένωσης Δήμων Ελλάδας και ειδικότερα, πρόβλημα του Δήμου Αθηναίων, όπου είχαμε το εξής παράλογο. Πήγαινε η αστυνομία, σφράγιζε ένα μαγαζί για ηχορύπανση ή για οτιδήποτε άλλο, την άλλη μέρα πήγαιναν οι ιδιοκτήτες, έβγαζαν τη σφραγίδα και λειτουργούσαν. Αυτό συνέβαινε ειδικότερα, θα θυμάστε, την περίοδο του COVID με το lockdown.

Υπήρχε δε τότε το εξής τρελό νομοθετικά, ότι μπορούσαν οι επιχειρηματίες για να γλιτώσουν το πρόστιμο και να μπορούν να ανοίξουν πάλι το μαγαζί, μέσα σε μία νύχτα, να στήσουν καινούργια εταιρεία και βέβαια δεν μπορούσε να ισχύσει το πρόστιμο για την καινούργια εταιρεία. Και έτσι, λοιπόν, -και θα το τονίσω, και μπράβο σε εσάς προσωπικά και στο Υπουργείο Εσωτερικών- από αυτή την πληγή γλυτώσαμε γιατί καθιερώσατε καινούργια νομοθεσία.

Η σφράγιση, για να καταλάβει ο πολύς κόσμος, έχει να κάνει πάλι με την ίδια νοοτροπία. Η υπέρβαση κατάληψης χώρων είναι μία εξαιρετικά επικερδής παράνομη δραστηριότητα.

Δηλαδή, επειδή τα πρόστιμα τα χρηματικά, τα νομοθετημένα, είναι σχετικά χαμηλά ως προς τα έσοδα, που αυτοί παρανομώντας προσπορίζονται, δεν τους ενδιαφέρει πεντακόσιες κλήσεις να φάνε από τους δήμους στα Τρίκαλα, στη Θεσσαλονίκη, στην Αθήνα, στο Περιστέρι, γιατί βγάζουν τόσα πολλά λεφτά που μπορούν να πληρώνουν τα πρόστιμα και αυτό δημιουργεί μία αέναη προσβλητική για το σύνολο του πολιτισμού μας, καθημερινότητα.

Γενικότερα, κύριε Υπουργέ, θεωρώ –τώρα δεν υπάρχει ο κατάλληλος χρόνος, γιατί όπως και να το κάνουμε πλησιάζουμε προς τον χρόνο των εκλογών- ότι η επόμενη κυβέρνηση θα πρέπει άρδην να αλλάξει νομοθετικά οτιδήποτε έχει να κάνει με νομοθεσία που αφορά στη χρήση των δημόσιων και κοινόχρηστων χώρων.

Πέρασα μόλις εχθές από την πλατεία Αγίου Γεωργίου, την καταπληκτική, την ιστορική, με το υπέροχο αγαλματίδιο, όπου εκεί μου έκανε τρομερή εντύπωση το εξής: Δεν υπάρχει πλέον η μικρή πλατεία, διότι έχουν δοθεί άδειες για τραπεζοκαθίσματα και για να μη σκοτωθεί ο κόσμος που πίνει τον καφέ του, είδα το εξής παράλογο και κακόγουστο, περιμετρικά της πλατείας, έχουν μπει τεράστια, τσιμεντένια σε γκρι χρώμα «πι» και έχουν αποκλείσει αυτό που λέμε κοινόχρηστο χώρο.

Εύχομαι, λοιπόν, για να πω και κάτι κομματικό που λένε, να είμαστε η επόμενη κυβέρνηση και να έχουμε Υπουργούς που να αλλάξουν άρδην την έννοια της χρήσης «κοινόχρηστος δημόσιος χώρος».

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κύριος Υπουργός έχει τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Κύριε Πρόεδρε, είμαι σίγουρος ότι στο σκεπτικό που ανέλυσε η κ. Πιπιλή, αυτό που πρέπει να είναι καθαρό είναι ότι, πράγματι, όταν κάποιος καταλαμβάνει περισσότερο δημόσιο χώρο από αυτόν που του έχει παραχωρηθεί, θα πρέπει να αντιλαμβάνεται ότι δεν είναι μόνο το πρόστιμο που θα κληθεί να πληρώσει, αλλά θα απωλέσει και τα έσοδα τα οποία προέκυπταν από την παράνομη δραστηριότητα να επεκτείνει λίγο παραπάνω την κατάληψη του ελεύθερου χώρου, αλλά και το κλειστό κατάστημα. Συνεπώς, θα απωλέσει όλο τον χώρο τον οποίο είχε. Άρα, θα πρέπει αυτός ο επιχειρηματίας που θα προσπαθήσει να νοθεύσει τον ανταγωνισμό αλλά και να στερήσει τον δημόσιο χώρο από τους πολίτες, να καταλάβει ότι θα πρέπει να βάλει βαθιά το χέρι στην τσέπη γι’ αυτήν την παράνομη δραστηριότητα.

Πέρα από αυτό, όμως, θα ήθελα να εστιάσω στο θέμα ότι θα πρέπει να είναι ένα αντικείμενο μεγάλης κοινωνικής απαξίας το γεγονός ότι κάποιος έχει το θράσος να καταλάβει αυτόν τον δημόσιο χώρο, στερώντας από τους πολίτες τη δυνατότητά τους να κυκλοφορούν ελεύθερα στην πόλη μας, ιδίως όπως είπατε και εσείς στην αρχή, κυρία Πιπιλή, για τα άτομα με αναπηρία και αυτό νομίζω ότι είναι ένα θέμα όλων των πολιτικών δυνάμεων της χώρας να το καλλιεργήσουμε στην κοινωνία μας και πράγματι η κυβέρνηση να μπορεί να στέκεται πάντα στο ύψος των περιστάσεων και να νομοθετεί με έναν τέτοιο τρόπο, ώστε οι πολίτες να απολαμβάνουν αυτό που τους αξίζει.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πρώτη με αριθμό 239/11-10-2022 του κύκλου αναφορών-ερωτήσεων του Βουλευτή Λασιθίου του Συνασπισμού Ριζοσπαστικής Αριστεράς κ. Εμμανουήλ Θραψανιώτη προς τον Υπουργό Παιδείας και Θρησκευμάτων με θέμα: «Αίτημα για την ένταξη του τμήματος Διοικητικής Επιστήμης και Τεχνολογίας (ΔΕΤ) του ΕΛΜΕΠΑ και στο δεύτερο επιστημονικό πεδίο».

Έχετε τον λόγο, κύριε Θραψανιώτης.

**ΕΜΜΑΝΟΥΗΛ ΘΡΑΨΑΝΙΩΤΗΣ:** Ευχαριστώ πολύ, κύριε Πρόεδρε.

Κατ’ αρχάς να ευχηθώ καλή χρονιά!

Κύριε Υπουργέ, όπως είναι γνωστό με το ν.4610/2019 ιδρύθηκε το Ελληνικό Μεσογειακό Πανεπιστήμιο στην Κρήτη, το ΕΛΜΕΠΑ και για πρώτη φορά χωροθετήθηκαν στον Νομό Λασιθίου δύο σχολές, η Σχολή Φυσικής Αγωγής και Αθλητισμού στον Άγιο Νικόλαο και η Σχολή Φυσικοθεραπείας στην Ιεράπετρα.

Οι σχολές αυτές εγκρίθηκαν μετά από διαβούλευση -επειδή λέγονται διάφορα- με την πανεπιστημιακή κοινότητα και την επιστημονική επιτροπή, η οποία συστάθηκε και προτάθηκαν αυτές οι σχολές στο πλαίσιο να δημιουργηθεί μία συνέργεια με το υπό ίδρυση Κέντρο Φυσικής Ιατρικής και Αποκατάστασης στην Νεάπολη, όπου είχε δρομολογηθεί η ίδρυση σε δωρεάν παραχωρηθέν οικόπεδο από το 2016. Έτσι, στο σύνολό τους, με τα ήδη λειτουργούντα τμήματα Διατροφής - Διαιτολογίας στη Σητεία και Διοικητικής Επιστήμης και Τεχνολογίας στον Άγιο Νικόλαο, αποσκοπούσε στο να καλύψει το έλλειμα πανεπιστημιακών σχολών των παραπάνω κατευθύνσεων στην Κρήτη, αλλά και συνολικά στη νότια και νησιωτική Ελλάδα, στη λογική προαγωγής υγείας του ανθρώπου.

Επιπρόσθετα, η περιοχή θα λειτουργούσε ως πόλος έλξης αθλητικών δραστηριοτήτων και αθλητικής προετοιμασίας κατά τους χειμερινούς μήνες λόγω ευνοϊκών κλιματολογικών συνθηκών, αλλά και τουρισμού, συμβάλλοντας έτσι στην οικονομική ανάπτυξη του τόπου.

Ωστόσο, με την απόφασή σας να μη λειτουργήσουν τα νεοϊδρυθέντα τμήματα στο Λασίθι, αυτή τη στιγμή υπάρχουν μόνο το τμήμα Διοικητικής Επιστήμης και Τεχνολογίας στον Άγιο Νικόλαο και το τμήμα Διατροφής και Διαιτολογίας στη Σητεία.

Με την καθιέρωση της ελάχιστης βάσης εισαγωγής μειώθηκε ο αριθμός των εισακτέων, υπονομεύοντας έτσι τη βιωσιμότητα κυρίως του τμήματος Διοικητικής Επιστήμης και Τεχνολογίας.

Σε απάντηση του Υπουργείου στην αναφορά μας με αριθμό 22378/13-5-2022 που κατέθεσα το αίτημα του ΕΛΜΕΠΑ για ένταξη και στο δεύτερο επιστημονικό πεδίο, αναφέρεται ότι με απόφαση του Υπουργού Παιδείας καθορίζεται, μεταξύ άλλων, η ακριβής κατάταξη των τμημάτων στα επιστημονικά πεδία, μία απόφαση η οποία εκδίδεται έως τις 13 Μαΐου και ισχύει για το επόμενο ακαδημαϊκό έτος.

Βάσει των παραπάνω, ρωτάμε, κύριε Υπουργέ: Υπάρχει πολιτική βούληση για ένταξη και στο δεύτερο επιστημονικό πεδίο του τμήματος Διοικητικής Επιστήμης και Τεχνολογίας του ΕΛΜΕΠΑ, δίδοντας έτσι την ευκαιρία περισσότερων επιλογών των υποψηφίων φοιτητών και κατ’ επέκταση στη διατήρηση της βιωσιμότητας του τμήματος;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε συνάδελφε. Καλή χρονιά.

Θα είμαι εξαιρετικά σύντομος στην απάντηση και τα ίδια θα πω και στη δευτερολογία μου.

Στην Ελλάδα αυτή τη στιγμή υπάρχουν άλλα πέντε τμήματα με τον τίτλο «τμήμα Διοικητικής Επιστήμης και Τεχνολογίας». Υπάρχει ένα τμήμα στο Οικονομικό Πανεπιστήμιο Αθηνών, ένα τμήμα στο Πανεπιστήμιο Πατρών, ένα τμήμα στο Πανεπιστήμιο Πελοποννήσου, ένα τμήμα στο Πανεπιστήμιο Δυτικής Μακεδονίας και ένα τμήμα στο Διεθνές Πανεπιστήμιο Ελλάδας, εκτός από το τμήμα του ΕΛΜΕΠΑ. Εάν γίνει κάτι για το ένα τμήμα, πρέπει να γίνει και για τα άλλα τμήματα. Δηλαδή, για να μπορέσουν να ενταχθούν από το τέταρτο επιστημονικό πεδίο και σε άλλο επιστημονικό πεδίο, δηλαδή στο δεύτερο επιστημονικό πεδίο, πρέπει όλα τα τμήματα να το ζητήσουν. Αφ’ ης στιγμής δεν ισχύει για τα άλλα τμήματα, δεν μπορεί να γίνει μόνο για το ένα τμήμα.

Κάποια από τα άλλα τμήματα το έχουν ζητήσει. Δεν το έχουν ζητήσει, όμως, όλα. Αυτός είναι και ο λόγος που δεν μπορεί να γίνει κατ’ εξαίρεση μόνο για το ένα τμήμα, το συγκεκριμένο τμήμα στο Λασίθι του Ελληνικού Μεσογειακού Πανεπιστημίου και να μην γίνει στα άλλα.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Θραψανιώτη, έχετε τον λόγο.

**ΕΜΜΑΝΟΥΗΛ ΘΡΑΨΑΝΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, με πρόσφατη απόφαση του Υπουργείου με αριθμό 253/58155/Α5/ΦΕΚ 2021 αποφασίζεται το τμήμα Χρηματοοικονομικής και Τραπεζικής Διοικητικής του Πανεπιστημίου Πειραιά να εισαχθεί και στα δυο πεδία, στο δεύτερο και στο τέταρτο, αν και αποτελεί ένα τμήμα του τέταρτου πεδίου στο οποίο υπάρχει εφαρμογή των τεχνολογικών επιστημών. Ακριβώς τα ίδια χαρακτηριστικά έχει και το τμήμα Διοικητικής Επιστήμης και Τεχνολογίας του Ελληνικού Μεσογειακού Πανεπιστημίου.

Από εκεί και πέρα, θα ήθελα να επισημάνω το εξής: Το τμήμα Διοικητικής Επιστήμης και Τεχνολογίας του Ελληνικού Μεσογειακού Πανεπιστημίου κατατάσσεται δεύτερο σε τριάντα τέσσερα περιφερειακά οικονομικά τμήματα στην Ελλάδα. Το ένα που θέλω να επισημάνω είναι αυτό.

Δεύτερον, πρόσφατα η Εθνική Αρχή Αξιολόγησης Ανώτατης Εκπαίδευσης, η ΕΘΑΑΕ, βαθμολόγησε με άριστα το προπτυχιακό τμήμα του τμήματος Διοικητικής Επιστήμης και Τεχνολογίας.

Επίσης, το τμήμα Διοικητικής Επιστήμης και Τεχνολογίας παρουσιάζει ένα τεράστιο ερευνητικό έργο και πρόσφατα μία μελέτη για το brain drain απέδειξε ότι η Ελλάδα, εάν δεν είχαν φύγει οι επιστήμονες της στο εξωτερικό, θα ήταν στη δεύτερη θέση σε πανευρωπαϊκή κατάταξη σε ό,τι αφορά στους επιστήμονες στην Ελλάδα.

Νομίζω, λοιπόν, ότι η αιτιολογία ότι πρέπει να ζητήσουν και τα υπόλοιπα τμήματα την ένταξή τους, για να μπορέσει να ενταχθεί και το τμήμα Διοικητικής Επιστήμης και Τεχνολογίας, δεν ευσταθεί.

Όμως, εγώ θα έλεγα το εξής, κύριε Υπουργέ: Αυτή τη στιγμή εάν παρθεί μία απόφαση να μην ενταχθεί και στο δεύτερο πεδίο το τμήμα Διοικητικής Επιστήμης και Τεχνολογίας είναι βέβαιο ότι με την ελάχιστη βάση εισαγωγής και με τους σπουδαστές που εκδηλώσουν το ενδιαφέρον να ενταχθούν σ’ αυτό το τμήμα οδηγούμαστε μαθηματικά σε μία απαξίωση του τμήματος με κίνδυνο να κλείσει.

Θέλω να επισημάνω, κύριε Υπουργέ και κάτι ακόμα. Είπε η κ. Πιπιλή προηγουμένως ότι εύχεται η επόμενη κυβέρνηση να έχει καλύτερους Υπουργούς -αν κατάλαβα καλά- για το θέμα που έθεσε. Εγώ πιστεύω ότι η επόμενη κυβέρνηση του ΣΥΡΙΖΑ - Προοδευτική Συμμαχία θα λειτουργήσει αυτά τα τμήματα, γιατί πράγματι είναι δύο τμήματα τα οποία έχει ανάγκη η Κρήτη, έχει ανάγκη το Λασίθι και θα προσφέρουν στην οικονομική ανάπτυξη του τόπου, γιατί ήταν σχεδιασμένα με βάση -όπως είπα στην αρχή- από την πανεπιστημιακή κοινότητα και την επιστημονική επιτροπή, η οποία συστάθηκε για να κάνει την προώθηση αυτών των τμημάτων.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

Κύριε Υπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Κύριε συνάδελφε, όπως σας είπα και προηγουμένως, δεν είναι θέμα ποιότητας του συγκεκριμένου τμήματος, ούτε αμφιβάλλει κανένας ότι έχει περάσει από τον έλεγχο της εθνικής αρχής για την ανώτατη εκπαίδευση ούτε ότι έχει βαθμολογηθεί ούτε ότι έχει τις δυνατότητες στις οποίες αναφέρεστε και δεν έχω αναφερθεί καθόλου ως προς τις ανάγκες που υπάρχουν ή δεν υπάρχουν στην αγορά.

Εκείνο το οποίο ανέφερα είναι ότι με τον συγκεκριμένο ακριβώς τίτλο, τμήμα Διοικητικής Επιστήμης και Τεχνολογίας, υπάρχουν, επίσης, άλλα πέντε τμήματα, έξι τμήματα συνολικά. Οι περιπτώσεις που αναφέρεστε δεν είναι τέτοιες περιπτώσεις. Ειδικά τμήματα με αυτόν τον τίτλο είναι άλλα πέντε. Επομένως, δεν μπορείς να κάνεις κάτι για το ένα από τα έξι τμήματα και να μην το κάνεις για τα άλλα τμήματα, διότι δικαίως θα έρθουν οι άλλοι και θα διαμαρτυρηθούν.

Επομένως, για να μπορούμε να δούμε το αίτημα, πρέπει να το δούμε συνολικά για όλα τα τμήματα.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Εσωτερικών: «Πολυεπίπεδη διακυβέρνηση και διαχείριση κινδύνων στον δημόσιο τομέα».

Συνεχίζουμε την υπ’ αριθμ. 657/2-11-2022 ερώτηση του κύκλου των αναφορών-ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς την Υπουργό Παιδείας και Θρησκευμάτων, με θέμα: «Εμπόδια στο ερευνητικό και ακαδημαϊκό έργο της Πολυτεχνικής Σχολής του Αριστοτέλειου Πανεπιστημίου Θεσσαλονίκης (ΑΠΘ) λόγω βροχόπτωσης και αδυναμίας αποκατάστασης των ζημιών».

Έχετε τον λόγο, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε. Καλή εβδομάδα.

Κύριε Υφυπουργέ, κύριε Πρόεδρε, μέρα που είναι σήμερα, δυστυχώς, δεν μπορώ παρά να ξεκινήσω κάνοντας μία παρατήρηση μιας και είμαστε στη Βουλή. Μου δημιουργεί ιδιαίτερη -πώς να το πω- απορία έως και αντίδραση η παρουσία πολλών στελεχών της Κυβέρνησης στην κηδεία του οίκου Γκλύξμπουργκ. Αναρωτιέμαι αν υπάρχουν φιλοβασιλικά αισθήματα ή αν θέλετε να χαϊδέψετε ένα κομμάτι του εκλογικού κοινού. Ό,τι και να είναι, είναι κοροϊδία, είναι ντροπή για τη δημοκρατία. Αλλά αναρωτιέμαι για τη στάση της δημόσιας τηλεόρασης σήμερα.

Κύριε Πρόεδρε, στην ερώτηση, όμως, γιατί γνωρίζω τον Κανονισμό. Υπέβαλα στο Υπουργείο Παιδείας μία ερώτηση στις 2 Νοεμβρίου για μία μεγάλη ζημιά που έγινε στην Πολυτεχνική Σχολή του ΑΠΘ στις 5 Σεπτεμβρίου.

Κύριε Υφυπουργέ, το πρώτο ερώτημα είναι για ποιον λόγο δεν απάντησε γραπτά το Υπουργείο. Για ποιον λόγο από τις 2 Νοεμβρίου μέχρι σήμερα, που είναι δυόμιση μήνες μετά, το Υπουργείο δεν εδέησε να στείλει μία απάντηση και να ασχοληθεί με ένα θέμα που αφορά στο ακαδημαϊκό και ερευνητικό έργο του μεγαλύτερου πανεπιστημίου της Θεσσαλονίκης, ενός σημαντικού φορέα γνώσης και επιστήμης.

Το πρόβλημα. Τα ξημερώματα της 5ης Σεπτεμβρίου υπήρχε μία έντονη βροχόπτωση και ως εκ τούτου πλημμύρισαν δύο υπόγεια των κτηρίων της Πολυτεχνικής Σχολής με λάσπη και νερό. Δεν είχαμε ρεύμα για τέσσερις ημέρες. Είχαμε σοβαρότατα προβλήματα ηλεκτροδότησης, πτώσεις τάσης για τουλάχιστον τρεις μήνες, μεγάλα προβλήματα στις εκπαιδευτικές, ερευνητικές και διοικητικές λειτουργίες τεσσάρων τμημάτων, σοβαρό πρόβλημα υγρασίας, ολική βλάβη στο σύστημα ψύξης και θέρμανσης, αφόρητες συνθήκες εργασίας για τους νέους ερευνητές, για τους καθηγητές, τους μεταδιδακτορικούς, τους διδακτορικούς, τους μεταπτυχιακούς, αλλά και τους φοιτητές.

Αναρωτιέμαι για ποιον λόγο δεν ενδιαφέρεται το Υπουργείο Παιδείας. Αναρωτιέμαι για ποιον λόγο δεν ενδιαφέρεται η πρυτανική αρχή του Αριστοτελείου Πανεπιστημίου Θεσσαλονίκης. Ο νέος Πρόεδρος, που τώρα ανέλαβε την προεδρία της διαδικασίας, καταλαβαίνω ότι μοιράζεται μαζί μου ανησυχίες για τη Θεσσαλονίκη και το πολυτεχνείο μας. Όμως, αυτές οι διαρροές είχαν ως αποτέλεσμα την καταστροφή του υπολογιστικού κέντρου του τμήματος Χημικών Μηχανικών, την απαξίωση του ερευνητικού έργου. Δεν αναφέρομαι αναλυτικά, είναι στην ερώτηση.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Πάντως το θέμα είναι ότι ανεστάλη το ερευνητικό και ακαδημαϊκό έργο για δεκάδες καθηγητές και ερευνητές και υπάρχει πρόδηλη διαχειριστική ανεπάρκεια και των πρυτανικών αρχών, αλλά και σοβαρή αμέλεια του Υπουργείου. Τελικά, δηλαδή, αυτό που κάνει το Υπουργείο Παιδείας οδηγεί σε αναστολή του επιστημονικού και ερευνητικού έργου του Πολυτεχνείου στη Θεσσαλονίκη.

Εκ των πραγμάτων, καταλαβαίνω ότι είναι άλλες οι προτεραιότητές σας, κύριε Υφυπουργέ. Μάλλον έχετε προτεραιότητα την ιδιωτικοποίηση της παιδείας, να πάρουν δικαιώματα οι απόφοιτοι των κολεγίων εις βάρος των μηχανικών που αποφοιτούν από ελληνικά πολυτεχνεία, να δείτε τι θα κάνετε με την Πανεπιστημιακή Αστυνομία και την ελάχιστη βάση εισαγωγής. Αλλά δεν ασχολείστε με το πραγματικό επίδικο, που είναι η στήριξη της παιδείας και της έρευνας και η ακτινοβολία των ελληνικών δημόσιων πανεπιστημίων, που την κατέκτησαν, σε αντίθεση με τις πολιτικές που εφαρμόζει η Νέα Δημοκρατία.

Ρωτώ, λοιπόν, πάρα πολύ απλά: τι θα κάνει το Υπουργείο για να μπορέσει να αποκαταστήσει τις ζημιές αυτές, τις ζημιές στον εξοπλισμό και στη λειτουργία, να δώσει χρηματοδότηση για να λυθούν τα προβλήματα και να μεταφέρει –αν θέλετε- την εντολή αυτή της πολιτείας προς τις πρυτανικές αρχές; Τι θα κάνει για να δουλέψει, δηλαδή, το Πανεπιστήμιο της Θεσσαλονίκης, να αποκατασταθούν οι ζημιές και να δουλέψουν οι ερευνητές; Είναι δυνατόν να μην έχουν υπολογιστικό κέντρο δύο χρόνια οι χημικοί μηχανικοί; Είναι δυνατόν να έχουμε τέτοια προβλήματα στην Πολυτεχνική Σχολή της Θεσσαλονίκης;

Κι ερωτώ: Πώς θα εξασφαλίσετε την ποιότητα του ερευνητικού και ακαδημαϊκού έργου; Διότι, κύριε Υφυπουργέ -θα σας ρωτήσω περισσότερα στη δευτερολογία-, γνωρίζω ότι υπάρχουν σοβαρές ζημιές σε ερευνητικά έργα από την αμέλεια της πολιτείας, είτε είναι Υπουργείο είτε είναι οι πρυτανικές αρχές.

Θα επανέλθω, βέβαια, γιατί ο χρόνος δεν μου δίνει τη δυνατότητα να συνεχίσω.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Καλησπέρα σας. Καλή βδομάδα και από εμένα. Καλή εβδομάδα και στον Υπουργό Παιδείας και Θρησκευμάτων, τον κ. Ευάγγελο-Άγγελο Συρίγο, στον οποίο θα δώσω τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε. Καλή χρονιά εύχομαι και καλή εβδομάδα.

Κύριοι συνάδελφοι, πράγματι, στις αρχές Σεπτεμβρίου υπήρξε έντονη βροχόπτωση στην πόλη και το πρόβλημα δημιουργήθηκε, καθώς κάτω από τα νέα κτήρια της Πολυτεχνικής Σχολής του Αριστοτελείου Πανεπιστημίου περνάει ο λεγόμενος «παντορροϊκός αγωγός». Είναι ένα πρώην ρέμα Χορτατζήδων. Έχει εγκιβωτιστεί εδώ και πάρα πολλά χρόνια. Λόγω του ότι αυτό συνέβη στην αρχή ακόμη του φθινοπώρου, παρέσυρε πολλά φερτά υλικά από την περιοχή Σαράντα Εκκλησιών και αυτός ήταν ο λόγος που πλημμύρισαν τα υπόγεια των συγκεκριμένων σχολών.

Από τα στοιχεία που έχω στη διάθεσή μου, εκείνα τα οποία επηρεάστηκαν ήταν τα λεβητοστάσια της Πολυτεχνικής Σχολής. Δεν είχε να κάνει κάτι με το υπολογιστικό κέντρο του πολυτεχνείου. Δεν επηρεάστηκε, τουλάχιστον από ό,τι βλέπω εγώ, από τα στοιχεία που έχω εδώ πέρα. Εκτός εάν είχε επηρεαστεί από κάποιον άλλο λόγο, αλλά από τα στοιχεία που βλέπω εδώ πέρα βλέπω ότι επηρεάστηκε για τρεις ημέρες η ρευματοδότηση σε έναν υποσταθμό μέσης τάσεως, που ήταν σε ένα από τα κτήρια, το οποίο αποκαταστάθηκε, και υπήρξαν προβλήματα σε δύο λεβητοστάσια, στο κτήριο Εδρών και στο κτήριο Ε13, όπου χρειάστηκε να αντικατασταθούν καυστήρες και λέβητες.

Από εκεί και πέρα υπήρξαν και αντικαταστάσεις διαφόρων άλλων συλλεκτών, βανών, κυκλοφορητών, των σωληνώσεων που σχετίζονταν με αυτά τα λεβητοστάσια. Επίσης, το Αριστοτέλειο Πανεπιστήμιο Θεσσαλονίκης καθάρισε τον κεντρικό παντορροϊκό αγωγό και άλλαξε εντελώς τα φρεάτια καθαρισμού, ούτως ώστε να είναι πολύ πιο μεγάλα και να μπορούν εύκολα να καθαριστούν και από μέσα.

Όλο αυτό έχει ένα κόστος 157.605 ευρώ, το οποίο έχει καλυφθεί αυτή τη στιγμή από το Αριστοτέλειο Πανεπιστήμιο Θεσσαλονίκης και έχει κατατεθεί η πρόταση και οι σχετικές μελέτες για να χρηματοδοτηθεί από το ΕΠΑ.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κύριε Φάμελλε, έχετε κι εσείς τρία λεπτά για τη δευτερολογία σας.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, κύριε Υφυπουργέ, ειλικρινά πιστεύω ότι ο κοινοβουλευτικός έλεγχος μπορεί να συμβάλει στην επίλυση προβλημάτων πέρα από τις εντυπώσεις που προφανώς δημιουργούνται στην κοινωνία από τη συζήτηση αυτή.

Άρα, κύριε Υφυπουργέ, θα μου επιτρέψετε να σας δώσω κάποιες πληροφορίες, παρ’ ότι δεν μου απαντήσατε για ποιον λόγο δεν απάντησε γραπτά το Υπουργείο Παιδείας, ως όφειλε, στην ερώτηση που καταθέσαμε μαζί με τους συναδέλφους μου της Θεσσαλονίκης. Δεν καταλαβαίνω για ποιον λόγο η ερώτηση από τις 2 Νοεμβρίου δεν απαντήθηκε ως όφειλε γραπτά εδώ και δυόμισι μήνες και σας το έθεσα εξαρχής.

Όμως, είναι πραγματικά έτσι όπως μου περιγράψατε στην απάντηση η κατάσταση στην Πολυτεχνική Σχολή του ΑΠΘ; Δυστυχώς, κύριε Υφυπουργέ, οι πληροφορίες που σας έχουν δώσει είναι εσφαλμένες. Οφείλω να σας πω, λοιπόν, ακριβώς πώς είναι η κατάσταση. Στους χημικούς μηχανικούς το υπολογιστικό κέντρο πενήντα θέσεων έχει καταστραφεί εντελώς εδώ και δύο χρόνια από βροχοπτώσεις και δεν δουλεύει.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Όχι από την καταστροφή.

**ΣΩΚΡΑΤΗΣ ΦΑΜΕΛΛΟΣ:** Είναι γραμμένο στην ερώτηση, γιατί σας έχω δώσει δύο περιστατικά στην ερώτησή μου, τα οποία οφείλετε να απαντήσετε ως Υπουργείο.

Άρα είκοσι πέντε υπολογιστές, ηλεκτρονικός εξοπλισμός και μεγάλο μέρος των θέσεων εκπαίδευσης δεν λειτουργούν και έκτοτε καμμία ενέργεια δεν έχει γίνει εδώ και δύο χρόνια στους χημικούς μηχανικούς για να υπάρχει υπολογιστικό κέντρο. Ζημιές έχουν γίνει σε πολλούς servers στα γραφεία των ΔΕΠ. Έχουμε βλάβες στη νησίδα ηλεκτρονικών υπολογιστών και στα δύο εργαστήρια του τμήματος Ηλεκτρολόγων, όπου υπάρχουν εκατό προπτυχιακοί φοιτητές, από την τελευταία βροχόπτωση. Υπάρχουν τέσσερα μέλη ΔΕΠ, πέντε εργαστήρια, δέκα διδάκτορες, τέσσερις μεταδιδακτορικοί και είκοσι προπτυχιακοί στους χημικούς μηχανικούς, πέντε μέλη ΔΕΠ, πέντε ερευνητικά εργαστήρια, πέντε διδάκτορες και πάνω από δέκα προπτυχιακοί στους μηχανολόγους.

Προσωπικά, κύριε Υφυπουργέ, πήγα στα εργαστήρια αυτά ενάμιση μήνα μετά από τη νεροποντή. Δεν ισχύει ότι σταμάτησαν οι πτώσεις τάσης και οι ελλείψεις ψύξης-θέρμανσης τις πρώτες πέντε μέρες. Όταν εγώ πήγα, πριν γραφτεί η ερώτηση, δεν υπήρχε ψύξη και θέρμανση. Και οφείλω να σας πω ότι η ψύξη δεν υπάρχει ούτε σήμερα που λέτε ότι τάχατες τα επιδιόρθωσαν.

Ποια είναι τα περισσότερα προβλήματα που υπάρχουν τώρα;

Δεν ισχύει, κύριε Υφυπουργέ, ότι έχει αποκατασταθεί το πρόβλημα στον παντορροϊκό αγωγό, διότι την προηγούμενη εβδομάδα έγινε νέα πλημμύρα και σήμερα, αν πάτε -και προτείνω να πάνε οι υπηρεσίες σας για να δείτε αν σας λένε και αλήθεια-, θα δείτε ότι έχει τουλάχιστον τρία εκατοστά λάσπη στο υπόγειο του τμήματος αυτού. Άρα καμμία επιδιόρθωση δεν έγινε. Ακόμη κι αυτό το πασάλειμμα που μάλλον σας δώσανε να μας δώσετε ως ενημέρωση δεν ισχύει. Δηλαδή, τα υπολογιστικά κέντρα δεν λειτουργούν. Η λάσπη υπάρχει και σήμερα στο υπόγειο της Πολυτεχνικής Σχολής, κύριε Πρόεδρε, και πάμε το σαββατοκύριακο μαζί να τα δείτε. Πραγματικά είναι κατάντια για τη Θεσσαλονίκη αυτό το οποίο έχει δημιουργήσει η κ. Κεραμέως και οι συν αυτή στο Υπουργείο. Δεν λειτουργεί το υπολογιστικό κέντρο. Δεν υπάρχει ψύξη. Και επίσης, δεν υπάρχει καμμία αποζημίωση για τις ζημιές.

Καταστράφηκαν ερευνητικά προγράμματα για κυτταρικές καλλιέργειες και υπολογιστές. Όχι απλά δεν θα έχει η Ελλάδα ερευνητικό πρόσωπο προς τα έξω παραδίδοντας πρωτοπόρο έργο, αλλά καλούνται οι ερευνητές να πληρώσουν και τη ζημιά που το Υπουργείο Παιδείας και οι πρυτανικές αρχές δημιούργησαν από την αμέλειά τους.

Νομίζω ότι πρέπει να μας πείτε ειλικρινά ποιες είναι, τελικά, οι προτεραιότητες του Υπουργείου Παιδείας. Είναι η στήριξη του ακαδημαϊκού και ερευνητικού έργου, δηλαδή της παιδείας και της καινοτομίας, της γνώσης και της καινοτομίας; Ή είναι η υποκριτική και διχαστική πολιτική του Υπουργείου Παιδείας, που ιδιαίτερα στη Θεσσαλονίκη αναπτύσσεται και με ευθύνη των πρυτανικών αρχών;

Στη Θεσσαλονίκη έχουμε γίνει μάρτυρες του γεγονότος αυτού του περίεργου δίπολου: Δεν επισκευάζεται η Πολυτεχνική Σχολή και έτσι ερευνητές και φοιτητές μένουν εκτός ερευνητικής ακαδημαϊκής διαδικασίας, αλλά εδώ και έναν χρόνο έγινε η γνωστή παρέμβαση στο Βιολογικό για να γίνει τάχατες βιβλιοθήκη, που κι αυτή έναν χρόνο δεν έχει γίνει. Και ερωτώ: Τελικά τι σας ενδιαφέρει; Σας ενδιέφερε -και το Υπουργείο και δυστυχώς τις πρυτανικές αρχές- να βρείτε ένα πρόσχημα για να μπούνε ΜΑΤ μέσα στο πανεπιστήμιο και να υπάρχει αυταρχισμός εις βάρος των φοιτητών, στους οποίους δεν επιτρέπεται να έχουν υπολογιστικό κέντρο, στους χημικούς μηχανικούς. Αυτοί είστε. Αυτό ακριβώς κάνει το Υπουργείο Παιδείας.

Εγώ, λοιπόν, οφείλω να ρωτήσω: Θα μπορέσετε να διορθώσετε τις βλάβες στην Πολυτεχνική Σχολή του ΑΠΘ, έτσι ώστε να έχουμε και ασφάλεια και γνώση και καινοτομία και έρευνα; Ή θα συνεχίζετε να κάνετε παιχνίδια όπως αυτά που ζήσαμε εις βάρος των αποφοίτων των πολυτεχνείων; Μιλάω για την τροπολογία Κεραμέως που υποχρεώνει τα επιμελητήρια να γράφουνε τους αποφοίτους κολλεγίων με τα ίδια δικαιώματα όπως οι Έλληνες μηχανικοί.

Βλέπετε, κύριε Πρόεδρε, τι κάνουν; Μειώνουν τη γνώση και την παιδεία στα ελληνικά πολυτεχνεία. Δίνουν ελλιπείς απαντήσεις στη Βουλή, για να μην πω ότι την αγνοούν εδώ και δυόμισι μήνες. Αφήνουν τους ερευνητές να πληρώνουν ζημιές από την τσέπη τους. Βάζουν τα ΜΑΤ να έχουν αυταρχισμό, αλλά δεν έχουμε ασφάλεια στην υπόλοιπη Θεσσαλονίκη, γιατί εκεί έχουμε πραγματικά θέματα ασφάλειας της περιουσίας και της ζωής.

Και η ουσία είναι ότι βάζετε τα δικαιώματα των επιστημόνων που φοιτούν στην Ελλάδα να τα έχουν απόφοιτοι μη ισότιμων σπουδών με το ζόρι, με τροπολογία Κεραμέως.

Οφείλω να πω, λοιπόν, ότι αυτό είναι το κλείσιμο μιας τετραετίας καταστροφικής για την παιδεία, καταστροφικής για την Ελλάδα. Γιατί όταν θίγεται η γνώση και η έρευνα, όπως κάνει η Κυβέρνησή σας, η Ελλάδα ζημιώνεται. Θα πρέπει να καλύψουμε τώρα όλοι μαζί, χωρίς εσάς όμως, αυτό το έλλειμμα στην ελληνική κοινωνία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κύριε Συρίγο, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Μέσα στην ερώτησή σας, αγαπητέ κύριε συνάδελφε, περιγράφετε την πλημμύρα η οποία συνέβη στις 5 Σεπτεμβρίου και πραγματικά κάπου μέσα αναφέρεστε και στο υπολογιστικό κέντρο του Τμήματος Χημικών Μηχανικών, το οποίο -όπως ο ίδιος αναφέρετε- έχει ένα πρόβλημα από τη ζημιά που έχει προκληθεί πριν από δύο έτη.

**ΣΩΚΡΑΤΗΣ ΦΑΜΕΛΛΟΣ:** Πάλι Κυβέρνηση ήσασταν.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Υποθέτω η Κυβέρνηση φταίει για όλες τις βροχοπτώσεις που συμβαίνουν σε αυτή τη χώρα, κύριε συνάδελφε.

**ΣΩΚΡΑΤΗΣ ΦΑΜΕΛΛΟΣ:** Για την αμέλεια φταίει.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Από εκεί και πέρα, όπως σας είπα, το πρόβλημα που δημιουργήθηκε δημιουργήθηκε συγκεκριμένα στα λεβητοστάσια.

Έχω τη συγκεκριμένη έκθεση της Γενικής Διευθύνσεως Τεχνικών Υπηρεσιών του Αριστοτελείου Πανεπιστημίου, η οποία περιγράφει επακριβώς που υπήρξε το πρόβλημα, για πόσες μέρες υπήρξε το πρόβλημα, πως υπήρξε κατεπείγουσα αποκατάσταση ρευματοδοτήσεως στις τέσσερις ημέρες και πώς, πράγματι, η κατεπείγουσα αποκατάσταση δεν έλυσε αμέσως το πρόβλημα, έλυσε το πρόβλημα εκείνη τη στιγμή, πώς το θέμα λύθηκε στη συνέχεια με τη δημιουργία σταθμού μέσης τάσης, πώς άλλαξαν τα δύο λεβητοστάσια τα οποία υπήρχαν, οι συλλέκτες και πώς καθαρίστηκε ο παντορροϊκός αγωγός.

Τώρα δεν ξέρω λεπτομέρειες για το τι έγινε πριν από δύο ημέρες, αλλά να πω το εξής: Ακούω την ερώτησή σας και διαπιστώνω ότι από εδώ το γυρίζουμε, από εκεί το γυρίζουμε, στο Βιολογικό καταλήγουμε.

**ΣΩΚΡΑΤΗΣ ΦΑΜΕΛΛΟΣ:** Όχι, στους χημικούς μηχανικούς καταλήγουμε.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Και αναρωτιέμαι πραγματικά: Το Βιολογικό είναι το πρόβλημα; Δηλαδή το γεγονός της ντροπής ότι στο συγκεκριμένο κτήριο υπήρχε μια κατάληψη από κάποιους ανθρώπους, είτε πανεπιστημιακούς είτε εξωπανεπιστημιακά στοιχεία…

**ΣΩΚΡΑΤΗΣ ΦΑΜΕΛΛΟΣ:** Ο εργολάβος της βιβλιοθήκης πού είναι;

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ο εργολάβος της βιβλιοθήκης είναι πολύ καλή ερώτηση. Είναι πάρα πολύ ωραίο πού είναι ο εργολάβος της βιβλιοθήκης.

**ΣΩΚΡΑΤΗΣ ΦΑΜΕΛΛΟΣ:** Πήγε ένα χρόνο μετά.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Θα περίμενα από τον ΣΥΡΙΖΑ, λοιπόν, να βγει και να καταγγείλει τη βόμβα που βάλανε αυτοί οι τύποι που ήταν μέσα στο Βιολογικό στο σπίτι του μπροστά, μέσα στο σπίτι του, στην οικογένειά του, για να τον τρομοκρατήσουν, όπως και το πέτυχαν. Διότι πέρυσι τα Χριστούγεννα του βάλανε βόμβα στο σπίτι του. Αυτή είναι η πραγματικότητα, που, δυστυχώς, υπερασπίζεστε.

**ΣΩΚΡΑΤΗΣ ΦΑΜΕΛΛΟΣ:** Δεν ντρέπεστε να λέτε τέτοια πράγματα;

**ΟΛΥΜΠΙΑ ΤΕΛΙΓΙΟΡΙΔΟΥ:** Ο ΣΥΡΙΖΑ φταίει;

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Όχι, αλλά περίμενα να την καταγγείλετε.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ.

**ΣΩΚΡΑΤΗΣ ΦΑΜΕΛΛΟΣ:** Κάθε πράξη βίας καταδικάζουμε.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Δεν είδα από εσάς καμμία καταγγελία της βόμβας, η οποία μπήκε.

**ΣΩΚΡΑΤΗΣ ΦΑΜΕΛΛΟΣ:** Και σωματική και μολότοφ και βόμβες.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Φάμελλε.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Κάνατε καταγγελία;

**ΣΩΚΡΑΤΗΣ ΦΑΜΕΛΛΟΣ:** Καταδικάζουμε σαφέστατα.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Για τη συγκεκριμένη έγινε καταγγελία;

**ΣΩΚΡΑΤΗΣ ΦΑΜΕΛΛΟΣ:** Το λέω τώρα εδώ.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ωραία, αν έγινε καταγγελία για τη συγκεκριμένη πράξη, εγώ θα το ψάξω, κύριε Φάμελλε. Βάλανε γκαζάκια στο σπίτι του.

**ΣΩΚΡΑΤΗΣ ΦΑΜΕΛΛΟΣ:** Εμείς;

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Όχι εσείς. Οι τύποι οι οποίοι ήταν μέσα στο Βιολογικό, τους οποίους υπερασπίζεστε.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Τους βρήκατε; Εμείς καταγγέλλουμε τα γκαζάκια.

**ΠΡΟΕΔΡΕΥΩΝ (Απόστολος Αβδελάς):** Κύριε Φάμελλε, θα διακόψω. Ειλικρινά σας μιλάω.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Άμα τους καταγγέλλατε, δεν θα έβγαινε ο κ. Φίλης να πει ότι είναι άνθρωποι οι οποίοι αδιαπραγμάτευτα προσέφεραν ποτά στους νέους ανθρώπους μέσα στο πανεπιστήμιο.

Εν κατακλείδι, οι ζημιές οι οποίες έγιναν είναι 157.000 ευρώ για την αποκατάσταση των ζημιών της 5ης Σεπτεμβρίου. Από εκεί και πέρα, έχουν κατατεθεί συγκεκριμένες προτάσεις για χρηματοδότηση από το ΕΠΑ, οι οποίες αφορούν σε συντήρηση κτηρίων και, βεβαίως, περιλαμβάνουν και πολλά άλλα πράγματα που χρειάζονται στα πολλά και γερασμένα εν πολλοίς κτήρια του Αριστοτελείου Πανεπιστημίου, οι οποίες πρόκειται να ελεγχθούν και να επιβεβαιωθούν από το Υπουργείο Παιδείας και να δούμε ποιες από αυτές μπορούν να χρηματοδοτηθούν.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Ακολουθεί η δεύτερη με αριθμό 279/9-1-2023 επίκαιρη ερώτηση πρώτου κύκλου της Βουλευτού Καστοριάς του Συνασπισμού Ριζοσπαστικής Αριστεράς κ. Ολυμπίας Τελιγιορίδου προς τον Υπουργό Περιβάλλοντος και Ενέργειας, με θέμα: «Απαξίωση από την Κυβέρνηση της προσπάθειας ενεργειακής αυτονομίας των δημοτικών υποδομών του Δήμου Άργους Ορεστικού».

Κυρία Τελιγιορίδου, καλησπέρα σας, καλή εβδομάδα και καλή χρονιά! Έχετε δύο λεπτά για το ξεκίνημά σας.

**ΟΛΥΜΠΙΑ ΤΕΛΙΓΙΟΡΙΔΟΥ:** Καλησπέρα, κύριε Πρόεδρε, καλή χρονιά σε όλους.

Κύριε Υπουργέ, υπάρχει μια απαξίωση στην πρωτοβουλία που έχει πάρει ο Δήμος Άργους Ορεστικού για την ενεργειακή αυτονομία των δημοτικών υποδομών του. Αν λάβουμε υπ’ όψιν ότι ιδιαίτερα στην εποχή που ζούμε είναι πολύ σημαντική η συμμετοχή δημόσιων φορέων στην ενεργειακή μετάβαση αξιοποιώντας ως εργαλείο τις ενεργειακές κοινότητες για κοινωφελείς σκοπούς, αυτό που συμβαίνει, πραγματικά, είναι απαράδεκτο.

Πιο συγκεκριμένα, ο Δήμος Άργους Ορεστικού εδώ και τρία χρόνια έχει δημιουργήσει μια ενεργειακή κοινότητα και έχει καταφέρει να αναβαθμίσει ενεργειακά δεκατρία δημοτικά κτήρια, ώστε να γίνει ενεργειακά αυτόνομος. Το κόστος είναι 13 εκατομμύρια ευρώ. Εγκατέστησε φωτοβολταϊκά στις στέγες αφού πρώτα αδειοδοτήθηκε από τη ΡΑΕ και προχώρησε κανονικά στην κατασκευή των ενεργειακών αυτών υποδομών.

Ωστόσο, σύμφωνα με τον δήμαρχο, ενώ η εγκατάσταση είναι έτοιμη, ο ΔΕΔΔΗΕ αρνείται να προβεί στη σύνδεση αυτών των ενεργειακών υποδομών με το δίκτυό του με τη δικαιολογία ότι το δίκτυο είναι κορεσμένο.

Έχουμε, λοιπόν, έτοιμες ενεργειακές υποδομές για την ενεργειακή αυτονομία, χρηματοδοτούμενες από το ΕΣΠΑ, αδειοδοτημένες από τη ΡΑΕ, αλλά μη λειτουργικές γιατί ο ΔΕΔΔΗΕ δεν προχωρά στην άδεια. Μιλάμε για τραγελαφικές καταστάσεις της Ελλάδας του 21ουαιώνα.

Ερωτάσθε: Προτίθεστε να προβείτε στις κατάλληλες ενέργειες, ώστε να προχωρήσει ο ΔΕΔΔΗΕ στη σύνδεση των ενεργειακών υποδομών του Άργους Ορεστικού; Γιατί τόσο καιρό, ενώ υπάρχει αυτή η καταγγελία, δεν προχωρήσατε; Και για ποιον λόγο δεν προτεραιοποιούνται οι συνδέσεις των δημοσίων φορέων και των ενεργειακών κοινοτήτων κοινωφελούς σκοπού έναντι των ιδιωτικών επενδύσεων για τη σύνδεση στο δίκτυο;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Θα απαντήσει ο Υπουργός Περιβάλλοντος και Ενέργειας, ο κ. Κωνσταντίνος Σκρέκας.

Κύριε Σκρέκα, καλησπέρα σας, καλή εβδομάδα, καλή χρονιά, ό,τι επιθυμείτε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Καλή εβδομάδα και καλή χρονιά, κύριε Πρόεδρε!

Να απαντήσω στην αξιότιμη συνάδελφο ποια είναι η κατάσταση στον Δήμο Ορεστικού. Πράγματι, η Κυβέρνησή μας θεωρεί ότι οι ανανεώσιμες πηγές ενέργειας είναι η λύση στο ενεργειακό πρόβλημα. Ο «πράσινος» μετασχηματισμός, δηλαδή, του ενεργειακού μείγματος είναι αυτός ο οποίος θα μας βοηθήσει να απεξαρτηθούμε από τα ρυπογόνα και εν πολλοίς εισαγόμενα ορυκτά καύσιμα, και έτσι αυτό θα μας βοηθήσει να αυξήσουμε και την ανταγωνιστικότητα της οικονομίας μας και να πετύχουμε χαμηλότερες τιμές ηλεκτρικής ενέργειας για τους καταναλωτές, είτε είναι νοικοκυριά είτε είναι επιχειρήσεις είτε είναι δημοτικές επιχειρήσεις και δήμοι.

Και για αυτόν τον λόγο, πραγματικά, έχουμε θέσει ως προτεραιότητα, κατ’ αρχάς, γενικότερα την εγκατάσταση των ανανεώσιμων πηγών ενέργειας για σκοπούς ενεργειακού συμψηφισμού –net metering- και έχουν απόλυτη προτεραιότητα.

Μάλιστα, αυτή τη στιγμή γνωρίζετε ότι ο ΔΕΔΔΗΕ, επειδή έχει κορεστεί το δίκτυο μέσης τάσης καθώς είχε επιταχυνθεί τα προηγούμενα δύο-τρία χρόνια πάρα πολύ η εγκατάσταση νέων ΑΠΕ σε αυτό το δίκτυο και ενώ έχει σταματήσει αυτή τη στιγμή να υποδέχεται νέες αιτήσεις, για ενεργειακό συμψηφισμό οι αιτήσεις θα υποδέχονται κι όχι μόνο αυτό, αλλά έχουμε ανακοινώσει και ένα πολύ φιλόδοξο πρόγραμμα για να κατασκευαστούν πάνω από τριακόσιες χιλιάδες φωτοβολταϊκά σε στέγες νοικοκυριών και επιχειρήσεων αλλά και δίπλα σε αντλιοστάσια, πομόνες δηλαδή αγροτών.

Άρα, αυτό νομίζω ότι αποδεικνύει -με νόμο το έχουμε ήδη θεσπίσει, το έχουμε ψηφίσει εδώ στη Βουλή των Ελλήνων, το έχει ανακοινώσει ο Πρωθυπουργός από τον προηγούμενο Σεπτέμβριο στη ΔΕΘ Θεσσαλονίκης- ότι δίνουμε προτεραιότητα -κάνουμε αυτό το οποίο λέτε εσείς ότι είναι το ζητούμενο- πραγματικά σε αυτούς οι οποίοι θέλουν να χρησιμοποιήσουν ένα φωτοβολταϊκό, μια ανανεώσιμη πηγή ενέργειας, για να αυτοκαταναλώνουν και να παράγουν την ενέργεια που αυτοκαταναλώνουν.

Ειδικότερα, για τον Δήμο του Άργους Ορεστικού πρέπει να πούμε ότι έχουν ενταχθεί δεκαεννέα συνολικά κτήρια και ακίνητα του δήμου στο πρόγραμμα, όπως είπατε, επιδότησης, το οποίο δίνει τη δυνατότητα να επιχορηγήσουμε ΑΠΕ και να αυτοκαταναλώνει ή να παράγει ο δήμος. Τα δύο δημοτικά κτήρια έχουν ήδη συνδεθεί, τα αυτοδιοικητικά τα οποία έχουν κατασκευαστεί. Σε έντεκα δημοτικά κτήρια αναμένεται η δήλωση ετοιμότητας του δήμου για τη σύνδεση και υπάρχει φυσικά η δυνατότητα της σύνδεσής τους. Άρα, έχουμε από τα δεκαεννιά, τα δύο που έχουν συνδεθεί, για τα έντεκα αναμένεται από τον δήμο η δήλωση ετοιμότητας, ενώ για τα πέντε κτήρια δεν έχουν ακόμη υποβληθεί αιτήσεις για εξέταση.

Θα υποβληθούν αιτήσεις για εξέταση. Ο ΔΕΔΔΗΕ ενημερώνει ότι η σύνδεση για τα τρία από τα πέντε δημοτικά κτήρια θα είναι εφικτή. Για δε ένα δημοτικό κτήριο υπάρχει προβληματισμός στη χωρητικότητα, γιατί, δυστυχώς, σε όλα αυτά τα προγράμματα δεν προηγείτο πρώτα η κατάθεση αιτήσεως για όρους σύνδεσης και η σύμβαση σύνδεσης και μετά την υποβολή σε πρόγραμμα. Παρ’ όλα αυτά, όμως, ο ΔΕΔΔΗΕ θα εξετάσει το θέμα και έχουμε τη διαβεβαίωσή του ότι θα βρεθεί τεχνική λύση, ώστε, τελικά, και τα δεκαεννέα κτήρια στα οποία θα εγκατασταθούν φωτοβολταϊκά να συνδεθούν με το δίκτυο μέσης τάσης.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, κυρία Τελιγιορίδου, έχετε τον λόγο.

**ΟΛΥΜΠΙΑ ΤΕΛΙΓΙΟΡΙΔΟΥ:** Κύριε Υπουργέ, μάλλον δεν έχετε σωστή ενημέρωση, γιατί εδώ κάποιος δεν λέει τα πράγματα με το όνομά τους. Σύμφωνα με την ενημέρωση που έχω από τον Δήμο Άργους Ορεστικού, και οι δεκαεννέα φάκελοι έχουν κατατεθεί στο ΔΕΔΔΗΕ, τουλάχιστον, εδώ και έναν χρόνο με αριθμό πρωτοκόλλου από τον δήμο και, πραγματικά, δεν μπορώ να καταλάβω πώς λέτε ότι υπάρχουν έργα για τα οποία ο ΔΕΔΔΗΕ δεν έχει αίτηση. Μήπως υποκρύπτεται εδώ το γεγονός ότι ο ΔΕΔΔΗΕ σε δεκαπέντε μέρες πρέπει να δώσει αιτιολογημένη και τεκμηριωμένη απάντηση; Εγώ σας καλώ να διασταυρώσετε αυτό που σας λέω, γιατί είναι επίσημο από τη δημοτική αρχή ότι η κατάθεση των φακέλων προς τον ΔΕΔΔΗΕ και με στοιχεία έχει γίνει πάνω από έναν χρόνο.

Ξέρετε, στα λόγια είναι καλό να λέμε ότι υπερασπιζόμαστε και προτεραιοποιούμε τις αιτήσεις που γίνονται από δημοτικούς φορείς, από ενεργειακές κοινότητες και από ομάδες παραγωγών με κοινωφελή σκοπό. Στην πράξη, όμως, δεν το κάνετε. Στις 12 Αυγούστου 2022 με έκδοση ΦΕΚ υπουργικής απόφασης και ενώ είχατε υποσχεθεί ότι θα προτεραιοποιούνται για τη σύνδεση στο δίκτυο ενεργειακές πρωτοβουλίες με κοινωφελείς σκοπούς, αυτό δεν το αποτυπώσατε στην απόφασή σας του Αυγούστου του 2022 και συνεχίζετε να προκρίνετε με την απόφαση αυτή τη σύνδεση στο δίκτυο ιδιωτικών πρωτοβουλιών και ενεργειακών κοινοτήτων που είναι πάνω από 100 MW, αποκλείοντας τη δυνατότητα της ενεργειακής αυτονομίας περιπτώσεων, όπως είναι ο Δήμος Άργους Ορεστικού.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και εδώ θέλω να σας πω το εξής: Η προτεραιοποίηση αυτή μειώνει το ενεργειακό κόστος στους δήμους. Όμως, επειδή μιλάμε για συμψηφισμό και η συγκεκριμένη ενεργειακή κοινότητα δεν έγινε με σκοπό την αποκόμιση κέρδους, αλλά πάμε με ετήσιο συμψηφισμό, δηλαδή, ο σκοπός είναι καθαρά κοινωφελής και μάλιστα υπάρχει και η πρόβλεψη το 15% που είναι πλεονάζον να δίνεται δωρεάν στη ΔΕΗ. Μάλιστα, εκτός από την ενεργειακή αυτονομία για τους φωτισμούς των δημοτικών οδών και για το κόστος στα δημοτικά κτήρια, υπάρχει και η πρόβλεψη μέρος της παραγωγής αυτής της ενέργειας να πάει σε ευάλωτα νοικοκυριά. Και πέρα από τα δεκαεννέα κτήρια -και δεν θέλω να καταχραστώ τον χρόνο, κύριε Πρόεδρε, γιατί νομίζω ότι γίνεται αντιληπτό-, σταματάει και παγώνει και το έργο για τον υδροστρόβιλο στον Αλιάκμονα και για το πρώτο πράσινο κολυμβητήριο που κάνει ο Δήμος Άργους Ορεστικού. Και εδώ υπάρχει επίσημη καταγγελία και από τον Δήμαρχο κ. Κεπαπτσόγλου και συνολικά από τη δημοτική αρχή και το δημοτικό συμβούλιο, γιατί αυτό δεν μπορεί να συνεχιστεί.

Πέρα, λοιπόν, από τα λόγια, θα παρακαλούσαμε να ξεκινήσετε στην πράξη άμεσα, γιατί εδώ και πάρα πολύ καιρό, κύριε Πρόεδρε, τα φωτοβολταϊκά, για παράδειγμα, των στεγών των δημοτικών κτηρίων παράγουν ρεύμα που δεν πάει πουθενά, χάνεται. Και ο δήμος με αυτή την ενεργειακή κρίση καλείται να πληρώσει 30 ευρώ την κιλοβατώρα από εκεί που πλήρωνε 5,5 ευρώ, με αποτέλεσμα τον τελευταίο ενάμιση χρόνο -και κλείνω με αυτό- από εκεί που είχε μηδέν ευρώ χρέος στη ΔΕΗ μέσα σε έναν ενάμιση χρόνο με έτοιμη τη λύση να έχει φτάσει το χρέος στις 300.000 ευρώ, γιατί έχει ιδιοπαραγωγή η οποία όμως δεν μπορεί να μπει στο δίκτυο. Πρέπει, λοιπόν, να δώσετε άμεσα λύση.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Τελιγιορίδου.

Ορίστε, κύριε Σκρέκα, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Δεν νομίζω ότι χρειάζεται προσπάθεια δημιουργίας εντυπώσεων, κυρία συνάδελφε, γιατί σας απάντησα και νομίζω ότι η απάντησή μου ήταν ξεκάθαρη.

Κατ’ αρχάς, όσον αφορά τη δυνατότητα για την οποία εσείς τώρα ρωτάτε αν δίνουμε στους δήμους ή στον οποιονδήποτε πολίτη αυτής της χώρας να κατασκευάσει ένα φωτοβολταϊκό, ώστε να παράγει την ενέργεια που καταναλώνει και με αυτόν τον τρόπο να μειώσει το κόστος ενέργειας αλλά και να βοηθήσει στην «πράσινη» μετάβαση και στον «πράσινο» μετασχηματισμό είναι κάτι που η Κυβέρνησή μας το έχει προωθήσει και το έχει αποδείξει. Αυτό που αναφέρετε, και το πρόγραμμα του ΕΣΠΑ αλλά και η δυνατότητα ο δήμος να εντάξει εκεί έργα, αυτά δόθηκαν από τη δική μας Κυβέρνηση. Άρα, η Κυβέρνησή μας δημιούργησε τα έργα, ανακοίνωσε τις παρεμβάσεις αυτές και έδωσε χρηματοδότηση για να γίνουν τέτοιου είδους έργα. Η Κυβέρνησή μας είναι εκείνη η οποία δίνει ηλεκτρικό χώρο στο δίκτυο για να μπορέσουν οι ενδιαφερόμενοι να κατασκευάσουν, και η Κυβέρνησή μας είναι αυτή η οποία έχει αποδείξει τα τελευταία τρία χρόνια ότι έχει επιταχύνει πάρα πολύ την εγκατάσταση και τη διείσδυση των ανανεώσιμων πηγών ενέργειας.

Δεν θέλω να επαναλάβω, μπορείτε να ρωτήσετε και μπορώ να σας πω και αργότερα -δεν είναι της παρούσης- πόσα έργα συνδέθηκαν επί των ημερών σας, κάθε χρόνο 2017 - 2018, πόσα δημοτικά έργα, πόσα έργα δήμων κατασκευάστηκαν και συνδέθηκαν για συμψηφισμό και πόσα επί Κυβέρνησης Νέας Δημοκρατίας. Εκεί, λοιπόν, δυστυχώς τα νούμερα είναι αυτά τα οποία αποδεικνύουν ότι δεν χρειάζεται μια προσχηματική κριτική, όταν εμείς έχουμε έρθει και έχουμε υλοποιήσει αυτό το οποίο εσείς έρχεστε εδώ και μας το θέτετε ως ζητούμενο.

Επαναλαμβάνω, εγώ θα καταθέσω την απάντηση από τον ΔΕΔΔΗΕ, η οποία αναφέρει ποια έργα έχουν συνδεθεί για τον Δήμο Άργους Ορεστικού, ποια κτήρια έχουν συνδεθεί και ποια επίκειται να συνδεθούν και, πραγματικά, είμαι στη διάθεσή σας αργότερα να το συζητήσουμε και να δούμε, τελικά, αν υπάρχει κάποια παρεξήγηση ή αν έχει γίνει κάποιο λάθος.

Πάντως, θέλω να σας πω ότι είναι απόφαση της Κυβέρνησης μας σε ό,τι αφορά τη συγκεκριμένη ερώτηση και το συγκεκριμένο θέμα, να το λύσουμε και να συνδέσουμε φυσικά από τη στιγμή που τα χρηματοδοτούμε. Από εδώ και πέρα, πρέπει να σας πω ότι στα επόμενα προγράμματα του ΕΣΠΑ ή στα επόμενα προγράμματα του RRF, του Ταμείου Ανάκαμψης, είναι προϋπόθεση για οποιοδήποτε έργο που θέλει να ενταχθεί σε χρηματοδοτικό σχήμα να έχει λάβει πρώτα όρους σύνδεσης, είτε από τον ΔΕΔΔΗΕ είτε από τον ΑΔΜΗΕ, ώστε να μην υπάρχουν τέτοια προβλήματα. Το είχαμε και με το «ΑΥΤΟΝΟΜΩ». Το λύσαμε στα σπίτια, γιατί είχαμε σπίτια τα οποία δεν είχαν πάρει όρους σύνδεσης, είχαν κατασκευάσει, πραγματικά, φωτοβολταϊκά και δεν μπορούσαν να πάρουν όρους σύνδεσης, κάτι που λύσαμε. Ο ΔΕΔΔΗΕ μέχρι 10 KW δίνει όρους σύνδεσης με μία απλή αίτηση εντός δεκαπέντε ημερών. Μάλιστα, δημιουργείται και μια ηλεκτρονική πλατφόρμα, ώστε όλοι, αυτοί που ενδιαφέρονται τέλος πάντων, να μπορούν να κάνουν αίτηση.

Από εκεί και πέρα, είμαστε φυσικά στη διάθεσή σας για να βελτιώσουμε και αυτά τα οποία πιστεύετε εσείς, αλλά βλέπουμε κι εμείς όλοι ότι χρειάζονται βελτίωση.

Καταθέτω στα Πρακτικά την απάντηση του ΔΕΔΔΗΕ.

Σας ευχαριστώ.

(Στο σημείο αυτό ο Υπουργός Περιβάλλοντος και Ενέργειας κ. Κωνσταντίνος Σκρέκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Και προχωράμε στην πέμπτη με αριθμό 674/3-11-2022 ερώτηση του κύκλου αναφορών - ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Αυθαιρεσία και αισχροκέρδεια και στους λογαριασμούς φυσικού αερίου».

Ορίστε, κύριε Φάμελλε, έχετε τον λόγο για δύο λεπτά. Όμως, όταν θα απαντήσει ο κύριος Υπουργός, δεν θέλω διάλογο.

**ΣΩΚΡΑΤΗΣ ΦΑΜΕΛΛΟΣ:** Καλή εβδομάδα και στον κύριο Υπουργό, λοιπόν!

Κύριε Υπουργέ, θα έλεγα μια και η κ. Τελιγιορίδου είναι μέλος της Επιτροπής Παραγωγής και Εμπορίου, να κάνουμε όποτε θέλετε μια συζήτηση στην Επιτροπή Παραγωγής και Εμπορίου για την πρόοδο των ΑΠΕ, για το έλλειμμα ηλεκτρικού χώρου και για την προκλητική χαριστική υπουργική απόφαση που βγάλατε παραμονές Δεκαπενταύγουστου με φωτογραφικές ρυθμίσεις μάλλον για εργολάβους που έχουν καλύτερη σχέση με την Κυβέρνησή σας σε σχέση με την υπόλοιπη αγορά αλλά και για τα μεγάλα προβλήματα των ενεργειακών κοινοτήτων και των δήμων που, πράγματι, δημιούργησε η Κυβέρνησή σας μια και εκμεταλλεύτηκε το θεσμικό πλαίσιο και την ωρίμανση έργων από την κυβέρνηση του ΣΥΡΙΖΑ για να φτιάξει, δυστυχώς, αυτή τη στιγμή ένα αδιέξοδο στις ΑΠΕ μιας και τα έργα δεν μπορούν να πάρουν άδεια σύνδεσης.

Όμως, ας πάω στην ερώτησή μου η οποία και αυτή είναι πολύ σημαντική και αφορά την αυθαιρεσία των εταιρειών-παρόχων, θα έλεγε κανείς, στον τομέα του φυσικού αερίου.

Η ερώτηση αυτή, κύριε Υπουργέ, υποβλήθηκε στις 3 Νοεμβρίου και δεν απαντήθηκε γραπτά, κάτι που έχετε κάνει συνήθειο. Αυτό δεν είναι καλό για το Υπουργείο Περιβάλλοντος και Ενέργειας. Είναι υποβάθμιση του Υπουργείου Περιβάλλοντος και Ενέργειας και την προκαλείτε εσείς.

Δεν απαντήθηκε γραπτά, παρ’ ότι ρωτάει τι θα κάνει η Ρυθμιστική Αρχή Ενέργειας για την αυθαιρεσία έναντι καταναλωτών φυσικού αερίου και αναφέρομαι, κύριε Πρόεδρε, στην περιοχή Χαριλάου στη Θεσσαλονίκη μας, εκεί ήταν τα πρώτα δείγματα αυτής της αυθαιρεσίας.

Τι ακριβώς έχει γίνει, λοιπόν; Έρχεται ο πάροχος φυσικού αερίου και χρεώνει το καλοκαίρι καταναλώσεις φυσικού αερίου σε σπίτια, ενώ το φυσικό αέριο είναι κλειστό, με τη λογική ότι είναι έναντι λογαριασμός και επειδή μπορεί το Νοέμβριο κάποιοι να έχουν καταναλώσεις, που μπορεί και λόγω καιρού να μην είχαν τελικά, τους χρεώνει καταναλώσεις 80 και 100 κυβικά τον Αύγουστο και τον Σεπτέμβριο, μήνες στους οποίους δεν υπήρχε επιδότηση, μήνες στους οποίους η τιμή υπερδιπλασιάστηκε σε σχέση με τον Ιούνιο. Θα σας καταθέσω τους λογαριασμούς. Υποθέτω τους ξέρετε, γιατί στο Υπουργείο λογικά μετά την ερώτησή μου θα τους είδατε, πριν δεν είχατε πάρει χαμπάρι αλλιώς θα το προλαβαίνατε. Και έρχεται, λοιπόν, ο καταναλωτής και του ζητάνε να πληρώσει για κάτι που δεν καταναλώθηκε με τον κίνδυνο να του κλείσουν το φυσικό αέριο, και τον Νοέμβριο, Δεκέμβριο τελικά να μην έχει φυσικό αέριο που θα το χρειαζόταν για τη θέρμανση.

Έτσι, λοιπόν, έχουμε καταχρηστικές πρακτικές, αδιαφάνεια, έλλειψη τουλάχιστον ενημέρωσης, με αποτέλεσμα αυτή τη στιγμή οι πολίτες να αναρωτιούνται: εκτός από την ακρίβεια και την αισχροκέρδεια που αφήνει η Κυβέρνηση Μητσοτάκη, θα έχουμε και αυθαιρεσία των παρόχων; Χωρίς κατανάλωση θα χρεώνονται λογαριασμοί; Αυτό είναι κάτι το οποίο το εκμεταλλεύτηκαν οι πάροχοι και η πολιτεία και πιστεύω και η ΔΕΠΑ δεν έχει κάνει τίποτα. Και είναι ευθύνη της πολιτείας να προστατεύσει τους καταναλωτές. Δεν μπορούμε να πούμε ότι φταίνε οι εταιρείες και να ψάχνετε να το ρίξετε αλλού τον μουτζούρη. Εσείς τι κάνατε είναι το ερώτημα. Γιατί δεν μπορεί, πράγματι, ο πολίτης να φανταστεί την αυθαιρεσία μιας εταιρείας που θα του χρεώσει κατανάλωση χωρίς να έχει για να αξιοποιήσει έστω το εθελοντικό εργαλείο να παίρνει τηλέφωνο και να λέει τη μέτρησή του κάθε μήνα. Μα, τον Αύγουστο που έχει κλειστή την κατανάλωση;

Εδώ, λοιπόν, τώρα έχουμε πάρα πολλά παράπονα και επιπλέον, κύριε Υπουργέ, έχουμε και παράπονα για την χρέωση αναδρομικά των χρεώσεων δικτύου. Θυμίζω, κύριε Πρόεδρε, η Κυβέρνηση για να μειώσει το αποτύπωμα του κόστους τότε, το Νοέμβριο, Δεκέμβριο του ’21, ψήφισε μια διάταξη ότι το κόστος δικτύου θα πάει στους επόμενους μήνες. Πίστευε ότι θα πέσει το κόστος φυσικού αερίου τους επόμενους μήνες. Τόσα ξέρανε. Εν πάση περιπτώσει τι να πούμε, μαθητευόμενοι μάγοι!

Έρχεται, όμως, τώρα το κόστος πολύ υψηλότερο τους επόμενους μήνες προστίθεται και η αναδρομική χρέωση δικτύου και πληρώνουν δύο φορές οι καταναλωτές, αλλά με πολλές καταγγελίες -ξέρουμε ότι έχουν πάει στη ΡΑΕ, γιατί έχουν κοινοποιηθεί και σε εμάς- για προβλήματα στις αναδρομικές χρεώσεις του δικτύου. Άρα, έχουμε σε πολλά επίπεδα αυθαιρεσία.

Το ερώτημα, λοιπόν, κύριε Υπουργέ, για να κλείσω την πρωτομιλία μου είναι το εξής, θα υπάρχει αναστολή των χρεώσεων αυτών; Δεν μπορείτε να κάνετε κάτι άλλο. Όταν χρεώθηκαν στους πολίτες λάθος και επιπλέον καταναλώσεις από τις πραγματικές και μάλιστα χωρίς καμμία σχέση με την κατανάλωση πρέπει να ανασταλούν, πρέπει να πάνε αρνητικοί λογαριασμοί να το πω έτσι. Θα υπάρξει κάποια παρέμβαση, σχετικά με την αυθαιρεσία των εταιρειών αυτών;

Και ειλικρινά αυτό που εγώ αναρωτιέμαι είναι: θα μας δώσετε μήπως τώρα κάποιο έγγραφο της ΡΑΕ που να εντοπίζει την αυθαιρεσία και να επιβάλλει κυρώσεις; Γιατί αλλιώς θα μας πείτε κάτι μόνο προφορικά. Δεν είναι αξιόπιστο. Εμείς ζητήσαμε τι θα κάνει η Ρυθμιστική Αρχή για την αυθαιρεσία έναντι των καταναλωτών.

Και επανέρχομαι, κύριε Πρόεδρε, στην δευτερομιλία μου.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εγώ ευχαριστώ.

Θα απαντήσει ο Υπουργός Περιβάλλοντος και Ενέργειας, ο κ. Κωνσταντίνος Σκρέκας. Όπως είδατε, κύριε Φάμελλε, δεν σας διέκοψε.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κατ’ αρχάς, καλή εβδομάδα. Καλή και δημιουργική χρονιά, κύριε συνάδελφε. Εύχομαι προσωπική επιτυχία. Δεν μπορώ να ευχηθώ επιτυχία στην παράταξή σας βεβαίως. Δεν μπορώ να καταλάβω, όμως, πώς είναι υποβάθμιση μία γραπτή ερώτηση που θα είχε μια γραπτή απάντηση, να αντικαθίσταται από μία διά ζώσης κοινοβουλευτική ερώτηση εντός της Βουλής των Ελλήνων και μία απάντηση διά ζώσης από τον αρμόδιο Υπουργό απέναντί σας. Αν αυτό είναι υποβάθμιση σε σχέση με τη γραπτή απάντηση, άλλη φορά να τα απαντάμε γραπτά και να μην κάνουμε αυτόν τον πολύ ωραίο και γόνιμο διάλογο, ο οποίος νομίζω ότι μπορεί να έχει και καλά αποτελέσματα πολλές φορές από μια ψυχρή γραπτή απάντηση που ίσως δεν θα τη διαβάζατε κιόλας αν έρθει στο e-mail σας.

Από εκεί και πέρα, κατ’ αρχάς να πούμε κάτι γιατί αυτό που λέτε έχει ένα δίκιο. Ποιο είναι αυτό; Αυτό το οποίο ισχύει και ίσχυε το προηγούμενο καλοκαίρι, ίσχυε, δυστυχώς, όλα τα προηγούμενα καλοκαίρια και τα καλοκαίρια που εσείς ήσασταν Αναπληρωτής Υπουργός Περιβάλλοντος, βεβαίως, όχι Ενέργειας, ο κ. Σταθάκης ήταν Υπουργός Ενέργειας. Δηλαδή έχουμε κατά τους καλοκαιρινούς μήνες μειωμένη συχνότητα μετρήσεων στους οικιακούς, κυρίως, αυτόνομους μετρητές καταναλωτές φυσικού αερίου. Αυτοί καταμετρώνται περίπου πέντε φορές το χρόνο ανά δίμηνο κυρίως τους χειμερινούς μήνες. Η ΡΑΕ έρχεται και προσδιορίζει, εφόσον δεν υπάρχουν πραγματικές μετρήσεις, μία τυπική καμπύλη κατανάλωσης. Αυτό το οποίο έγινε το 2022 έγινε το 2021 και έγινε και τα χρόνια που κυβερνούσατε εσείς, είναι μια πρακτική της Ρυθμιστικής Αρχής Ενέργειας και με βάση αυτή την τυπική καμπύλη κατανάλωσης έρχονται έναντι λογαριασμοί για εκτιμώμενες καταναλώσεις, που όντως έχετε δίκιο ότι μπορεί να μην έχουν γίνει.

Συγκεκριμένα θα σας πω ότι τον Σεπτέμβριο δημοσιεύτηκαν εκατόν ενενήντα χιλιάδες λογαριασμοί, έντεκα χιλιάδες πεντακόσιοι περίπου οικιακοί καταναλωτές και άλλοι δήλωσαν ότι ήθελαν να γίνει καταμέτρηση πραγματική, να μην πληρώσουν το έναντι ποσό και εξυπηρετήθηκαν και οι εντεκάμισι χιλιάδες, σύμφωνα με τη δήλωση του αρμόδιου διαχειριστή, και βεβαίως έγινε η μέτρηση σε αυτούς και τους ήρθε κανονικός λογαριασμός.

Τώρα φυσικά για αυτούς που τους έχει έρθει έναντι λογαριασμός υψηλός το καλοκαίρι δεν σημαίνει πως όταν γίνει η μέτρηση και έρθει ο εκκαθαριστικός δεν θα γίνει συμψηφισμός, φυσικά και θα γίνει συμψηφισμός. Να πούμε ότι δεν γίνονται διακοπές, αποκοπές όταν υπάρχουν έναντι λογαριασμοί.

Τώρα το πρόβλημα, όμως, υπάρχει και το πρόβλημα λύνεται με δύο τρόπους: ή με πολύ πιο συχνές μετρήσεις ή με το να τοποθετήσουμε και να αντικαταστήσουμε τους αναλογικούς μετρητές με ψηφιακούς και έξυπνους μετρητές. Αυτό είναι αυτό το οποίο προωθεί η Κυβέρνησή μας. Τα επόμενα πέντε χρόνια έχουμε ένα πολύ φιλόδοξο πρόγραμμα αντικατάστασης των αναλογικών μετρητών με έξυπνους μετρητές και να λυθεί να έχουμε σε πραγματικό χρόνο μέτρηση και με αυτόν τον τρόπο να μην πληρώνει ένας καταναλωτής, που μπορεί να δυσκολεύεται κιόλας και ιδίως τώρα που είναι και ακριβές οι τιμές ενέργειας, έναν λογαριασμό έναντι από τη στιγμή που δεν έχει καταναλώσει αυτό το φυσικό αέριο.

Τώρα από εκεί και πέρα, για τις χρεώσεις που είπατε, την αναβολή, είχε γίνει αναβολή τους χειμερινούς μήνες που ήταν αυξημένες οι καταναλώσεις και αυξημένες οι χρεώσεις λόγω και της αύξησης του κόστους και είχαν μεταφερθεί -έτσι όπως είχε προσδιοριστεί με τους διαχειριστές και με τη ΡΑΕ- το καλοκαίρι που δεν έχουμε ιδιαίτερες καταναλώσεις και είναι πολύ πιο χαμηλοί οι λογαριασμοί ρεύματος.

Από εκεί και πέρα, όμως, πρέπει να σας πω, κύριε συνάδελφε, το ξέρετε πολύ καλά ότι για όλη αυτή την τεράστια ενεργειακή κρίση που πλήττει την Ευρώπη και την Ελλάδα βεβαίως κατ’ επέκταση έχουμε κάνει πάρα πολλά πράγματα για να στηρίξουμε τους καταναλωτές. Θα σας πω το βασικότερο -θα τα πούμε και στη δευτερολογία- ότι επί ημερών σας οι καταναλωτές φυσικού αερίου, τα νοικοκυριά δηλαδή που κατανάλωναν φυσικό αέριο για να θερμαίνουν το σπίτι τους δεν ήταν δικαιούχοι του επιδόματος θέρμανσης, ενώ όταν ανέλαβε η Νέα Δημοκρατία και όταν ξεκίνησε η ενεργειακή κρίση και το 2021 και το 2022 κατ’ αρχάς τα 80 εκατομμύρια ευρώ που ήταν κατ’ έτος το επίδομα θέρμανσης διπλασιάστηκε στα 180 και στη συνέχεια φέτος στα 300 εκατομμύρια και βεβαίως έγιναν δικαιούχοι επιδόματος θέρμανσης και οι καταναλωτές φυσικού αερίου. Οπότε για να δούμε πόσο τελικά αγοράζει 1 KWh θερμική φυσικού αερίου ένας καταναλωτής πρέπει να δούμε πέρα από τις επιδοτήσεις που δίνουμε και σε συνεργασία με τη ΔΕΠΑ, που θα τα πούμε βεβαίως συγκεκριμένα στη δευτερολογία, πρέπει να αφαιρούμε και ποιο είναι το επίδομα θέρμανσης. Για παράδειγμα ένα μέσο σπίτι στη Θεσσαλονίκη καταναλώνει περίπου 8 MWh θερμικές φυσικού αερίου τη χειμερινή σεζόν, αν πάρει 300 ευρώ επίδομα θέρμανσης καταλαβαίνετε ότι 300 ευρώ αν τα διαιρέσουμε 8MWh η τιμή που αγοράζει τελικά είναι 40 ευρώ περίπου χαμηλότερη από την τιμή που βλέπει στο λογαριασμό ρεύματος, γιατί έρχεται μέσα από το επίδομα θέρμανσης που θα λάβει.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Κύριε Σκρέκα, δεν ξέρω αν στο Πολυτεχνείο κάνατε συνδικαλισμό, αλλά αυτό που κάνατε στην αρχή είναι παραβίαση κοινοβουλευτικού κανόνα, δηλαδή είπατε ότι είναι πολύ ευχάριστο να ερχόμαστε να συζητάμε και δεν είναι υποβάθμιση, αλλά είναι παραβίαση του Κανονισμού της Βουλής. Όταν γίνεται μία ερώτηση στις 3 Νοεμβρίου οφείλετε μέχρι τις 28 Νοεμβρίου να απαντήσετε γραπτά. Τώρα αν δεν το κάνετε και ψάχνετε δικαιολογίες ότι θέλετε να με βλέπετε μπορεί να βρισκόμαστε και χωρίς να έχουμε ερώτηση εδώ. Κύριε Σκρέκα, όμως, πρέπει να τηρήσετε τον κοινοβουλευτικό κανόνα που είναι να δώσετε γραπτή απάντηση και να μας δώσετε γραπτά τι είπε η Ρυθμιστική Αρχή Ενέργειας.

Αν δεν θέλετε, να το πείτε στη Βουλή να το ξέρει και ο Πρόεδρος και να σας βγάλουν και «κίτρινη κάρτα»! Δεν το κάνατε, όμως, κύριε Σκρέκα. Αυτή είναι η αλήθεια. Παραβιάσατε τον Κανονισμό. Μικρό θα μου πείτε παράπτωμα, αλλά παράπτωμα.

Έρχεστε εδώ αναγκαστικά, διότι εγώ έκανα αίτηση που σας -σε εισαγωγικά- «σέρνει» στη Βουλή με κάποιο τρόπο -ευγενικά είναι τα εισαγωγικά- γιατί δεν απαντήσατε γραπτά και το Προεδρείο σάς λέει «ελάτε προφορικά γιατί δεν τηρήσατε τον Κανονισμό». Αφήστε τα αυτά τώρα, αφήστε τα.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Αυτόματα…

**ΣΩΚΡΑΤΗΣ ΦΑΜΕΛΛΟΣ:** Όχι, δεν είναι αυτόματα, έκανα γραπτή αίτηση. Δεν γίνονται όλες οι γραπτές επίκαιρες. Αφήστε, κύριε Σκρέκα, έχουμε εμπειρία. Αυτά ότι μόνο εσείς κατέχετε τη γνώση, δεν ισχύουν.

**ΠΡΟΕΔΡΕΥΩΝ (Απόστολος Αβδελάς):** Πάντως την εισαγωγή την έκανε με πολλή συμπάθεια.

**ΣΩΚΡΑΤΗΣ ΦΑΜΕΛΛΟΣ:** Και εγώ με συμπάθεια το είπα. Του είπα όποτε θέλει να βρισκόμαστε.

Όμως, να μη χάνω χρόνο. Είναι υποβάθμιση της απάντησής σας αυτή που μέχρι στιγμής έχετε δώσει. Δεν έχω δει τα γραπτά και τις ποινές σε αυτούς που έκαναν αυθαιρεσίες εις βάρος των καταναλωτών στη Θεσσαλονίκη.

Λέτε, λοιπόν, ότι προσπαθείτε να λύσετε το θέμα με επιδοτήσεις στο φυσικό αέριο. Κύριε Πρόεδρε, αναρωτιέμαι το εξής. Για τίποτα δεν είναι υπεύθυνη αυτή η Κυβέρνηση; Οφείλω, λοιπόν, να καταθέσω από λογαριασμούς της Θεσσαλονίκης -τους έχω εδώ και θα τους καταθέσω μετά- το τι πάρτι αισχροκέρδειας έχει κάνει αυτή η Κυβέρνηση στο φυσικό αέριο. Γιατί λέω «αυτή η Κυβέρνηση»; Γιατί ένα «γαλάζιο» παιδί, ο κ. Ξιφαράς προΐσταται στη ΔΕΠΑ Εμπορίας που γίνεται το πάρτι.

Προσέξτε, κύριε Πρόεδρε. Σε λογαριασμούς Θεσσαλονίκης, Σεπτέμβριος του 2020, θερμική KWh 0,0121. Σεπτέμβριος του 2021- καμμία σχέση με Ουκρανία- 0,512, δηλαδή 326% πάνω από Σεπτέμβριο σε Σεπτέμβριο, Μητσοτάκης!

Ιανουάριος 2022 -πριν από την Ουκρανία- 0,1304, δηλαδή 977% αύξηση πριν την απαράδεκτη εισβολή στην Ουκρανία. Σεπτέμβριος 2022, κύριε Πρόεδρε, οι χρεώσεις αυτές που σας είπα, 0,2409. Ξέρετε τι σημαίνει αυτό, κύριε Πρόεδρε; Σημαίνει 1891% πάνω από τις χρεώσεις του Σεπτεμβρίου του 2020. Αυτό είναι η αισχροκέρδεια Μητσοτάκη. Αυτό ζουν οι πολίτες. Αυτό είναι το πάρτι που κάνει ο κ. Ξιφαράς και τα υπόλοιπα «γαλάζια» παιδιά που βάλατε στη ΔΕΠΑ Εμπορίας.

Είναι φορέας φυσικού αερίου αυτός, που παραμένει ακόμα δημόσιος. Δεν τον ξεπούλησαν και αυτόν. Ποιος ξέρει τι deal πρέπει να κλείσετε για να ξεπουλήσετε και τη ΔΕΠΑ Εμπορίας. Σε αυτό τον φορέα, λοιπόν, είχατε δεκαπλασιασμό των κερδών το 2021 με ισολογισμό, που δεν τα έχετε φορολογήσει, κύριε Σκρέκα. Μια χαρά αμείβονται τα «γαλάζια» παιδιά, όπως στο ΔΕΔΔΗΕ παίρνουν πριμ για να μη συνδέουν τον Δήμο Άργους Ορεστικού. Αυτό γίνεται. Αυτό συζητήσαμε, τα πριμ των 60.000 ευρώ σε συνεδρίαση που έδωσε ο κ. Μάνος στον εαυτό του, για να ξέρετε τι γίνεται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εδώ όμως έχουμε ήδη μια έκθεση της Ρυθμιστικής Αρχής Ενέργειας. Την έχω εδώ. Είναι ενημερωτικό σημείωμα που λέει, κύριε Πρόεδρε -γιατί δεν μπορούν να τα κρύψουν- ότι οι εταιρείες που δραστηριοποιούνται κατά κύριο λόγο στη χονδρεμπορική αγορά του φυσικού αερίου έχουν θετικό περιθώριο κέρδους με σημαντική αύξηση της ΔΕΠΑ Εμπορίας από 7% το 2019 σε 24% το 2021 και μετά μιλάνε για την τιμή του φυσικού αερίου επί ΣΥΡΙΖΑ! Προφανώς δεν χρειαζόταν επίδομα θέρμανσης, όταν ήταν τόσο χαμηλό το περιθώριο κέρδους και οι τιμές. Εσείς το πήγατε στον Θεό! Εσείς αισχροκερδείτε εις βάρος των καταναλωτών.

Και μετά το επίδομα, κύριε Πρόεδρε, το κόστος αυξήθηκε σχεδόν 2000%, 1891% και έχουν τα μούτρα και μιλάνε! Και οι πολίτες στη Χαριλάου στη Θεσσαλονίκη είναι υποχρεωμένοι να πληρώνουν λογαριασμούς αερίου τον Αύγουστο -όπως βλέπω εδώ- της τάξης των 235 ευρώ, 245 ευρώ, με κλειστούς τους λέβητες και κλειστό το αέριο και με τον φόβο του χειμώνα που θα ερχόταν, μην τυχόν και τους κόψει ο κ. Σκρέκας το αέριο. Έτσι λειτούργησαν οι εταιρείες παροχής. Έτσι πληρώθηκαν οι λογαριασμοί.

Και για να κλείσω, κύριε Πρόεδρε, γιατί οφείλω να σεβαστώ τον κανόνα, δεν μπορώ να ανεχτώ να λέτε εσείς, κύριε Σκρέκα, ότι δεν είναι υποβάθμιση η συζήτηση που δημιουργεί το Υπουργείο Περιβάλλοντος και Ενέργειας στη Βουλή. Διότι εδώ που είχατε κάτι να σχολιάσετε, προς το παρόν θεωρώ ότι είναι επιδερμική η προσέγγισή σας. Δεν μας είπατε για τα πρόστιμα και την επιστροφή των χρημάτων στους καταναλωτές. Εδώ τουλάχιστον ήρθατε στη Βουλή.

Ξέρετε ότι σε ερώτηση και αίτηση κατάθεσης εγγράφων που ο ΣΥΡΙΖΑ κατέθεσε στο Υπουργείο Περιβάλλοντος για το πόρισμα των υπερκερδών στο ρεύμα -αυτά τα δισεκατομμύρια που πήραν και έφυγαν οι εταιρείες ρεύματος με τις πλάτες σας και του κ. Μητσοτάκη βέβαια- ο κ. Σκρέκας έστειλε έγγραφο παραμονή Πρωτοχρονιάς! Παρασκευή στις 2 το μεσημέρι μου ήρθε το έγγραφο, όπου έλεγε ότι δεν μπορεί να καταθέσει το πόρισμα για λόγους εμπορικού απορρήτου.

Δηλαδή, κύριε Πρόεδρε, ο κ. Σκρέκας που λέει ότι σέβεται και είναι ευχάριστη η συζήτηση της Βουλής, έκρυψε από τη Βουλή και από τους Έλληνες πολίτες το πόρισμα των υπερκερδών. Δεν φτάνει που κάνουν πλάτες στο καρτέλ ενέργειας. Δεν φτάνει που ο ίδιος ευθύνεται, μαζί με τον κ. Μητσοτάκη, για την κλοπή δισεκατομμυρίων από τα νοικοκυριά και τις επιχειρήσεις, κρύβει και το πόρισμα των υπερκερδών από τη Βουλή!

Οφείλω να σας πω, κύριε Σκρέκα, ότι πέρα από την υποτίμηση που έχετε εσείς προς τη Βουλή και τη δημοκρατία -εδώ έχουν φτάσει να σας παρακολουθούν από την ΕΥΠ και το γραφείο του Πρωθυπουργού, για όνομα του Θεού!- εμείς θα φέρουμε το πόρισμα στη Βουλή και θα είστε εδώ και θα αναγκαστείτε να το υπερασπιστείτε και να υπερασπιστείτε το πώς βάλατε πλάτη σε τέσσερις, πέντε εταιρείες, που έχουν κλέψει δισεκατομμύρια από τα νοικοκυριά και από τις επιχειρήσεις της χώρας μας.

Το ίδιο γίνεται και στα πετρέλαια. Σχεδόν 6 δισεκατομμύρια έχουν φύγει από την αγορά για το ρεύμα και τα διυλιστήρια…

**ΠΡΟΕΔΡΕΥΩΝ (Απόστολος Αβδελάς):** Κλείστε, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** …και είστε υπεύθυνοι και για όλα αυτά θα απολογηθείτε πολύ σύντομα. Και θα απολογηθείτε γιατί πρέπει να απολογηθείτε στον ελληνικό λαό. Γιατί είναι πολύ μεγάλο το κόστος της Κυβέρνησής σας. Δεν είναι αμέλεια, είναι επιλογή. Ευθύνεστε για την κλοπή των δισεκατομμυρίων.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κατ’ αρχάς, κύριε συνάδελφε, προς αποφυγή παρεξηγήσεων, εγώ θα καταθέσω την ενημέρωση που έχει στείλει η Ρυθμιστική Αρχή Ενέργειας, γιατί καταλαβαίνετε -επαναλαμβάνω- ότι δεν είναι υποβάθμιση να μπορούμε να κάνουμε έναν διάλογο στη Βουλή των Ελλήνων.

Παρακαλώ πολύ, το καταθέτω για τα Πρακτικά.

(Στο σημείο αυτό ο Υπουργός Περιβάλλοντος και Ενέργειας κ. Κωνσταντίνος Σκρέκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από εκεί και πέρα εγώ θα επανέλθω. Συγκρίνατε τρεις χρονιές, τιμές φυσικού αερίου 2020, 2021, 2022. Να κάνω μια ερώτηση, κύριε συνάδελφε; Το 2020 ποιος κυβερνούσε αυτόν τον τόπο; Ο ΣΥΡΙΖΑ; Επαναλαμβάνω την ερώτηση: Το 2020 ποιος κυβερνούσε αυτόν τον τόπο, με τη λαϊκή εντολή που είχε λάβει; Η Κυβέρνηση της Νέας Δημοκρατίας, Πρωθυπουργός Κυριάκος Μητσοτάκης. Συγκρίνετε, λοιπόν, με τρία έτη που ήταν η ίδια κυβέρνηση. Τι άλλαξε λοιπόν μεταξύ 2020, 2021 και 2022;

**ΣΩΚΡΑΤΗΣ ΦΑΜΕΛΛΟΣ:** Ξεκίνησε το πάρτι.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Πάντως η Κυβέρνηση δεν άλλαξε. Η Κυβέρνηση ήταν η ίδια.

Άρα για άλλη μια φορά ακολουθείτε την προσφιλή σας δυστυχώς τακτική. Δεν έχετε αλλάξει. Περνάνε τα χρόνια, αλλά παραμένετε ίδιος. Το θέμα είναι να εξελίσσεστε. Πρέπει να εξελίσσεται ο πολιτικός, όπως πρέπει να εξελίσσονται και τα κόμματα. Ο ΣΥΡΙΖΑ έχει μείνει κολλημένος και γι’ αυτό τον λόγο, επειδή δεν εξελίσσεται ο ΣΥΡΙΖΑ, βλέπετε ότι δεν μπορεί να κερδίσει και ευήκοα ώτα.

**ΣΩΚΡΑΤΗΣ ΦΑΜΕΛΛΟΣ:** Τα υπερκέρδη εξελίσσονται. Η αισχροκέρδεια εξελίσσεται!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Αυτή τη στιγμή θα σας πω και για τα υπερκέρδη και για όλα, γιατί δυστυχώς έχετε το μειονέκτημα να έχετε κυβερνήσει και μάλιστα με τρόπο που έχει δυστυχώς παραγάγει πολύ άσχημα αποτελέσματα για τον λαό και πολύ άσχημα αποτελέσματα και στον ενεργειακό κλάδο. Και θα σας τα πω.

Εμείς, λοιπόν, και το 2020 και το 2021 και το 2022 τις ίδιες προτεραιότητες είχαμε, κύριε συνάδελφε, να στηρίζουμε τους αδύναμους και να προσπαθούμε να αλλάξουμε έναν ενεργειακό κλάδο που παραλάβαμε από εσάς και που χρειάζεται δομικό μετασχηματισμό για να μπορέσουμε να έχουμε ανταγωνιστικές τιμές ενέργειας και για την κοινωνία, αλλά και για την οικονομία. Γιατί αυτά τα στοιχεία πρέπει να τα διαβάσετε. Σας έχω πει ότι την ενέργεια δεν την γνωρίζετε πολύ καλά και πρέπει να διαβάσετε.

Άμα δείτε την απόκλιση της ελληνικής τιμής χονδρεμπορικής αγοράς από το μέσο όρο της Ευρώπης όταν κυβερνούσατε εσείς και τώρα που κυβερνάει η Νέα Δημοκρατία, θα δείτε ότι η απόκλιση ήταν πολύ μεγαλύτερη. Είχαμε ακριβότερη τιμή στην ελληνική χονδρεμπορική αγορά στην Ελλάδα κατά 30% έως 40% σε σχέση με το μέσο όρο της Ευρώπης, ενώ αυτό έχει αρχίσει και αποκλιμακώνεται και μειώνεται η απόκλιση. Παραμένει η απόκλιση, αλλά μειώνεται. Υπήρχαν χρονιές, τις δικές σας χρονιές που η Ελλάδα ήταν πραγματικά το νούμερο ένα, ήταν η πιο ακριβή χώρα στην Ευρώπη.

Τα διαβάζω αυτά που λέτε. Δεν απαντώ βέβαια, γιατί δυστυχώς τι να απαντήσω σε πράγματα τα οποία αυτονοήτως διαψεύδονται; Και το 2021 και το 2022 η Ελλάδα δεν είναι η πιο ακριβή χώρα στην Ευρώπη, όπως λέτε. Δυστυχώς παραμένει να είναι από τις πιο ακριβές, αλλά επί κυβερνήσεως ΣΥΡΙΖΑ ήταν η νούμερο ένα πιο ακριβή. Εμείς αυτό προσπαθούμε να το αλλάξουμε. Πώς; Με τη διείσδυση των ανανεώσιμων πηγών ενέργειας η οποία πολλαπλασιάστηκε.

Να θυμίσω ότι επί των ημερών σας, δηλαδή το 2017 και 2018, κατασκευάσθηκαν και συνδέθηκαν στη μέση τάση, μέση και χαμηλή τάση, μόλις 2 MW φωτοβολταϊκών, δηλαδή μόλις τέσσερα πέντε μικρά φωτοβολταϊκά απλών πολιτών κατάφεραν να κατασκευαστούν και να συνδεθούν. Εμείς το 2022 σχεδιάσαμε 1.700 MW. Τα 1.000 περίπου από αυτά, τα 1.100 MW ήταν στη μέση και χαμηλή τάση, δηλαδή από μικρούς επενδυτές, από απλούς Έλληνες πολίτες.

Άρα, 1.100 εμείς, 2 MW εσείς. Η ισχύς που εγκαταστάθηκε το 2022 είναι 1.700 MW. Είναι διπλάσια από την ισχύ που κατασκευάστηκε και συνδέθηκε στο σύνολο της τετραετίας 2015 - 2018. Δηλαδή χρειάζονταν δύο τετραετίες ΣΥΡΙΖΑ για να αντικαταστήσουν μία τετραετία, σε ό,τι αφορά τη διείσδυση των ΑΠΕ, της Νέας Δημοκρατίας και του Κυριάκου Μητσοτάκη. Τόσο καλά έχετε κυβερνήσει!

Τώρα για φίλους και για χάρες, να μην ξεχάσουμε το ότι η ΔΕΗ είχε υποχρεωθεί να πουλάει παραπάνω από τη λιγνιτική παραγωγή που είχε, δηλαδή μεγαλύτερη ποσότητα ηλεκτρικής ενέργειας από τη λιγνιτική παραγωγή σε τιμές κάτω του κόστους, στα 20 και 30 ευρώ τη MW, όταν είχε 60 και 70 ευρώ η χονδρεμπορική τιμή. Είχε υποχρεωθεί να την πουλάει σε ιδιώτες ανταγωνιστές και οι ανταγωνιστές να κερδίζουν μερίδια αγοράς και να παίρνουν τους πελάτες της.

Δεν είδα να παίρνετε τίποτα χρήματα πίσω τότε που αγόραζαν ενέργεια από τη ΔΕΗ κάτω του κόστους οι ιδιώτες όμιλοι με 20 και 30 ευρώ τη μεγαβατώρα και έβγαζαν και περισσότερα κέρδη και ήταν και πιο ανταγωνιστικοί για να παίρνουν το μερίδιο της αγοράς από τη ΔΕΗ. Αυτά ξεχνάτε να τα πείτε. Είπα, διαβάστε λίγο την ιστορία, γιατί η ιστορία δυστυχώς δείχνει την αλήθεια.

Τώρα έχουμε δώσει 90 εκατομμύρια ευρώ για το 2022 για τους οικιακούς καταναλωτές από τον κρατικό προϋπολογισμό και έχουμε δώσει πάνω από 170 εκατομμύρια ευρώ μέσα από τη ΔΕΠΑ Εμπορίας.

Αυτοί οι λογαριασμοί που δείξατε, κύριε συνάδελφε, είναι λογαριασμοί λιανικής, είναι δηλαδή λογαριασμοί σε τελικούς καταναλωτές; Η ΔΕΠΑ Εμπορίας πουλάει σε τελικούς καταναλωτές; Σας ρωτάω. Έρχεστε εδώ και λέτε άλλα αντί άλλων.

**ΣΩΚΡΑΤΗΣ ΦΑΜΕΛΛΟΣ:** Είχε δεκαπλάσια κέρδη, ναι ή όχι;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):**  Αλλάζει την κουβέντα, δεν απαντάει στην ερώτηση τώρα. Επαναλαμβάνω, ήρθατε εδώ προς τους Βουλευτές και ανακοινώσατε και διαβάσατε κάποιους λογαριασμούς καταναλωτών, νοικοκυριών. Επαναλαμβάνω, η ΔΕΠΑ Εμπορίας πουλάει σε τελικούς καταναλωτές λιανική; Όχι, δεν πουλάει. Μη λέτε λοιπόν ψέματα. Η ΔΕΠΑ Εμπορίας πουλάει στη χονδρική, πουλάει στη Βουλγαρία, εξάγει φυσικό αέριο και όντως είχε αυξημένα κέρδη και γι’ αυτό ήρθαμε και δώσαμε 170 εκατομμύρια ευρώ το 2022 μέσα από τους λογαριασμούς φυσικού αερίου στους οικιακούς καταναλωτές και όχι μόνο.

Εμείς το κάναμε αυτό, δεν το κάνατε εσείς. Πάλι ξεκινάτε τη χρονιά με κακό τρόπο. Δεν έχετε μάθει. Κάθε φορά που έρχεστε εδώ θα λέτε και τελικά θα ακούτε την απάντηση που θα σας βάζει δυστυχώς στη θέση σας και δεν θέλω και στενοχωριέμαι που το κάνω αυτό. Αλλά τι να κάνω; Πρέπει να αποκαταστήσω την αλήθεια κάθε φορά.

Από κει και πέρα, για να τελειώσω, δεν έχει τελειώσει η ενεργειακή κρίση. Είναι μεγάλη η διαφορά της τιμής από το 2020 στο 2021 και 2022. Είναι πάρα πολύ απλά, κύριε συνάδελφε, και αν δεν το έχετε μάθει, να σας ενημερώσω. Υπήρξε μια τεράστια ενεργειακή κρίση η οποία απλώθηκε σε όλη την Ευρώπη και επηρέασε και την Ελλάδα. Βλέπουμε ότι τώρα αποκλιμακώνονται οι τιμές. Έχουν βοηθήσει πολλά πράγματα, έχει βοηθήσει και ο καλύτερος καιρός, οι καλύτερες συνθήκες, έχει βοηθήσει και η απόφαση της Ευρώπης να δημιουργήσουμε έναν οριζόντιο μηχανισμό επιβολής πλαφόν που έδειξε στις αγορές ότι δεν θα ανεχτούμε άλλη αισχροκέρδεια και κερδοσκοπία στις αγορές, μία πρόταση του Έλληνα Πρωθυπουργού, Κυριάκου Μητσοτάκη. Ήταν ο πρώτος που έκανε αυτή την πρόταση και έσυρε όλη την Ευρώπη.

Ο Έλληνας Πρωθυπουργός είναι αυτός που έσυρε την Ευρώπη σε αυτή τη θέση που τώρα έχει γίνει πράξη και έχει υιοθετηθεί σαν ευρωπαϊκός μηχανισμός. Δεν το έκανε η δική σας κυβέρνηση, δεν ήταν πρόταση του δικού σας κόμματος, ήταν η ελληνική κυβέρνηση που το έκανε.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Υπουργέ. Καλή συνέχεια και στους δύο.

Προχωρούμε στην επόμενη, τη δέκατη τέταρτη με αριθμό 304/9-1-2023 επίκαιρη ερώτηση δεύτερου κύκλου, του Επικεφαλής της Κοινοβουλευτικής Ομάδας του Κινήματος Αλλαγής και Βουλευτή Ηλείας κ. Μιχάλη Κατρίνηπρος τον Υφυπουργό στον Πρωθυπουργό αρμόδιο για θέματα Κρατικής Αρωγής και Αποκατάστασης, με θέμα: «Αδικαιολόγητη ταλαιπωρία για δεκάδες πυρόπληκτους παραγωγούς της Ηλείας».

Κύριε Κατρίνη, καλησπέρα σας, καλή εβδομάδα, χρόνια πολλά, καλή χρονιά. Έχετε για δύο λεπτά τον λόγο.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ευχαριστώ πολύ, κύριε Πρόεδρε.

Κύριε Υφυπουργέ, πάλι αρχές Ιουλίου θυμάστε είχαμε κάνει μια ζωντανή ερώτηση πάλι εδώ στη Βουλή για το ζήτημα των αποζημιώσεων των προκαταβολών στους μη κατά κύριο επάγγελμα αγρότες και παρά το ότι, όπως θυμάστε πολύ καλά, τότε είχατε διαβεβαιώσει ότι θα γίνουν οι πληρωμές μέχρι τέλος του καλοκαιριού, τελοσπάντων οι πληρωμές έγιναν λίγο πριν τα Χριστούγεννα του 2022.

Ελάτε όμως που δεκάδες παραγωγοί και ελαιοκαλλιεργητές δοκίμασαν μια δυσάρεστη έκπληξη γιατί και δεν πληρώθηκαν ή πληρώθηκαν πολύ λιγότερα από αυτά τα οποία ήταν οι πραγματικές καταστροφές και ζημιές από τις πυρκαγιές του 2021. Μάλιστα δεν έλαβαν και τις εξηγήσεις για ποιον λόγο δεν πληρώνονται ή πληρώνονται λιγότερα από αυτά τα οποία όχι οι ίδιοι λένε ότι έχουν υποστεί ζημιές, αλλά οι εκτιμητές του ΕΛΓΑ έχουν έρθει και έχουν πιστοποιήσει το μέγεθος των καταστροφών.

Άρα δεκάδες παραγωγοί, ίσως και εκατοντάδες, σε χωριά των Δήμων Αρχαίας Ολυμπίας και Πύργου δυστυχώς δεν έκαναν Χριστούγεννα, έκαναν μαύρα Χριστούγεννα, γιατί όχι μόνο δεν έχουν πάρει τίποτα ως απώλεια εισοδήματος και δεν προβλέπεται να πάρουν για τα επόμενα πέντε ως επτά χρόνια, αλλά δεν έλαβαν ούτε και προκαταβολή για τις ζημιές που έπαθαν στα ελαιόδεντρά τους.

Άρα εδώ δεν έχουμε καμμία ενημέρωση για το πότε θα ολοκληρωθεί η διαδικασία. Δεν ξέρουμε αν υπάρχει πρόθεση από την Κυβέρνηση να τροποποιήσει τους όρους και τις προϋποθέσεις καταβολής και καταλαβαίνετε ότι οι ίδιοι άνθρωποι είναι που υφίστανται τις συνέπειες της οικονομικής κρίσης και της ακρίβειας.

Δύο λοιπόν ερωτήματα πολύ σύντομα. Το πρώτο είναι συγκεκριμένα, με χρονοδιάγραμμα σαφές, πότε θα ολοκληρωθεί η καταβολή των αποζημιώσεων και των προκαταβολών αποζημιώσεων αλλά και του συνόλου των αποζημιώσεων σε όλες τις κατηγορίες των ελαιοπαραγωγών και των παραγωγών που υπέστησαν ζημιές το καλοκαίρι του 2021 και το δεύτερο αν η Κυβέρνηση προτίθεται να τροποποιήσει τους όρους και τις προϋποθέσεις για να ενταχθεί κάποιος στο καθεστώς αποζημίωσης -και αυτό έχει σχέση με το αν έχει εισόδημα από αγροτικές εργασίες- ή αν προτίθεται να δώσει τη δυνατότητα σε αυτούς τους ανθρώπους να υποβάλλουν τροποποιητικές δηλώσεις ώστε να δηλώσουν τα έσοδα από αγροτικές εργασίες γιατί αποκλείονται γι’ αυτόν τον λόγο από αποζημιώσεις παραγωγοί οι οποίοι αντικειμενικά έχουν υποστεί μεγάλες καταστροφές.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε. Θα απαντήσει ο Υφυπουργός στον Πρωθυπουργό, αρμόδιος για θέματα Κρατικής Αρωγής και Αποκατάστασης, ο κ. Χρήστος Τριαντόπουλος.

Κύριε Τριαντόπουλε, καλησπέρα σας, καλή εβδομάδα, χρόνια πολλά καλή χρονιά.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός στον Πρωθυπουργό):** Ευχαριστώ, κύριε Πρόεδρε.

Ευχαριστώ για την επίκαιρη ερώτησή, κύριε Βουλευτά. Μου δίνετε την ευκαιρία να συζητήσουμε για ακόμη μια φορά τα μέτρα που υλοποιούνται στην Ηλεία.

Να εστιάσουμε στη στήριξη των αγροτών, αλλά και όχι μόνο, που επλήγησαν από τις μεγάλες πυρκαγιές που χτύπησαν τη χώρα μας το καλοκαίρι του 2021 και φυσικά να δούμε τι δεν γινόταν μέχρι τώρα, αλλά τι έγινε μέχρι τώρα το οποίο δεν έχει καμμία σχέση με αυτό που γινόταν στο παρελθόν.

Τι ίσχυε στο παρελθόν; Ουσιαστικά είναι καλό να το αναφέρουμε τι ίσχυε πριν την Κυβέρνηση του Κυριάκου Μητσοτάκη και της Νέας Δημοκρατίας. Ισχύει η αδυναμία του κράτους να σταθεί δίπλα στον πολίτη, έχοντας στην ευχέρεια του μόνον το εργαλείο των κρατικών οικονομικών ενισχύσεων, των ΚΟΕ, το οποίο παρείχε αποζημίωση μετά από μια τετραετία, μετά από μια πενταετία. Αποζημίωση με οικονομικά δεδομένα, τα οποία δυστυχώς δεν κάλυπταν τις ανάγκες των αγροτών. Αποζημίωση για συγκεκριμένες ζημιές με αποτέλεσμα αρκετές περιπτώσεις να μένουν εκτός.

Πλέον δεν υπάρχουν μόνο τα ΚΟΕ. Δημιουργήσαμε το πλαίσιο της κρατικής αρωγής σε συνεργασία με όλους τους εμπλεκόμενους, με τον ΕΛΓΑ, με το Υπουργείο Αγροτικής Ανάπτυξης και Τροφίμων, με το Υπουργείο Οικονομικών. Συνεργασία για ένα δύσκολο εγχείρημα το οποίο σχεδιαζόταν και θεσμοθετούνταν, ενώ έτρεχε η υλοποίησή του, ένα νέο πλαίσιο για να μπορέσουμε να ανταποκριθούμε γρήγορα -όσο πιο γρήγορα γίνεται- και φυσικά ουσιαστικά στις ανάγκες των πολιτών μετά από μια φυσική καταστροφή. Αυτό έγινε στις μεγάλες πυρκαγιές που έπληξαν την Ηλεία.

Με βάση, λοιπόν, αυτό το νέο θεσμικό πλαίσιο που διαμορφώθηκε, με την αξιοποίηση των ψηφιακών δεδομένων, είχαμε την πρώτη φάση της προκαταβολής τον Απρίλιο του προηγούμενου έτους. Τότε χορηγήθηκαν 5,8 εκατομμύρια σε τετρακόσιους δεκαεπτά δικαιούχους κατά κύριο επάγγελμα αγρότες κυρίως για ζημιές σε ελαιόδεντρα, αλλά και λοιπά δέντρα. Μόνο στην Ηλεία είναι αυτά τα νούμερα που αναφέρω και μόνο για τους κατά κύριο επάγγελμα αγρότες γιατί εκεί υπήρχε και το άμεσο βιοποριστικό πρόβλημα μετά από μια φυσική καταστροφή.

Στη συνέχεια, διαπιστώσαμε και στην ερώτηση που είχαμε την ευκαιρία μαζί να συζητήσουμε στην Αίθουσα εδώ το καλοκαίρι ότι κάποιοι κατά κύριο επάγγελμα αγρότες δεν ήταν εγγεγραμμένοι στο μητρώο αγροτών και αγροτικών εκμεταλλεύσεων ενώ έπρεπε να είναι. Για να το θεραπεύσουμε, έπειτα και από εισήγηση της Κυβερνητικής Επιτροπής Κρατικής Αρωγής του Υπουργείου Αγροτικής Ανάπτυξης και Τροφίμων, επέτρεψε και σε αυτούς τους παραγωγούς να γραφτούν στο μητρώο. Παράλληλα φυσικά προχωρούσε και η διαδικασία που αφορούσε τους μη κατά κύριο επάγγελμα αγρότες.

Έτσι μέσα στο 2022 προχωρήσαμε στη δεύτερη φάση των προκαταβολών. Συνολικά, μετά την ολοκλήρωση των εγγραφών στο μητρώο, ογδόντα επτά κατά κύριο επάγγελμα αγρότες και ένα νομικό πρόσωπο έλαβαν 1 εκατομμύριο ευρώ. Επίσης τετρακόσιοι εξήντα μη κατά κύριο επάγγελμα αγρότες έλαβαν 2,2 εκατομμύρια ευρώ. Μιλάμε, λοιπόν, μέχρι τώρα για μια συνολική οικονομική ενίσχυση 9 εκατομμυρίων ευρώ σε εννιακόσιους εξήντα πέντε δικαιούχους είτε κατά κύριο επάγγελμα είτε μη κατά κύριο επάγγελμα αγρότες μόνο στην Ηλεία.

Θέλω να θυμίσω ότι η προκαταβολή ισούται με το 50% του τελικού ποσοστού της χορηγούμενης επιχορήγησης, το οποίο έχει καθοριστεί στο 70% της τελικής εκτίμησης για τη ζημιά για τους κατά κύριο επάγγελμα αγρότες και στο ήμισυ για τους μη κατά κύριο επάγγελμα αγρότες. Εάν σε αυτά τώρα τα 9 εκατομμύρια ευρώ προσθέσουμε τα 3,3 εκατομμύρια ευρώ της πρώτης αρωγής που δόθηκε, τις πρώτες εβδομάδες, προς τους πολίτες της Ηλείας, φθάνουμε και ξεπερνάμε τα 12 εκατομμύρια ευρώ.

Θα εγκρίνονταν όλα αυτά με το προηγούμενο καθεστώς, το καθεστώς που παρέλαβε η Κυβέρνηση του Κυριάκου Μητσοτάκη; Όχι, και εξηγώ: Ποιο ήταν το ύψος της προκαταβολής που δόθηκε ανά ελαιόδεντρο; Δόθηκαν 50,4 ευρώ για τους κατά κύριο επάγγελμα αγρότες και 25,2 για τους μη κατά κύριο επάγγελμα αγρότες.

Ποια ήταν και είναι η συνολική στήριξη που ισχύει στα ΚΟΕ; Είναι 21 ευρώ, μετά τους χρόνους που ανέφερα πριν και μάλιστα με πολλούς περιορισμούς και αρκετούς αποκλεισμούς, αποκλεισμοί και περιορισμοί που λαμβάνονται υπ’ όψιν κατά την τρέχουσα φάση, όπου προχωρά η προετοιμασία της μεταρρύθμισης των ΚΟΕ από το αρμόδιο Υπουργείο.

Οι μεταρρυθμίσεις, λοιπόν, της Κυβέρνησης Μητσοτάκη συνεχίζονται, μεταρρυθμίσεις που έγιναν, έφεραν αποτελέσματα όλη αυτή την περίοδο, αποτελέσματα που αναγνωρίζονται από τους πολίτες, που είδαν το κράτος δίπλα τους, μεταρρυθμίσεις που θα συνεχιστούν προς όφελος των πολιτών. Στη συνέχεια θα αναφερθώ και στις τροποποιήσεις.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε κύριε Υπουργέ.

Κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ευχαριστώ, κύριε Πρόεδρε.

Κύριε Υπουργέ, και την άλλη φορά πάλι κάνατε μια αναδρομή και κάνατε και μια προσπάθεια να συγκρίνετε το πλαίσιο αποζημιώσεων της κρατικής αρωγής σε σχέση με το τι ίσχυε μέχρι να αλλάξει το θεσμικό πλαίσιο.

Η ερώτηση όμως είναι συγκεκριμένη και αφορά ανθρώπους οι οποίοι δεν εντάσσονται σε αυτά τα νούμερα που αναφέρατε, δεν είναι στους εννιακόσιους εξήντα πέντε που αποζημιώθηκαν, ή κάποιοι από αυτούς είναι σε αυτά τα νούμερα, αλλά έχουν πάρει πολύ λιγότερα από αυτά τα οποία έχουν πραγματικά υποστεί ως ζημίες. Δεν το λέμε εμείς αυτό, το λέει ο ΕΛΓΑ με τα πορίσματά του.

Και επειδή μάλλον εκ παραδρομής είπατε ότι τα δώσατε για να αντιμετωπιστεί το βιοποριστικό πρόβλημα αυτών των ανθρώπων, θέλω να σας υπενθυμίσω ότι αυτοί οι άνθρωποι, και φέτος ειδικά, σε μια χρονιά που ευτυχώς το λάδι έχει πάρα πολύ καλή τιμή, έχουν εισόδημα από ελαιόλαδο μηδέν. Μηδέν θα έχουν και του χρόνου, μηδέν θα έχουν και το 2024 και το 2025. Διότι ξέρετε πολύ καλά ότι ένα ελαιόδεντρο για να μπορέσει να παράξει θέλει τουλάχιστον τέσσερα με πέντε χρόνια.

Άρα στο ζήτημα της απώλειας εισοδήματος και στο βιοποριστικό πρόβλημα των παραγωγών αυτών δεν έχει μέχρι σήμερα δοθεί επαρκής κυβερνητική απάντηση. Για την ακρίβεια δεν έχει δοθεί καμία απάντηση.

Μακριά από μένα οποιαδήποτε προσπάθεια μηδενισμού. Μαζί συζητήσαμε το θέμα των αποζημιώσεων των επιχειρήσεων. Και όντως δόθηκαν οι αποζημιώσεις στις επιχειρήσεις, πλην μιας βέβαια, η οποία γνωρίζετε πολύ καλά ότι είναι κι αυτή που υπέστη τη μεγαλύτερη ζημιά από τις καταστροφές του 2021 στον Λάλα. Αυτή δεν έχει πάρει τίποτα μέχρι στιγμής και θέλω σας παρακαλώ πολύ να το διερευνήσετε.

Πάμε τώρα λοιπόν σε αυτό που σας ρώτησα και θέλω σας παρακαλώ να μου απαντήσετε στη δευτερολογία σας. Υπάρχουν σοβαρές αποκλίσεις μεταξύ των εκτιμήσεων που έχουν κάνει οι εκτιμητές του ΕΛΓΑ, και αφορούν καταστροφές σε ελαιοκαλλιέργειες, και μεταξύ των εκτιμήσεων που έγιναν από το δορυφορικό ευρωπαϊκό σύστημα πληροφορικής «Κοπέρνικος».

Επειδή λοιπόν υπάρχουν οι εκτιμήσεις από τον ΕΛΓΑ που λένε ότι ο συγκεκριμένος παραγωγός έχει αυτή την έκταση και έπαθε τη συγκεκριμένη καταστροφή, θέλω να μου απαντήσετε πότε ακριβώς, με συγκεκριμένο χρονοδιάγραμμα, θα δοθούν οι οριστικές αποζημιώσεις με βάση τα πραγματικά δεδομένα, όπως έχουν αποτυπωθεί από τους εκτιμητές του ΕΛΓΑ. Θέλω λοιπόν να μου πείτε ακριβώς πότε θα γίνει αυτό.

Επίσης θέλω, κύριε Υπουργέ, να θέσω υπ’ όψιν σας ότι παραμονή των πληρωμών των προκαταβολών, 21-22 Δεκεμβρίου, οι αιτούντες στην κρατική αρωγή να πάρουν αποζημίωση έλαβαν, κύριε Πρόεδρε, μήνυμα από Βουλευτές του Νομού Ηλείας που τους ενημέρωναν ότι αύριο θα αποζημιωθούν στο πλαίσιο της κρατικής αρωγής.

Κι αναρωτιέμαι εγώ: Υπήρχε διαρροή των δεδομένων από την κρατική αρωγή ή τον ΕΛΓΑ και χρησιμοποιούν σήμερα, το 2022, Βουλευτές εκλεγμένοι στο ελληνικό Κοινοβούλιο προσωπικά δεδομένα για να μπορέσουν να πουν κατόπιν ενεργειών τους ότι οι πληγέντες θα αποζημιωθούν αυτό που δικαιούνται βάσει του πλαισίου, που ανέλυσε πριν ο κ. Τριαντόπουλος; Έγινε διαρροή; Έχουμε κάποιο πρόβλημα ασφάλειας δεδομένων; Είναι αυτό μια πρακτική που ο Πρωθυπουργός της χώρας την εγκρίνει, παραμονή των αποζημιώσεων να ενημερώνονται παραγωγοί στον Δήμο Αρχαίας Ολυμπίας και Πύργου ότι θα πάρουν αποζημιώσεις από Βουλευτές δίκην ατομικής ενημέρωσης; Θέλω, σας παρακαλώ πολύ, να το ελέγξετε αυτό και να μην επαναληφθεί. Διότι νομίζω ότι προσβάλλει το πολιτικό μας σύστημα και συνολικά τη λειτουργία και τη δική σας προσπάθεια.

Άρα εδώ έχουν γίνει λάθη σοβαρά. Υπάρχουν παραγωγοί, κύριε Τριαντόπουλε, οι οποίοι σήμερα που μιλάμε δεν έχουν πάρει ούτε ένα ευρώ αποζημίωσης, ενώ έχουν καταστραφεί τα ελαιόδεντρα τους.

Θέλω να σας ξαναρωτήσω, ολοκληρώνοντας, εάν προτίθεστε να δώσετε στους μη κατά κύριο επάγγελμα αγρότες τη δυνατότητα να υποβάλουν τροποποιητική δήλωση φορολογική, ώστε να εμφανίσουν το εισόδημα που είχαν, το οποίο δεν εμφάνιζαν για διάφορους λόγους. Διότι αυτοί οι άνθρωποι έχουν πάθει καταστροφή, αλλά δεν έχουν πάρει ούτε ένα ευρώ. Και θέλω να μας πείτε πότε ακριβώς θα ολοκληρωθεί η διαδικασία αποζημιώσεων, ώστε και αυτοί οι άνθρωποι οι οποίοι δεν παίρνουν τίποτα ως απώλεια εισοδήματος, τουλάχιστον, να αποζημιωθούν για το φυτικό τους κεφάλαιο, το οποίο ο ΕΛΓΑ πιστοποιεί ότι καταστράφηκε στις πυρκαγιές του 2021.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Κατρίνη.

Κύριε Υφυπουργέ, έχετε τον λόγο για τρία λεπτά.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός στον Πρωθυπουργό):** Ευχαριστώ κι εγώ.

Κύριε Βουλευτά, αναφέρεστε σε κάποιες δεκάδες αγρότες, που δεν έλαβαν την προκαταβολή και ζητάτε κάποιες τροποποιήσεις στο πλαίσιο, τροποποιήσεις που θα αφορούν διάφορες περιπτώσεις και είναι τροποποιήσεις για τις οποίες δεν ευθύνεται το κράτος, τροποποιήσεις στις περιπτώσεις όπου κάποιος δεν είχε δηλωθεί στο μητρώο αγροτών ενώ έπρεπε, τροποποιήσεις για κάποιον που έγινε -δεν έγιναν για όλους, υπάρχουν ακόμα κάποιοι που δεν έχουν δηλωθεί- τροποποιήσεις για κάποιους οι οποίοι δεν είχαν ασφαλιστεί στον ΕΛΓΑ. Τι θα κάνουμε με αυτούς; Μιλάω για τις τροποποιήσεις, που υπάρχουν σαν αίτημα. Επίσης υπάρχουν αιτήματα για τροποποιήσεις για αυτούς, που δεν είχαν κάνει τις προβλεπόμενες δηλώσεις ή τροποποιήσεις γι’ αυτούς που δεν είχαν δηλώσει το αγροτικό τους εισόδημα.

Όσον αφορά τον ΕΛΓΑ λοιπόν, αφ’ ενός θα σας πω ότι οι αυτοψίες που έχουν γίνει και οι έλεγχοι από τις αρμόδιες υπηρεσίες του ΕΛΓΑ είναι αυτές οι οποίες θα αξιολογηθούν για να γίνει εκκαθάριση. Πρώτα αξιοποιείται το πληροφοριακό σύστημα του «Κοπέρνικος», που βγάζει αυτοματοποιημένη τη διαδικασία και άρα έχει τα στοιχεία με βάση το πώς κρίνεται, όπου έχει με τη φωτογραφία που έρχεται από πάνω πού έχουν πληγεί και πόσο έχει επηρεάσει η φωτιά την κάθε μια αγροτική εκμετάλλευση, και μετά γίνεται η εκκαθάριση, που πηγαίνουν στο πεδίο ελεγκτές και προχωρούν. Άρα στο τέλος της διαδικασίας θα βασιστεί ο ΕΛΓΑ στην αυτοψία που έχει γίνει από τις αρμόδιες υπηρεσίες και θα καταλήξει στην εκκαθάριση αυτή.

Όλο αυτό γίνεται αυτοματοποιημένα. Δεν υπάρχουν διαρροές. Δεν υπάρχει κάποιος που να ξέρει το αρχείο, ποιος θα πληρωθεί, ποιος δεν θα πληρωθεί. Είναι μια βάση δεδομένων που τηρεί ο ΕΛΓΑ και με αυτούς, όπως γίνεται σε όλες τις διαδικασίες αποζημιώσεων, αποζημιώνει, όπου βάζει τα χρήματα στους λογαριασμούς. Οπότε δεν θεωρώ πιθανό να υπάρχει τέτοιου είδους διαρροή που αναφέρατε.

Όσον αφορά τις τροποποιήσεις, καταλαβαίνετε βέβαια ότι και η ελαστικότητα ενός πλαισίου έχει κάποια όρια. Ήδη έχουμε κάνει αρκετές τροποποιήσεις σε ένα πλαίσιο που διαμορφώθηκε πρόσφατα και έχει ως στόχο να είναι δίπλα στον πληττόμενο πολίτη, ένα πλαίσιο, αυτό λοιπόν της κρατικής αρωγής, που προσεγγίζει τις αγροτικές εκμεταλλεύσεις ως επιχειρήσεις. Γι’ αυτό θέλουμε και τη δήλωση του αγροτικού εισοδήματος, δηλαδή οι αγροτικές εκμεταλλεύσεις να έχουν την ίδια αντιμετώπιση όπως και οι επιχειρήσεις. Αυτό είναι που σε σχέση με τα προηγούμενα καθεστώτα ευνοεί τώρα τους αγρότες, καθώς πλέον μπορούν να πάρουν μεγαλύτερη στήριξη απ’ ό,τι στο παρελθόν και με μεγαλύτερο εύρος κάλυψης. Και φυσικά έχουμε διευρύνει την περίμετρο όσων δικαιούνται αυτή τη στήριξη από το κράτος.

Προς αυτή την κατεύθυνση, λοιπόν, θα κινηθούμε και την επόμενη περίοδο, εξετάζοντας όλες τις περιπτώσεις που αναφέρατε και που έχουν μείνει σε εκκρεμότητα, με διάθεση αφ’ ενός στήριξης του πολίτη, χωρίς όμως να εξαντλήσουμε όλα τα περιθώρια ελαστικότητας του πλαισίου.

Παράλληλα θα προχωρά και η ολοκλήρωση της διαδικασίας ενίσχυσης των αγροτικών εκμεταλλεύσεων που επλήγησαν από τις πυρκαγιές, ακολουθώντας φυσικά και την πορεία αποκατάστασης του φυτικού κεφαλαίου από τις πληττόμενες περιοχές. Άλλωστε αυτό είναι και αίτημα από πολλούς παραγωγικούς φορείς των περιοχών αυτών.

Όπως έχω αναφέρει και σε άλλες περιπτώσεις, η νέα φιλοσοφία της Κυβέρνησης είναι η οικονομική ενίσχυση να πηγαίνει γρήγορα, όσο πιο γρήγορα γίνεται και δίκαια στους πολίτες, δηλαδή σε αυτούς που το δικαιούνται, που το έχουν ανάγκη, όχι σε όλους χωρίς κριτήρια και χωρίς διαδικασίες.

Αυτό κάναμε και στην περιοχή της Ηλείας. Το κάναμε και με τα ελαιοτριβεία, που ενισχύθηκαν για πρώτη φορά από μια τέτοια φυσική καταστροφή. Στην Ηλεία έξι ελαιοτριβεία που είχαν απώλειες, έλαβαν οικονομική ενίσχυση 770.000 ευρώ. Αυτό κάναμε -όπως αναφέρατε κι εσείς- και στις επιχειρήσεις της Αρχαίας Ολυμπίας που εντάχθηκαν στο πρόγραμμα του Υπουργείου Ανάπτυξης και Επενδύσεων με ενίσχυση που έφτανε μέχρι τις 18.000 ευρώ. Εκεί ήδη εκατόν πέντε επιχειρήσεις έχουν λάβει 1,1 εκατομμύριο ευρώ. Και πάντα η προσέγγισή μας δεν επικεντρώνεται μόνο στο σκέλος της στήριξης και της αποκατάστασης, αλλά επικεντρώνεται και στο σκέλος της ανάπτυξης σε περιοχές που έχουν πληγεί από μια φυσική καταστροφή. Μια τέτοια περιοχή είναι και η Ηλεία και ειδικότερα η Αρχαία Ολυμπία. Γνωρίζετε ότι εκπονείται ήδη μελέτη.

Αναμένουμε τις επόμενες λίγες εβδομάδες να παραδοθεί η μελέτη και η αρμόδια κυβερνητική επιτροπή να προχωρήσει- ακολουθώντας την εντολή του Πρωθυπουργού- με απτά αποτελέσματα σε σύντομους χρόνους και σε στενή συνεργασία με όλους τους εμπλεκόμενους φορείς.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλή συνέχεια και στους δύο.

Σειρά έχει η τρίτη με αριθμό 275/9-1-2023 επίκαιρη ερώτηση δεύτερου κύκλου του Βουλευτή Βοιωτίας του Κινήματος Αλλαγής κ. Γεωργίου Μουλκιώτηπρος τον Υπουργό Προστασίας του Πολίτη, με θέμα: «Σε απόγνωση οι κάτοικοι στην τοπική κοινότητα Χωστίων Βοιωτίας λόγω συνεχιζόμενων κλοπών».

Κύριε Μουλκιώτη, καλησπέρα σας, καλή εβδομάδα, χρόνια πολλά. Έχετε τον λόγο για δύο λεπτά για την πρωτολογία σας.

**ΓΕΩΡΓΙΟΣ ΜΟΥΛΚΙΩΤΗΣ:** Καλή χρονιά, κύριε Πρόεδρε. Σας ευχαριστώ κι εσάς και τα στελέχη του Προεδρείου. Κύριε Υπουργέ, καλή χρονιά και σε εσάς και στους συνεργάτες σας.

Η ερώτηση αυτή ως επίκαιρη ερώτηση κατατέθηκε όχι στις 9 Ιανουαρίου του 2023 αλλά κατατέθηκε στις 12 Δεκεμβρίου. Όμως, λόγω των διακοπών των εργασιών της Βουλής τέθηκε στο αρχείο κι έτσι επανακατατέθηκε. Επανακατατέθηκε με μια μεγάλη αφορμή ότι συνεχίστηκε αυτό το οποίο αναφέρει η ερώτηση, συνεχίστηκαν δηλαδή τα προβλήματα. Και με την έννοια αυτή έρχομαι σε αυτή την συζήτηση σήμερα. Αναφέρεται ότι είναι σε απόγνωση, πράγματι, οι κάτοικοι στην τοπική κοινότητα Χωστίων Βοιωτίας, αλλά και στον παραλιακό οικισμό Σαράντι, λόγω των συνεχιζόμενων κλοπών.

Τα περιστατικά, λοιπόν, των κλοπών, κύριε Υπουργέ σε αυτή την τοπική κοινότητα που ανήκει στον Δήμο Θηβαίων, απόσταση σαράντα πέντε χιλιόμετρα από τη Θήβα, στο Σαράντι, τον παραλιακό οικισμό πενήντα χιλιόμετρα από την Θήβα, φαίνεται να μην έχουν τέλος. Αδίστακτοι κλέφτες προκαλούν τεράστιες ζημιές στις περιουσίες των κατοίκων και θέτουν σε άμεσο και πολύ σοβαρό κίνδυνο την ασφάλειά τους. Παθόντες στα προβλήματα αυτά της αυξημένης εγκληματικότητας είναι όχι μόνο ιδιώτες ή οικίες, είναι και επιχειρήσεις όπως και σουπερμάρκετ που έχουν υποστεί σοβαρές οικονομικές ζημιές.

Ενδεικτικά θα πούμε για το Σαράντι, που είναι αυτός ο παραλιακός οικισμός, ότι μια μικροεπιχείρηση σουπερμάρκετ κινδυνεύει να βάλει λουκέτο. Έχει κλαπεί τρεις φορές το τελευταίο τρίμηνο του 2022. Και το πιο πρόσφατο περιστατικό ήταν στις 8 Δεκεμβρίου. Γι’ αυτό κατατέθηκε και η ερώτηση αυτή που σας είπα, η προηγούμενη που έχει τεθεί στο αρχείο, η επίκαιρη ερώτηση, ενώ είχαμε επανειλημμένως κλοπές άλλες δύο φορές, με διαφορά μάλιστα κάποιων λίγων ημερών.

Γι’ αυτές τις κλοπές έχουν κατατεθεί επίσης ερωτήσεις, κύριε Υπουργέ στις 28 Νοεμβρίου, στις 5 Δεκεμβρίου για κλοπές συγκεκριμένες και για άλλη κλοπή στις 8 Δεκεμβρίου του 2022. Μάλιστα πριν μια βδομάδα από τις 12 Δεκεμβρίου -μετά τις 5 Δεκεμβρίου, αν δεν απατώμαι αυτή η εβδομάδα- υπήρξε πάλι κλοπή σε καφενείο στα Χώστια, στο χωριό πάλι, στον οικισμό. Γίνεται η μία κλοπή πίσω από την άλλη. Και αντιλαμβάνεστε ότι οι κάτοικοι όχι μόνο είναι σε ανησυχία, αλλά είναι σε έντονη ανησυχία και φτάνουν και σε αγανάκτηση και ρωτάνε τι κάνουμε και τι γίνεται. Δεν έβλεπαν και δεν υπήρχε τίποτα στα θέματα αστυνόμευσης. Σας το λέω ξεκάθαρα από επανειλημμένες επισκέψεις μου. Δεν θέλω να είναι αντιπολιτευτικός ο λόγος. Όμως, είναι λόγος αγωνίας και ουσίας με την έννοια ότι μεταφέρω των πολιτών τα προβλήματα, όπως τα βλέπουν και τα αισθάνονται, του προέδρου της κοινότητας και όλων των κατοίκων.

Αντιλαμβάνεστε ότι τίθεται θέμα επαρκούς ή μη επαρκούς αστυνόμευσης σε αυτό τον χώρο κι αυτά έχουν επισημανθεί και με προηγούμενες ερωτήσεις. Γι’ αυτό το λόγο το λέμε στην επίκαιρη ερώτηση.

Ερωτήσεις δύο, κύριε Πρόεδρε, αν μου επιτρέπετε. Πώς το Υπουργείο αντιμετωπίζει το συνεχιζόμενο πρόβλημα κλοπών και διαρρήξεων στην τοπική κοινότητα Χωστίων αλλά και στον οικισμό Σαράντι; Σε ποιες ενέργειες έχει προβεί η υπηρεσία, εν όψει έξαρσης αυτού του φαινομένου και προκειμένου να υπάρξει αποτελεσματικότητα στην περιοχή για να αποτραπούν τα δεδομένα αυτά; Γίνονται ενέργειες ή θα γίνουν ή σκοπεύουν να γίνουν;

Και η δεύτερη ερώτηση είναι: η διαρκής και επαναλαμβανόμενη αύξηση των κλοπών στην τοπική κοινότητα Χωστίων πώς έχει προβληματίσει την υπηρεσία σας; Προτίθεστε να ενισχύσετε την αστυνόμευση των οικισμών περαιτέρω, μετά από αυτά τα δεδομένα; Διότι είναι μια μεταβολή συνθηκών και μιας δεδομένης κατάστασης. Προτίθεστε, λοιπόν, να κάνετε κάτι άλλο σε αυτή την συγκεκριμένη περίπτωση; Αν προτίθεστε να μας πείτε πόσο προτίθεστε, διαφορετικά αν δεν προτίθεστε να μας πείτε τι άλλο σκέφτεται η υπηρεσία για την αντιμετώπιση αυτού του θέματος.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς, ευχαριστούμε.

Θα απαντήσει ο Υφυπουργός Προστασίας του Πολίτη, κ. Ελευθέριος Οικονόμου.

Κύριε Οικονόμου, καλησπέρα σας, καλή εβδομάδα, χρόνια πολλά, καλή χρονιά. Έχετε τον λόγο για τρία λεπτά.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Ευχαριστώ, κύριε Πρόεδρε. Καλή χρονιά σε όλους.

Κύριε Πρόεδρε, κυρίες και κύριοι Βουλευτές, η επίτευξη και διατήρηση ενός περιβάλλοντος ευταξίας και ασφάλειας συνιστά το αναγκαίο πλαίσιο για μια ομαλή καθημερινότητα, μέσα στην οποία δικαιούνται να διαβιούν όλοι οι συμπολίτες μας. Ταυτόχρονα, αποτελεί τον πυρήνα γύρω από τον οποίο συγκεντρώνονται όλες οι πρωτοβουλίες της πολιτικής και φυσικής ηγεσίας του Υπουργείου Προστασίας του Πολίτη με στόχο, πάντα, τη διαρκή αναβάθμιση των προσφερόμενων υπηρεσιών αστυνόμευσης προς όλους τους πολίτες.

Κύριε Βουλευτά, μελέτησα προσεκτικά το περιεχόμενο της υπό συζήτηση επίκαιρης ερώτησης, μέσα από το οποίο, εκφράζεται το ενδιαφέρον σας για τα ειδικότερα ζητήματα αστυνόμευσης στην τοπική κοινότητα Χωστίων του Δήμου Θηβαίων. Επί αυτών των ζητημάτων θα ήθελα να κάνω τις εξής επισημάνσεις.

Η τοπική κοινότητα Χωστίων, στην οποία περιλαμβάνεται η περιοχή Σαράντι, αστυνομεύεται, όπως είναι γνωστό, από το Αστυνομικό Τμήμα και το Τμήμα Ασφαλείας Θηβών. Οι εν λόγω υπηρεσίες της Ελληνικής Αστυνομίας, ενεργώντας από κοινού με επιχειρησιακές ομάδες πρόληψης και καταστολής εγκληματικότητας, τις γνωστές ΟΠΚΕ και ομάδες ελέγχου και πρόληψης τροχαίων ατυχημάτων, τις ΟΕΠΤΑ, καταβάλλουν κάθε δυνατή προσπάθεια πραγματοποιώντας με αμείωτη ένταση ελέγχους, ώστε να αντιμετωπίζονται αποτελεσματικά τα ζητήματα αστυνομικού ενδιαφέροντος της περιοχής. Μόνο για το έτος 2023 έχουν πραγματοποιηθεί στο Αστυνομικό Τμήμα Θηβών και στο Τμήμα Ασφαλείας Θηβών χίλιες εξακόσιες δώδεκα περιπολίες, δεκατρείς χιλιάδες εννιακόσιοι ογδόντα έξι έλεγχοι ατόμων, δύο χιλιάδες δεκαέξι προσαγωγές, πεντακόσιες ενενήντα τρεις συλλήψεις, ενώ έχουν βεβαιωθεί εννιακόσιες ενενήντα μία παραβάσεις.

Τα στοιχεία αυτά σε καμμία περίπτωση δεν υποδηλώνουν εφησυχασμό απέναντι στα προβλήματα παραβατικότητας της περιοχής. Αντιθέτως, σύμφωνα, με τις διαταγές που εξέδωσε ο Αρχηγός της Ελληνικής Αστυνομίας τον Ιούλιο και τον Σεπτέμβριο του 2022 προς τις περιφερειακές αστυνομικές υπηρεσίες, υπογραμμίζουν την εκπεφρασμένη βούληση όλων μας, τόσο για τον διαρκή επαναπροσδιορισμό του επιχειρησιακού σχεδιασμού, με βάση τα τοπικά χαρακτηριστικά παραβατικότητας κάθε περιοχής, όσο και για την εντατικοποίηση των στοχευμένων αστυνομικών δράσεων, όπου και αυτά απαιτείται.

Στο πλαίσιο αυτό από τη Διεύθυνση Αστυνομίας Βοιωτίας έχουν εκπονηθεί και εφαρμόζονται μεταξύ άλλων, ειδικά επιχειρησιακά σχέδια, που αφορούν μια σειρά δράσεων σε σχέση με την αποτροπή και την καταστολή των ληστειών, την καταπολέμηση της διακίνησης ναρκωτικών και μια σειρά άλλων δραστηριοτήτων που έχουν σχέση με την εγκληματικότητα της περιοχής. Όμως, σε κάθε περίπτωση θα πρέπει να αναφέρουμε ότι η Βοιωτία γενικά αποτελεί μία περιοχή στην οποία υπάρχει εγκληματικότητα βέβαια, αλλά σίγουρα είναι μια ασφαλής περιοχή, έχει χαμηλότερα τα ποσοστά εγκληματικότητας σε σχέση με άλλες περιοχές.

Αντιλαμβάνομαι την αγωνία σας, αλλά δεν θα πρέπει να δημιουργούμε παράλληλα και ένα πλαίσιο εγκληματοφοβίας γενικότερα στους κατοίκους, διότι και εσείς το βιώνετε. Οι πολίτες και το αισθάνονται και είναι ασφαλείς και θα είναι ασφαλείς.

Θέλω, λοιπόν, να σας διαβεβαιώσω, απαντώντας στα επί μέρους ζητήματα που τίθενται μέσα από την υπό συζήτηση επίκαιρη ερώτησή σας, ότι όλοι αυτοί οι σχεδιασμοί αλλά και οι δράσεις που τους συνοδεύουν τελικά, τελούν υπό διαρκή αξιολόγηση υπό το πρίσμα των παραγόμενων αποτελεσμάτων τους.

Όπου και όταν κρίνεται απαραίτητο, πραγματοποιούνται οι αναγκαίες παρεμβάσεις επικαιροποίησής τους, σύμφωνα με τις τρέχουσες τοπικές ανάγκες αστυνόμευσης και την περαιτέρω εμπέδωση του αισθήματος ασφάλειας των πολιτών της περιοχής.

Σε ό,τι δε αφορά τις συγκεκριμένες κλοπές στις οποίες έχετε αναφερθεί, το Τμήμα Ασφαλείας Θηβών καταβάλλει ιδιαίτερες προσπάθειες προκειμένου αυτές να διερευνηθούν και να οδηγηθούν οι δράστες σύντομα στη δικαιοσύνη.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κ. Γεώργιος Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ:** Κύριε Υπουργέ, ό,τι σας ανέφερα είναι ακριβές. Δηλαδή, τι ανέφερα; Ανέφερα αυτό το οποίο αισθάνονται οι πολίτες. Δεν βλέπουν αστυνόμευση στην περιοχή τους εκεί. Είπατε κάποια, πράγματι, δεδομένα. Μας είπατε αριθμούς σε σχέση με το Αστυνομικό Τμήμα Θηβών. Εγώ δεν θα το αμφισβητήσω. Μακριά από μένα τέτοιου είδους αμφισβήτηση. Όμως, αυτό αφορά τη Θήβα και έναν περίγυρο δίπλα. Είναι πενήντα χιλιόμετρα μακριά αυτή η περιοχή.

Εγώ θα ήθελα να μας αναφέρετε ή να σας έδιναν υπηρεσιακοί παράγοντες πόσες ειδικότερες αναφορές αστυνόμευσης έχουν γίνει, πάσης φύσεως μορφής αστυνόμευσης σε αυτή την περιοχή. Ο παραλιακός οικισμός Σαράντι είναι μια παραλία η οποία έχει κόσμο χειμώνα-καλοκαίρι, όπως επίσης και τα Χώστια είναι ένας πολύ πάρα πολύ ζωντανός οικισμός.

Ερωτώ, λοιπόν, το εξής: Γιατί αποφεύγει η υπηρεσία να σας αναφέρει ακριβώς τι έχει κάνει; Δεν ξέρω αν το έχετε στη δευτερολογία σας να μας το πείτε. Δεν υπάρχει. Στο κέντρο, κάτω από το γραφείο μου, πράγματι βλέπω και εγώ καθημερινά στον περίγυρο. Δεν θα πω ότι δεν βλέπω. Όμως, το περιβάλλον του ευρύτερου δήμου δεν έχει αστυνόμευση. Μπορώ να σας πω και άλλη περιοχή. Αυτή τη στιγμή δεν θα το κάνω, γιατί εδώ αναφερόμαστε μόνο στο Σαράντι και τα Χώστια.

Κύριε Υπουργέ, όταν οι πολίτες βλέπουν -και θεωρώ ότι διαθέτουν και μια ευαισθητοποίηση, ζώντας καθημερινά στο χωριό τους ή στο Σαράντι ή οπουδήποτε αλλού- κάτι όχι μη περίεργο, αλλά μη κανονικό, αυτό αναφέρουν και σε εμάς.

Εγώ θα σας πω και κάτι. Οι ερωτήσεις αυτές και τα περιστατικά τα οποία αναφέρονται ήταν συγκεκριμένου χρόνου. Είναι ο χρόνος τον οποίο σας ανέφερα προηγουμένως, τον συγκεκριμένο μήνα Νοέμβρη και Δεκέμβρη. Μετά από αυτό το συμβάν το οποίο έγινε -νέο συμβάν- έρχεται η εφημερίδα «ΣΚΥΤΑΛΗ» -την οποία θα καταθέσω και στα Πρακτικά- και αναφέρει πάλι ότι πήγαν να πιάσουν τον κλέφτη, δεν τον έπιασαν, τους έφυγε ξαφνικά κ.λπ.. Αυτό συνέβη στις 3 Ιανουαρίου. Δηλαδή, δεν μιλάμε για συμπτωματική κατάσταση ούτε για μια άνιση περιοδικότητα. Μιλάμε για συγκεκριμένη περιοδικότητα. Δεν ξέρω η Αστυνομία πώς το αναφέρει ή πώς το εισπράττει αυτό.

Εγώ πέραν τούτου, κύριε Υπουργέ, θα ήθελα να σας ενημερώσω -δεν ξέρω αν έχετε ενημερωθεί υπηρεσιακά- ότι είχα επισκεφθεί τον Αρχηγό της Αστυνομίας την 1η ή στις 2 Ιουλίου και είχα καταθέσει συγκεκριμένο υπόμνημα, με τα προβλήματα τα οποία αναφέρονται σε όλη τη Βοιωτία. Διότι βλέπω το ζήτημα το οποίο υπάρχει και στη Βοιωτία είπατε ότι δεν υπάρχει τόσο εγκληματικότητα. Πράγματι. Είναι, όμως, κέντρο πάσης φύσεως διερχόμενης εγκληματικότητας. Διερχόμενης, λέω. Και γιατί το λέω αυτό; Διότι είμαστε δίπλα. Είναι η φύση της εγκληματικότητας της Βοιωτίας που προσομοιάζει με την Αττική. Είμαστε διπλά, γείτονες και η Βοιωτία ξέρετε ότι έχει πάρα-πάρα πολλές υποχρεώσεις από άποψης υποχρέωσης αστυνόμευσης. Έχει τις δομές των μεταναστών, έχει δομές Ρομά, πλείστες μη συγχρονισμένες δομές. Έχει θέματα μεταγωγών, κέντρα απεξάρτησης. Είναι οι γυναικείες φυλακές, έχουμε τις μεταγωγές.

Εγώ είχα δώσει στον κύριο Αρχηγό και του είχα πει για ένα μνημόνιο με το οποίο πήγε να δημιουργηθεί κέντρο μεταγωγών στη Θήβα. Το έγγραφο το έχω. Ξέρετε τι μου απάντησε τότε και σε μια σχετική ερώτηση που είχα κάνει, μάλιστα; Ότι δεν υπάρχει στο αρχείο. Εγώ το έγγραφο το έχω. Η διοίκηση της Αστυνομίας είχε προσδιορίσει και έλεγε ότι έπρεπε να γίνει κέντρο μεταγωγών. Και απορώ πώς δεν το βρήκαν.

Θέλω να πω ότι η γραφειοκρατία δημιουργεί προβλήματα. Και εδώ έχουν δημιουργηθεί προβλήματα. Δεν θέλω να υποβαθμίσω οτιδήποτε. Όμως, είμαι βέβαιος ότι υπάρχει κάποιο θέμα.

Θα ήθελα να πω και κάτι ακόμα. Έχετε δώσει τη δυνατότητα -και πράγματι, υπάρχει η δυνατότητα- επανασχεδιασμού στον διευθυντή της Στερεάς Ελλάδος. Ας γίνει κάτι, να υπάρχει μια μεγαλύτερη δυνατότητα. Στην Αράχωβα καλώς πήγαν πέντε με οκτώ άτομα. Πράγματι, είναι δίπλα, στον ίδιο νομό. Εγώ θα πω ότι καλώς υπήρξε. Όμως και η περιφέρεια πρέπει να αστυνομεύεται. Πρέπει να εμπεδώσουμε αυτό το αίσθημα, το οποίο δεν συζητώ αν θέλετε ή δεν θέλετε. Όμως, ενδεχομένως δεν υλοποιούνται αυτά τα οποία και εσείς λέτε. Το ζήτημα είναι πως περνάει στην περιφέρεια αυτό. Δεν περνάει.

Δεν μπορεί, κύριε Υπουργέ, σε τέσσερις μήνες να έχουμε σε συγκεκριμένο μάλιστα κατάστημα -καταστράφηκε αυτός ο άνθρωπος- τρεις κλοπές, η μία πίσω από την άλλη και να συνεχίζονται οι κλοπές. Δεν θέλω να πω ότι σφυρίζουν αδιάφορα αυτοί οι κύριοι που κάνουν αυτά, ας το πω έτσι. Δεν θέλω να το πω.

Όμως, υπάρχει ζήτημα και σας παρακαλώ, κύριε Υπουργέ, να το δείτε αυτό. Δεν το λέμε έτσι. Εγώ κρούω τον κώδωνα του κινδύνου με ποια έννοια; Της αποθράσυνσης, με δεδομένες καταστάσεις και συμπεριφορές τις οποίες βιώνουμε.

Θα καταθέσω στα Πρακτικά και την εφημερίδα «ΣΚΥΤΑΛΗ», στην οποία αναφέρεται το περιστατικό στις 3 Ιανουαρίου -δηλαδή, κάναμε ποδαρικό το 2023 και ξεκινήσαμε πάλι στο ίδιο μέρος- όπως επίσης και το υπόμνημα το οποίο έχω καταθέσει στον κύριο Αρχηγό, για να λάβετε γνώση και εσείς -δεν ξέρω αν έχετε λάβει γνώση- για να δείτε και τι πρέπει, αν πρέπει κάτι, να γίνει.

Διότι εμένα με προβληματίζει και τούτο και καταλήγω. Εάν κρίνετε ότι δεν πρέπει να γίνει κάτι, με τα δεδομένα όπως σας τα είπα, γιατί το κρίνει έτσι το Υπουργείο ότι δεν πρέπει να γίνει. Είναι ένα ερώτημα το οποίο με απασχολεί και ως Βουλευτή.

Ευχαριστώ πάρα πολύ και για την ανοχή, κύριε Πρόεδρε.

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Να είστε καλά.

Ορίστε, κύριε Οικονόμου.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Κύριε Πρόεδρε, κύριε Βουλευτά, επιτρέψτε μου μία διόρθωση στην αρχή για τα Πρακτικά. Αναφέρθηκα στα στατιστικά στοιχεία, μιλώντας εκ παραδρομής για το 2023. Αφορούν στο 2022, προφανώς.

**ΓΕΩΡΓΙΟΣ ΜΟΥΛΚΙΩΤΗΣ:** Βεβαίως, κύριε Υπουργέ!

**ΠΡΟΕΔΡΕΥΩΝ (Απόστολος Αβδελάς):** Ήταν κατανοητό! Δεν υπάρχει θέμα. Ήταν εκ παραδρομής.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Σας ευχαριστώ πολύ.

Με δεδομένο το διαχρονικό φαινόμενο υποστελέχωσης των αστυνομικών υπηρεσιών της επικρατείας, οι αιτίες του οποίου έχουν πλειστάκις αναλυθεί σε αυτή την Αίθουσα, η πολιτική και φυσική ηγεσία του Υπουργείου Προστασίας του Πολίτη συνεχίζει τις προσπάθειες, που ξεκίνησαν από τον Ιούλιο του 2019, με στόχο την αναδιάταξη πόρων και δυνάμεων. Ο σχεδιασμός που υλοποιούμε δίνει έμφαση στις τρέχουσες ανάγκες ασφαλείας των επιμέρους περιοχών της χώρας μας.

Απαντώντας, λοιπόν, σε ένα ακόμη ζήτημα που τίθεται μέσα από την υπό συζήτηση επίκαιρη ερώτηση, θέλω να υπογραμμίσω ότι, στο πλαίσιο των τακτικών ετήσιων μεταθέσεων, αλλά και μέσω ανακατανομής από έτερες υπηρεσίες της Διεύθυνσης Αστυνομίας Βοιωτίας, υπήρξε ενίσχυση του Αστυνομικού Τμήματος Θηβών.

Και μια και αναφερθήκατε και στα θέματα της απόστασης της συγκεκριμένης περιοχής, αναφέρω ότι τον Ιούλιο του 2019 υπήρχαν δεκαοκτώ οχήματα. Από τον Ιούλιο του 2019 μέχρι και τώρα εμείς ενισχύσαμε το Αστυνομικό Τμήμα με έξι οχήματα και στο Τμήμα Ασφαλείας στο οποίο υπήρχαν εννιά οχήματα, από τον Ιούλιο του 2019 μέχρι και σήμερα διαθέσαμε άλλα πέντε. Θα έλεγα ότι είναι ένας αριθμός, με βάση και τα αναλογικά δεδομένα, που επικρατούν σε όλη τη χώρα, ικανοποιητικός, χωρίς όμως να σημαίνει ότι είμαστε απόλυτα ευχαριστημένοι και δεν θα θέλαμε να κάνουμε περισσότερα. Όμως, όλα είναι προσαρμοσμένα μέσα στις δημοσιονομικές ανάγκες και τις δυνατότητες, βέβαια, πάντα που υπάρχουν.

Λαμβάνοντας υπ’ όψιν ότι η επιχειρησιακή επάρκεια των κατά τόπους υπηρεσιών τελεί υπό διαρκή αξιολόγηση από το Αρχηγείο της Ελληνικής Αστυνομίας, θέλω να σας διαβεβαιώσω ότι θα προβεί, αν απαιτηθεί από τις επικρατούσες συνθήκες, στις αναγκαίες ενέργειες για τυχόν ενίσχυση σε στελεχιακό δυναμικό των επιμέρους περιφερειακών υπηρεσιών, οι οποίες ωστόσο πάντα θα πρέπει να εξετάζονται από όλους μας υπό το πρίσμα μιας συνολικότερης οργανωτικής και λειτουργικής συσχέτισης των επιμέρους υπηρεσιών της Ελληνικής Αστυνομίας.

Κυρίες και κύριοι, θα ήθελα να ολοκληρώσω την τοποθέτησή μου, υπογραμμίζοντας το εξής: Η Κυβέρνηση στον τομέα δημόσιας τάξης και ασφάλειας συνεχίζει με στοχοπροσήλωση να σχεδιάζει και να υλοποιεί με προσεκτικό και σαφή τρόπο, με όρους πολιτικού και επιχειρησιακού ρεαλισμού, την πολιτική της, διότι αυτό προστάζουν οι σύγχρονες πολυάριθμες προκλήσεις στον τομέα της δημόσιας τάξης και ασφάλειας, διότι αυτό επιτάσσει η βαθιά σχέση εμπιστοσύνης, που έχουμε σφυρηλατήσει με τους συμπολίτες μας, οι οποίοι αναγνωρίζουν τη σοβαρότητα και ειλικρινή πρόθεση της Κυβέρνησής μας και προσωπικά, του Πρωθυπουργού Κυριάκου Μητσοτάκη, για εκείνες τις ρυθμιστικές τομές και στιβαρές λύσεις, ώστε η Ελληνική Αστυνομία να προσφέρει υψηλού επιπέδου υπηρεσίες σε όλους τους συμπολίτες μας σε κάθε γωνιά του τόπου μας.

Γι’ αυτό και όλοι μαζί, από τον προγραμματικό μας λόγο, μέσα από επεξεργασμένες πολιτικές στον τομέα της δημόσιας τάξης και ασφάλειας, υλοποιούμε καθημερινά το όραμά μας: Ασφάλεια παντού, ασφάλεια για όλους.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε. Καλή συνέχεια και στους δύο.

Κύριε Μουλκιώτη, να καταθέσετε αυτά που είπατε για τα Πρακτικά.

**ΓΕΩΡΓΙΟΣ ΜΟΥΛΚΙΩΤΗΣ:** Τα κατέθεσα, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 17.30΄ λύεται η συνεδρίαση για αύριο, ημέρα Τρίτη 17 Ιανουαρίου 2023 και ώρα 10:00΄ με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα σας διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**